
INDLEDNING 

Jeg husker det endnu. Det var en Søndag Formiddag vi 
sad og spiste Frokost, saa kom Stuepigen ind med en 
stor flad Pakke til Far. „Det er fra Kaptajn Schrøder," 
sagde hun, og da Far pegede med Haanden, lagde hun den 
paa Buffetten. Det klirrede underligt, da hun lagde denjfra 
sig, saa jeg blev nysgerrig {jeg var vel dengang en halv 
Snes Aar gammel). „Skal jeg ikke lukke Pakken op?" 
spurgte jeg, med min allerfrommeste Mine. „Per Nyfigen!" 
brummede Far og drak en Slurk Kaffe, meget værdigt. Men 
han kunde alligevel ikke selv dy sig, en Stund efter gik 
han hen og aabnede Pakken. Det var to flade hvidejTing- 
ester med ophøjede Billeder paa. Far blev saa glad, at han 
raabte til Mor: „Nej, vil du se, Dora! Thorvaldsens „Dagen" 
og „Natten". Dér har Kaptajn Schrøder rigtig gjort os en 
Glæde." Far holdt dem op, saa Mor rigtig kunde se dem; 
derefter holdt Mor dem op, saa Far rigtig kunde se dem, 
og de fik begge to straalende Øjne og Varme i Kinderne. 
Far især fik travlt: Billederne skulde hænges op lige med 



det samme, paa en god Plads, den allerbedste Plads i Spise- 
stuen. Der blev prøvet, om og om igen; tilsidst kom de til 
at hænge over den grønne Puf, mellem Døren og Kakkel- 
ovnen, saa lavt at man kunde se dem lige for Øjnene, naar 
man sad og spiste. 

Hvor jeg lærte meget nyt den Dag! Først det at de to 
hvide Tingester hed Relieffer, et fremmed Ord der betød 
»ophøjet Arbejde", og saadan kaldtes de, fordi Billederne 
buede frem fra Fladen. Dernæst det at disse Billeder var 
lavet af Bertel Thorvaldsen, en dansk Billedhugger, født 
i Grønnegade i København, men berømt over hele Europa, 
hædret af Konger, Kejsere og Paver. 

Far var længe om at drikke Resten af sin Kaffe, for 
han var kommet i Fortællehjørnet. Han fortalte om, hvor- 
dan Thorvaldsen havde lavet „Natten" Morgenen efter en 
søvnløs Nat. Det var nede i Rom. Thorvaldsen var syg 
dengang; en hel Nat laa han og kunde ikke faa Søvn i 
sine Øjne. Men straks da det blev lyst, sprang han ud af 
Sengen og gav sig til at modelere „Natten". Saa hurtigt 
arbejdede han, at den var næsten helt færdig, før nogen 
anden var staaet op. Og det var et udmærket Stykke Ar- 
bejde, alle beundrede det. „Kan du huske, hvad der staar 
i Salmen?" sagde Far til mig, „>Fred hviler over Land og 
By'. Om Thorvaldsens „Natten" kunde man sige, at Freden 
sænker sig over Land og By. Se hvor hun daler mildt og 
blidt paa halvt udfoldede Vinger — den velsignede Hvile!" 

Saa fortalte Far ogsaa om Thorvaldsens Hjemkomst til 
Danmark 1838. Og det kunde Far rigtig fortælle om, for 
han saa selv det hele, han var dengang 19 Aar og læste 
til Lægeeksamen i København. Hele København var paa 
Toldboden, skønt det regnede, et bølgende Menneskehav 
under Paraplyer. Saa klarede det paa een Gang op, og en 



mægtig Regnbue spændte sig over den Fregat, hvorfra Thor- 
valdsen skulde sejle i Land. Himlen selv byggede Triumf- 
bue for den berømte danske Billedhugger, der nu vendte 
hjem til sit Fædreland. Det greb Folk saa stærkt, at de saa 
tavse paa hinanden, og mange havde Taarer i Øjnene. En 
Stund efter steg han selv i Land paa Toldboden: Konfe- 
rensraadeh med det store hvide Haar og det dejlig klare 
Ansigt. Da løstes Tungerne. Det var en Torden af Hurra- 
raab. Og Folk spændte Hestene fra Thorvaldsens Karet og 
trak ham til Charlottenborg. 

Saadan fortalte Far, og jeg syntes Spisestuen blev lys- 
ere, mens han talte. 

Ved Middagsbordet hændte der noget endnu mærkvær- 
digere. Mor sad lige overfor Reliefferne, og jeg lagde Mærke 
til, at hun under Formaden længe lod Skeen hvile og sad 
og stirrede paa „Natten". Saa drog hun et dybt Suk; det 
dirrede om hendes Mundvige, og lidt efter listede en Taare 
sig ned over hendes Kinder. Mor havde det i den Tid saa 
meget med Træthed, hun var forpint af Træthed. Og nu 
da hun saa paa Thorvaldsens „Natten", længtes hun efter 
Hvile, følte hvor velsignet det var at finde Hvile. 

Efter Middag maatte jeg over i Tørvehuset, i Ensom- 
hed, for at fordøje det Indtryk. Det var det mærkværdig- 
ste jeg endnu havde oplevet; jeg kunde en lang Stund ikke 
rumme det i mit Hoved: for mange Aar siden led Thor- 
valdsen af Søvnløshed, og saa modelerede han „Natten", 
og nu mange, mange Aar efter fik hans Arbejde min Mor 
til at sukke og fælde Taarer. Det var mægtigt. Det var 
herligt. Der faldt mig to Ord paa Sinde, som jeg tit havde 
hørt Far bruge: Geni og Kunst Nu anede jeg, hvad Geni 
og Kunst var; hvad de betød; jeg kunde varmt og stærkt 
fornemme deres Magt og Storhed. Der bruste en dygtig 

Strøm af Lys ind i mit lille Barnehjerte den Eftermid- 
dag. 

Siden har jeg lært at elske og beundre Thorvaldsen og 
hans Kunst og til allersidst at forstaa den. Og nu var det, 
at jeg gerne vilde lære jer unge, — enhver der læser denne 
Bog — at elske og forstaa Thorvaldsen og hans Kunst 

Og nu begynder Historien — Thorvaldsens Livshistorie. 



1. BARNDOMMEN I GRØNNEGADE 

I Aaret 1757 gik et Skib fra Island til København. Om 
Bord var to fattige Præstesønner, Ari og Gotskalk Thor- 
valdsen. Hjemme havde de det trangt. Skønt deres Far 
var Præst, sad de i smaa Kaar, og paa Island stod den- 
gang alting saa stærkt tilbage, at dér ikke var nogen Frem- 
tid for dem at vente. Saa drog de til København for at 
vinde Lykken. Men de vandt ikke Lykken, ingen af dem. 
Ari naaede at blive indskrevet som Svend i Guldsmede- 
lavet, men videre naaede han ikke; han døde i en ung 
Alder, rimeligvis af Nød og Fattigdom. Gotskalk blev Bil- 
ledskærer, og — saa blev han Far til Bertel Thorvald- 
sen. Det var en Lykke for os — for Danmark — for alle 
dem der kan nyde Bertel Thorvaldsens Kunst, men Got- 
skalk Thorvaldsen blev ikke lykkelig ved det. Det faar vi 
at se. 

Paa den Tid blev der bygget mange Handelsskibe i Dan- 
mark, for Handelen til Søs, især paa fjerne Lande, gik 
strygende , og saa vilde Købmændene ogsaa have flotte 
Skibe med Udskæringer paa Agterspejlet og Galionsfigurer 
fortil. Saadanne Galioner kunde Gotskalk Thorvaldsen 
skære, det vil sige kun saa nogenlunde; hans Arbejde var 
ikke altid af det fineste: naar han skulde skære en Løve, 



kom den tit til at ligne en Pudelhund. Derfor kunde han 
ikke altid faa Arbejde. Han brød sig heller ikke om at 
have Arbejde altid. Naar han havde tjent lidt Skillinger, gik 
han paa Værtshus og drak og sagde Vittigheder, for morsom 
kunde han være, naar han var i Humør til det Det gik, 
saa længe Pengene varede; naar de var brugt op, maatte 
han suge paa Labben hjemme paa et mørkt Tagkammer 
i en Bagbygning. De Kaar var ikke til at gifte sig paa. 

Alligevel giftede han sig. Han traf en jydsk Bondepige 
Karen Grønlund. Hun var en køn lille Person, buttet og 
trivelig og djærvt jydsk. Gotskalk følte sig ene og fremmed 
i København, det gjorde Karen ogsaa. Og saa en Dag gik 
de til Præsten sammen og lod sig vi — „til rette Ægtefolk 
at være\ saadan hed det i Vielsestalen. 

Men rette Ægtefolk blev de nu aldrig. Rette Ægtefolk 
deler ondt og godt med hinanden i Fred og Kærlighed, men 
det gjorde Gotskalk og Karen ikke. Ufredens Dage faldt 
snart over deres Hjem. Gotskalk saa, at Karen var uor- 
dentlig og ikke holdt meget af Renlighed, og Karen saa, 
at Gotskalk var doven og holdt altfor meget af Flasken, og 
saa skændtes de, eller de gik i lange Maaneder og tav og 
surmulede. Lykkens Ild slukkedes paa deres Arne. 

Men et nyt Lys tændtes for dem, et Glædens Lys især 
for Karen. Den 19 November 1770 fik de en lille Dreng, 
der i Daaben blev kaldt Bertel. Hvad Dag Bertel blev 
døbt, véd man ikke. Adresseavisen bekendtgjorde ellers paa 
den Tid Navnene paa alle døbte Børn, men Bertel Thor- 
valdsens Navn er ikke til at finde. Senere kom det Navn 
des oftere i Avisen. 

Vi véd i det hele kun lidt om Bertels Barndom. Lys 
og lykkelig var den ikke. Familien boede dengang i Grøn- 
negade, en lille Lejlighed paa anden Sal i en Sidebygning. 



Senere flyttede de hen i Dr. Tvæqjade paa et Tagkammer. 
Fattigt var der begge Steder, nøgent og uordentligt, kun faa 
Møbler, det meste Tøj paa Assistenshuset, og Mad og 
Brændsel var det tit smaat med; om Vinteren i den værste 
Kulde maatte de undertiden ligge i Sengen hele Dagen — 
for Varmens Skyld. 

Hvad Bertel tog sig til hele den lange Dag, véd man hel- 
ler ikke meget om. I Skole gik han ikke. Hans Mor lærte 
ham at læse og regne, og hans Far lærte ham at skrive 
og tegne. Skrivningen var det smaat med, hele sit Liv skrev 
han daarligt, men tegne — det kunde han fra han var gan- 
ske lille. Og det var Grunden til, at han kom paa Kunst- 
akademiets Tegneskole, da han var elleve Aar. Det var der 
Fornuft i, mente Faderen, for det kostede ikke noget at 
gaa der, og naar Bertel først fik udlært paa Tegneskolen, 
saa kunde han hjælpe til ved Billedskæreriet, og saa maatte 
Hr. Willerup, Holmens Billedskærer, nok stikke Piben ind 
— den Vigtigper der gik og pralede af, at han var den 
eneste, der kunde lave ordentlige Galionen Hr. Willerup 
kunde bare vente, til Bertel blev voksen ! 

Paa den Tid — i Elleveaarsalderen — var Bertel en 
mager og opløben Fyr med et stort, lyst Haar, dér aldrig 
var ordentligt redt, og dybtliggende blaa Øjne. Man saa 
ham, i lasede, daarlige Klæder, traske bag efter Faderen, 
naar han gik paa Arbejde, saa bar Bertel hans Værktøj el- 
ler det færdige Arbejde, der skulde bringes i Byen. Han 
var temmelig stille af sig, talte ikke meget og lo sjældent. 
Spilopper kunde han dog nok være med til. Og et Par af 
dem vil vi fortælle. 

Bertel var en ganske lille Dreng. Saa vaagnede han en 
Nat, og Maanen skinnede ind i Stuen. Dér stod Mors 

Spinderok i Maaneskinnet, saa forunderlig at se paa. Bare 
han turde dreje lidt paa Hjulet, blot et Par Omgange! Men 
Mor havde jo strengt forbudt ham at røre ved Rokken. 
Aa hvad! nu sov hun, og Far ogsaa. Hurtigt Benene ud 
af Sengen, og sjip — sjap! paa bare Fødder hen over Gulvet. 
Snurre — rurre — rum! naada hvor Hjulet kunde løbe. Men 
ved den Støj vaagnede Mor og saa den lille hvide Skik- 
kelse ved Rokken. „I Jesu Navn!" raabte hun og ruskede 
sin Mand i Armen, for hun troede det var en Nisse, der 
sad og spandt. Nu kom hun nemlig i Tanker om, at hun 
om Aftenen havde glemt at tage Snoren af Tenen, og naar 
man glemte det, saa kom Troldfolket om Natten og spandt 
for En; saadan troede alle Almuesfolk paa den Tid. Men 
Gotskalk havde ert roligere Forstand, selv naar han . blev 
vækket midt om Natten; han saa straks, at det ikke var 
andet end Bertel. Og det kan nok være, at Bertel kom paa 
Hovedet i Seng, og det med Ekspresfart. 

En anden Spilop, og den foregaar i fri Luft. 

I Grønnegade var der ikke god Tumleplads for raske 
Drenge. Gaardene var smaa og mørke, og Gaden smal og 
overfyldt af Sælgekoner. Men Kongens Nytorv laa i Nær- 
heden, og dér var Alburum. Der var ogsaa morsomt den- 
gang med Hovedvagten, hvor Soldater i røde Kjoler sprang 
frem og gjorde Musik og præsenterede Gevær, hvergang 
en kongelig Vogn kørte forbi. Henne ved „Hesten" stod 
et Skilderhus, hvor der ingen Soldat var i om Dagen, og 
saa brugte Drengene Skilderhuset til at lege med: en Dreng 
krøb ind i Skilderhuset, og de andre snurrede ham rundt 
i susende Fart. Saadan skiftedes de hele Raden rundt; det 
var en „Øllebrød", der var noget ved. Men bruge et kon- 
geligt Skilderhus til Legetøj — den gik ikke. Naar Solda- 



terne henne fra Hovedvagten saa Drengene ved Skilder- 
huset, blev der et Kapløb, og blev en Dreng fanget, saa 
vankede der. En Dag var Bertel i Skilderhuset og blev 
snurret. Soldaterne opdagede det og kom løbende. Dreng- 
ene spredtes til alle Kanter, men Bertel naaede ikke at 
slippe ud, han sad og gjorde sig lille inde i Skilderhuset. 
Saa tog Soldaterne ham og førte ham til Hovedvagten. 
Bertel arresteret — det var en højtidelig Historie. En Un- 
derofficer gik hjem til hans Forældre og fortalte det; dér 
laa et kønt Hus: Bertels Mor græd, og den gamle Got- 
skalk vendte det hvide ud af Øjnene; de maatte smukt 
følge med til Hovedvagten og hente deres vanartede Søn. 
Men Drengene havde været hurtigere til Bens end Under- 
officeren, hele Grønnegade vidste allerede, at Bertel sad 
arresteret, og da Fatter og Mutter kom ned paa Gaden, 
var der Opløb udenfor Huset, og de maatte trække hen 
til Hovedvagten med en lang Hale af Folk efter sig. Det 
var ikke en Opmærksomhed Gotskalk satte Pris paa, og 
da han ikke kunde lade sin Vrede gaa ud over andre, lod 
han den gaa ud over Bertel. Endnu som 70-aarig kunde 
Bertel Thorvaldsen huske den Omgang, han den Dag fik 
af sin Far. 

Senere drog Thorvaldsen ogsaa i Optog over Kongens 
Nytorv, men det var paa en anden Maade. 

2. „MONSIEUR THORVALDSEN" 

Paa Akademiet lærte Bertel mange ny Ting; først at 
tegne efter Model, og dernæst at modelere i Ler, og det 
havde han ogsaa Haandelag for. Professorerne lagde straks 
Mærke til ham og ventede, at ham kunde der blive noget 
dygtigt ud af. Især fik Maleren Nicolai Abildgaard Inter- 

esse for ham, og det blev til stor Nytte for Bertel, for 
Abildgaard var en anset og barsk Mand; naar han vilde 
noget, turde ingen af de andre Professorer kny. 

Men Bertel lærte ogsaa noget andet, og det lærte han 
af Kammeraterne. De var saa pæne i Klæderne og saa fri- 
modige i deres Optræden, og de talte saa fornøjet og aabent 
om deres Hjem og deres Forældre. Det sved Bertel i Hjer- 
tet. Nu saa han først, hvor lasede hans egne Klæder var, 
og nu vidste han først, hvor usselt hans Hjem var: hans 
Far gik paa Værtshus, og hans Mor sad og græmmede sig. 
Det var en Sorg og Skam. Bertel blev tavs og tungsindig, 
skøjit kun en 11 — 12 Aars Purk. Om sit Hjem talte han 
aldrig til Kammeraterne, og han bød heller aldrig nogen af 
dem hjem til sig; han omgikkes dem næsten ikke udenfor 
Akademitimerne. Alligevel holdt de allesammen af ham og 
havde Respekt for hans Dygtighed. En af hans Kamme- 
rater fra Modelskolen skrev senere saaledes om ham : 
„Thorvaldsen forstod altid at finde den bedste Plads — 
den Plads hvorfra Modellen saas i det bedste Lys. Derfor 
to g ) e g gerne Plads ved hans Sid$, og det gav Anledning 
til nøjere Bekendtskab. Han var den dygtigste af os alle, 
men saa godmodig at han aldrig faldt paa at se ned paa 
den mindre dygtige. Jeg elskede ham og søgte hans Ven- 
skab, langt mere end han søgte mit." 

Det er Ord værd at lægge Mærke til. Man ser ligefrem 
Bertel for sig, som han dengang var: godmodig og beske- 
den, ikke af mange Ord, men alligevel hurtig i Vendingen 
og en sikker Mand til sit Arbejde. 

Saa kom den Tid, da Bertel skulde gaa til Præsten. 
Han blev indskrevet som Konfirmand hos Provsten ved 
Holmens Kirke, hvor der mest gik fine Folks Børn; gamle 
Gotskalk var jo selv en Præstesøn og holdt nok af at be- 

vare Anstanden. Men da Bertel blev prøvet i Religions- 
kundskab, fandt Provsten ham saa uvidende, at han satte 
ham nederst blandt Konfirmanderne. Det var en Ydmygelse, 
men efter Fornedrelsen fulgte Ophøjelsen. Den 2. Januar 
1787 vandt Bertel den første Udmærkelse paa Akademiet, 
den lille Sølvmedaille. Provsten havde en Bror, der var 
Maler, og da Broderen havde fortalt ham, at et ungt Men- 
neske, ved Navn Thorvaldsen, havde vundet den lille Sølv- 
medaille, spurgte Provsten en Dag Bertel, om det var En 
af hans Familie. „Det er mig selv," svarede Bertel. — 
„Maa jeg saa bede Monsieur Thorvaldsen om at sætte 
Dem herop ! a Provsten pegede paa den øverste Plads. Og 
fra den Dag kaldte han altid Bertel „Monsieur Thorvald- 
sen". 

Bertel var dybt rørt: paa det samme Sted og blandt 
de samme Mennesker, hvor han var bleven ydmyget for 
sin Mangel paa Kundskab, blev han nu udmærket for sin 
Dygtighed som Kunstner. Da han om Aftenen paa Model- 
skolen fortalte sine Kammerater det, føjede han til: „Det 
gør mig ellers ondt for de andre, for de er s'gu bedre i 
Religionen." Det var godmodige Ord; Bertel var en Fred- 
ens Mand, han vilde ikke opvække Misundelse. Men stolt 
var han alligevel; skønt han senere blev hædret af næsten 
alle Europas Fyrster, gentog han dog tit paa sine gamle 
Dage, at den Udmærkelse, der havde rørt ham dybest, det 
var dengang Provsten ved Holmens Kirke kaldte ham 
„Monsieur Thorvaldsen". 

3. ASMUS JACOB CARSTENS 

Kunstakademiet var et kongeligt Akademi, stiftet af en 
Konge, styret af en Arveprins. Det var Hoffet, de adelige 

og fornemme, der beskyttede Kunsten og bestilte Arbejder 
hos Kunstnerne. Derfor maatte Kunstnerne smigre og gøre 
sig lækre for det fornemme Selskab. De afbildede ikke 
Menneskene, som de virkelig var, men som de helst vilde 
anses for at være: smilende, elskværdige, bedaarende. Male- 
rier og Statuer skulde ikke løfte og lutre Menneskenes 
Sind; de skulde kun pynte op i Salene og Palæerne og 
være noget flot og prunkende, som Ejeren kunde nyde, 
som man nyder udsøgt Vin og Mad. Derfor stod Menne- 
skene paa Malerier og i Statuer og gjorde sig saa ind- 
tagende, i flotte Draperier, med galant krummede Sabelben 
og koket bøjede Marcipanfingre. 

Men i Akademiets Antiksal var der højtideligt og stille. 
Dér stod Afstøbninger af gamle græske Statuer. Og de Sta- 
tuer stod der ikke for at tage sig ud eller behage Hoffet. 
De stod kun og var som de var: kraftige og sunde Men- 
nesker, nøgne og sig selv nok. Og den unge Kunstner, der 
havde suget Hjertet fuldt af de græske Statuers Skønhed, 
fandt snart Akademikunsten vammel og fersk og tabte rent 
Lysten til at lave Hofmennesker med Sabelben og Marci- 
panfingre. 

Saadan gik det Asmus Jakob Carstens, en fattig sles- 
vigsk Møllersøn, der 1776 kom til København for at blive 
Kunstner. Men paa Akademiet vilde han ikke. Han var 22 
Aar gammel, og saa vilde han ikke begynde for fra mellem 
12-Aars Drenge, men det skulde man, naar man vilde ind 
paa Akademiet. Desuden havde han ingen Respekt for Profes- 
sorkunsten paa Akademiet Der var kun een Kunst, der greb 
og begejstrede ham — den gamle græske Kunst. De græske 
Statuer paa Antiksalen vilde han studere, til han kunde de- 
res Holdning og Bevægelser udenad, saa han hjemme paa 
sit Kammer kunde tegne dem efter Hukommelsen. Og naar 

han var kommet saa vidt, vilde han selv male Billeder, hvor 
nøgne og herlige Mennesker bevægede sig frit og levende, 
som deres Vilje og Aand indgav dem. 

Han arbejdede som en besat. Undertiden stod han op 
midt om Natten for at tegne de Billeder, der lyste for hans 
Tanke, saa han ikke kunde sove. Han gik ogsaa fremad. Alt 
som Aarene skred, kunde han føle, hvor hans Indbildnings- 
kraft blev mere skarp og klar, og hans Haand mere sikker. 

En Dag var han paa Grev Moltkes Malerisamling og traf 
dér Greven selv. De kom i Samtale, og Greven bad om at 
se hans Tegninger. Da Carstens kom med Tegningerne, be- 
stilte Greven en „Adam og Eva under Kundskabens Træ", 
udført i Oljemaleri, for 60 Rdlr. Den Bestilling kom Car- 
stens godt tilpas, for han havde næsten ikke flere Penge. 
Han arbejdede flittigt, og 2 Maaneder efter var „Adam og 
Eva" færdig, men da var Grev Moltke taget ud paa sit 
Landsted, en halv Snes Mil fra København. Carstens 
trængte til Pengene, og han gik den lange Vej derud. Da 
Greven havde set paa hans Maleri, sagde han: „Det er 
meget pænt, min gode! Men jeg har i min Samling kun 
Værker af Europas største Mestre, og De vil dog vel ikke 
have, at jeg skal hænge det dér op mellem Mestervær- 
kerne. De maa tage det med tilbage." I det samme trykkede 
han ham en Tut Papir med nogle faa Penge i Haanden. 
Men Carstens blev opbragt. Grev Moltke havde bestilt 
Maleriet hos ham, og nu vilde han spise ham af med en 
Naadesskilling. Han lod Pengetutten falde paa Gulvet og 
gik stolt sin Vej. 

En fornem Mand i København hørte om den Historie, 
og da han fandt, at Grev Moltke havde behandlet Carstens 
skammeligt, og at Carstens var en dygtig ung Kunstner, 
anbefalede han ham til Arveprinsen, der var Akademiets 

Styrer. Arveprinsen syntes godt om Carstens Billeder, og 
saaledes gik det til, at han, aldeles mod Skik og Brug, 
kom ind i Kunstakademiets øverste Klasse, uden at begynde 
forfra. 

Nu var Carstens glad ved at komme paa Akademiet, 
og det af en bestemt Grund. Han havde nemlig eet stort 
Ønske : at komme til Rom. I Rom var der samlet flere 
antike Kunstværker end noget andet Sted i Verden, kun 
dér kunde en fremadstræbende Kunstner ordentlig blive 
til noget. Carstens var fattig; skulde han til Rom, maatte 
han have Understøttelse til Rejsen, men Kongen gav kun 
Rejsepenge til de Kunstnere, der havde gaaet paa Akade- 
miet. Derfor var Carstens glad ved at komme paa Akade- 
miet; det var en Station paa Vejen til Rom. 

Ellers brød han sig ikke om Akademiet; det var at 
spilde Tiden at gaa dér, syntes han, man lærte ikke noget, 
man havde Brug for, og derfor blev han som oftest borte 
fra Timerne. Men der var een Ting, Carstens havde Brug 
for at lære: at male ordentligt med Oliefarve; det havde 
han ikke kunnet lære sig selv. Den dygtigste til det Stykke 
Arbejde var paa den Tid Abildgaard; ingen anden Malers 
Billeder havde Farver saa rene og stærke som hans. Hos 
ham vilde Carstens gerne lære at male. Men det kunde 
ikke lade sig gøre, fot Abildgaard taalte ingen ung Kunst- 
ner i sit Atelier, mens han malede; han var bange for, at 
de skulde lære ham Kunsten af. Saa gjorde Carstens noget, 
han ikke skulde have gjort: en Morgen tidlig sneg han sig 
ind i Abildgaards Atelier og skjulte sig bag nogle store 
Malerier. Først da Abildgaard havde begyndt at arbejde, 
kom Carstens frem, og nu stod han i to Timer og saa paa 
at Abildgaard malede. Men fra den Dag havde han Abild- 
gaard til Fjende. 

Påa Kunstudstillingen 1780 havde Carstens 2 Billeder: 
en Tegning efter en Model og et stort Maleri, der forestil- 
lede „Helten Odyssevs der vises tilbage af Vindenes Gud 
Æolus a . Maleriet gjorde stor Opsigt blandt Kunstnerne og 
i Publikum, og Carstens nærede det Haab, at Akademiet 
vilde give ham Guldmedaillen for det, saa han kunde 
søge Rejsestipendium til Rom. Men da Medaillerne uddel- 
tes, havde Akademiraadet kun tilkendt Carstens den lille 
Sølvmedaille — for Modeltegningen; Maleriet tog man al- 
deles ikke Hensyn til, Abildgaard erklærede, at han havde 
ikke set det Om det var denne Tilsidesættelse alene, der 
krænkede Carstens saa dybt, at han optraadte, som han 
gjorde — eller om der ogsaa var andre Grunde — det 
véd man ikke bestemt. Vist er det, at han offentligt, i Aka- 
demiets Forsamling, afslog at modtage Sølvmedaillen. At 
en ung Kunstner — Elev paa det kongelige Akademi — 
afslog en Belønning, som Professorerne naadigt havde til- 
kendt ham — det var aldrig før hverken hørt eller set. 
Det var Opsætsighed og maatte straffes. Akademiraadet for- 
viste Carstens fra Akademiet, og til Skræk og Advarsel 
blev Forvisningsdommen slaaet op paa alle Akademiets 
Døre. 

Rigtignok blev denne Dom senere taget tilbage, og man 
tilbød atter Carstens Adgang til Akademiet, men hån svor 
forbitret paa, at han aldrig mere vilde sætte sine Fødder 
indenfor Akademiets Døre. Nu var han ensommere end 
før, fe^ttig og uden formaaende Venner. Men han tabte ikke 
Modet og slap heller ikke sit Maal af Syne. Han gav sig 
til at tegne Portrætter for Penge, og hans Arbejder blev 
saa efterspurgte, at han baade kunde leve og lægge lidt 
Penge op. I Løbet af to Aar havde han sparet saa mange 
Penge sammen, at han vovede sig paa Romerrejsen; det 

var i Marts Maaned 1783. Men Rom naaede han ikke, og 
Danmark saa han heller aldrig mere. 

4. „TÆNK PAA KONKURSEN, 
THORVALDSEN ! u 

Drive Carstens ud af Landet — det mægtede Akademi- 
raadet, men rive ham ud af de unges Sind mægtede det 
ikke. De unge Kunstnere elskede og beundrede Carstens; 
hans Dristighed overfor Akademiet, hans flammende Be- 
gejstring og hans Dygtighed — hele hans geniale Væsen 
stod i Straaleglans for deres Sind, han var deres Helt og 
Forbillede. Ikke mindst tilbad Thorvaldsen ham. 

Thorvaldsen anede nemlig, at den Vej Carstens gik var 
den rigtige — Vejen bort fra Akademiet tilbage til den 
gamle græske Kunst. Men han var ikke saa dristig og be- 
slutsom som Carstens. Han vaklede og nølede og holdt 
mest af at lade det gaa, som det bedst kunde. Han pas- 
sede Timerne paa Akademiet saa nogenlunde for ikke at 
lægge sig ud med Professorerne, og for øvrigt arbejdede 
han videre paa egen Haand. 

Om Aftenen kom han sammen med nogle Kammerater 
— ligesom han selv fremadstræbende unge Kunstnere — 
og øvede sig i at komponere. „Komponere" det vil sige „at 
sætte sammen". Skulde man vinde Akademiets Guldme- 
daille, var det ikke nok, at man kunde modelere en enkelt 
Figur, man maatte komponere Billeder med flere Figurer, 
saadan at de stod frit og levende til hinanden, alle bevæ- 
gede, hver paa sin Maade, af den samme Aand, den samme 
Begivenhed. Det var i saadanne Kompositioner Thorvald- 
sen og hans Kammerater øvede sig. 

Carstens var netop en Mester i at komponere; der var 
tit mange Figurer paa hans Billeder, og hver Figur stod 

saa klart og frit til de andre, at Billedet virkede paa Ens 
Sind saa levende som en Scene af det virkelige Liv. En 
af Thorvaldsens Kammerater, en Landskabsmaler, havde 
kendt Carstens personligt, og Carstens havde ved Afrejsen 
foræret ham nogle af sine Tegninger og Udkast. Nu sad 
de unge Kunstnere sammen om Aftenen og studerede disse 
Arbejder, undersøgte nøje hver enkelt Figur og det hele 
Billedes Sammenspil og stræbte i deres egne Arbejder at 
tilegne sig den samme Lethed og Flugt i Kompositionen. 
Naar de havde endt deres Arbejde, holdt de Fællesmaaltid, 
ikke Sold med Punsj og Lækkerier, men ganske daglig- 
dags lidt Smørrebrød og Hvidtøl, og bagefter kom Piberne 
frem, (Thorvaldsen holdt saa meget af at ryge, at han 
hjemme ved Middagsbordet røg Pibe mellem Formaden og 
Eftermaden). Og saa gik Passiaren til sent ud paa Aftenen. 
Naar de skiltes, sagde Kammeraterne hver Aften de samme 
Ord til Bertel: „Tænk paa Konkursen, Thorvaldsen! " „Kon- 
kursen" sagde man dengang, „Konkurrencen" siger vi nu. 
Man skulde konkurrere om Akademiets Guldmedaille. Men 
Thorvaldsen rystede mistrøstig paa Hovedet og sagde: „Naar 
Carstens ikke kunde faa Medaillen, faar jeg den saamænd 
heller ikke." 

Saa kom Prøvens Dag den 1. Juni 1791. Det gik til 
som ved en Eksamen, ja strengere endnu. De, der meldte 
sig til Konkurrencen, blev lukket inde, hver paa sit Væ- 
relse; saa fik de en Opgave til et Billede, i Reglen en 
Scene enten af en bibelsk Fortælling eller af et græsk 
Helte- eller Gudesagn. De maatte ikke forlade Værelset, 
før de havde lavet et Udkast til Billedet, saa at Akademi- 
raadet kunde se, hvordan de vilde løse Opgaven. Men først 
naar de havde lavet Billedet helt færdigt, blev det afgjort, 
om de fik Medaillen eller ikke. 

Bertel Thorvaldsen 2 

Thorvaldsen mødte med et rigeligt Flaskefoder, han vilde 
have noget at stramme sig op med, hvis det skulde knibe. 
Om han tømte Flaskerne, véd man ikke, men vist er det: 
det hjalp ham ikke en Snus; da han havde siddet en Stund 
og^ kukkeluret, tabte han helt Modet og luskede af, bort fra 
det hele. Men i Porten mødte han en af Professorerne, og 
Professoren tog ham i Armen og sagde: „Hvad er det, 
Thorvaldsen! er De allerede færdig?" Bertel skulede mod 
Jorden. „Hvad for noget!" sagde Professoren, „De vil da 
vel ikke luske af uden at gøre Deres Udkast færdigt — 
De som er en af Akademiets allerflinkeste Elever! Det kan 
De slet ikke være bekendt!" De Ord hjalp bedre end Spi- 
ritus. Bertel gik tilbage og lavede paa kort Tid sit Udkast. 
Og halvtredje Maaned efter tilkendte Akademiet ham den 
lille Guldmedaille for det færdige Arbejde. 

To Aar efter — den 14. August 1793 — vandt han den 
store Guldmedaille. 

5. »DE MAA TIL ROM, THORVALDSEN ! u 

Nu stod Vejen til Rom Thorvaldsen aaben. En Kunst- 
ner, der havde faaet den store Guldmedaille, kunde faa 
Rejsestipendium i tre Aar, 400 Rdlr. (omtr. 1200 Kroner) 
om Aaret. Men Akademiet havde kun eet Stipendium for 
Billedhuggere, og for Øjeblikket var en anden Billedhug- 
ger i Rom for Akademiets Penge, saa Thorvaldsen maatte 
vente. 

Det havde han heller ikke saa meget imod. Han læng- 
tes ikke efter Rom saa heftigt som Carstens, for han vidste 
ikke nær saa godt som Carstens, hvad for herlige Kunst- 
skatte der ventede ham i Rom. Thorvaldsen havde Haande- 
lag for Kunsten: et sikkert Øje for Former og Bevægel- 

ser og smidige Hænder, der kunde efterligne, hvad hans 
Øjne saa; men Kundskaber havde han ikke mange af. De 
græske og latinske Digtere, Grækenlands og Roms Histo- 
rie, Kunstens Historie i den nyere Tid — alt det som 
Carstens var fortrolig med og hjemme i, det kendte Thor- 
valdsen næsten ingenting til. Han saa derfor ikke sit Frem- 
tidsmaal som Kunstner saa skarpt og klart som Carstens 
havde set sit. Han vidste nok, at han kunde lave bedre 
Ting med sine Hænder, end dem de lavede paa Akade- 
miet. Men at han skulde bryde Billedhuggerkunsten nye 
Baner, at han skulde skabe en ny og ukendt skøn Men- 
neskeskikkelse — det anede han ikke. Og hvad hastede 
det saa egentlig saa farligt med at komme til Rom? 

Desuden havde han det nu ganske godt hjemme. Det 
var gaaet som gamle Gotskalk havde ventet: Hr. Willerup 
havde maattet stikke Piben ind. Bertel hjalp saa trolig sin 
Far med Arbejdet, at gamle Gotskalks Galioner og Spejl- 
rammer snart blev efterspurgte Varer. Familiens Velstand 
var for Opadgaaende. De havde lejet Lejlighed i Aaben- 
raa, en hel Lejlighed paa første Sal i Forhuset, hvor Ber- 
tel kunde have sit eget Værelse at arbejde i. Og de holdt 
Hund; „Primon" hed den og var et meget kløgtigt Hoved. 
Og Bertel selv tjente ogsaa Penge. Akademiet understøt- 
tede ham med 100 Rdlr. om Aaret, og han tegnede og 
modelerede Portrætter og udskar Urkasser og Dørforsi- 
ringer. Han var nu altid pæn i Klæderne, køn og velvok- 
sen, hel stadselig at se paa, men stadig stilfærdig og tung- 
sindig. Han begyndte ogsaa at komme blandt Standsfolk, 
blev Medlem af en selskabelig Forening, hvor der kom 
studerte Folk, Digtere og Embedsmænd, og han tog Un- 
dervisning i Musik og købte baade Violin og Fløjte. Han 
havde det saamænd rigtig godt, hvad skulde han saa rejse for? 

2* 

Havde Vennerne ikke stadig puffet til ham, var han 
maaske aldrig kommet af Sted. Men altid sagde Vennerne: 
„ De maa til Rom, Thorvaldsen ! ellers bliver De ikke til 
noget" Især var Abildgaard utrættelig i at opildne ham til 
Romerrejsen. Abildgaard var ham i det hele til god Støtte; 
han skaffede ham ogsaa Arbejde. 

I 1794 brændte Kristiansborg Slot, og nu skulde Palæ- 
erne paa Amalienborg Plads i en Fart gøres i Stand til 
Brug for de kongelige. Abildgaard ledede Udsmykningen 
af et af Palæerne, og her gjorde han Brug af Thorvaldsens 
Kunst. Thorvaldsen fik Bestilling paa fire Statuer, to til 
Festsalen og to til Nicher paa Hovedtrappen. Ved den 
Lejlighed satte han Kunstverdenen i København i Forbav- 
selse. Statuerne skulde laves af Stuk, en blød Masse, der, 
naar den er tørret, faar en haard og blank Overflade. En- 
hver anden Kunstner paa den Tid vilde først have mode- 
leret Statuen i Ler og bagefter muret den op i Stuk efter 
Modellen, men Thorvaldsen fandt man kunde slippe nem- 
mere fra det; han murede den op i Stuk med det samme, 
uden Model at se efter, lige ud af Hovedet. Abildgaard var 
henrykt over Thorvaldsens Dygtighed, han roste ham til 
alle han traf paa. Den berømteste Billedhugger i Norden 
paa den Tid, Svenskeren Sergell, kom i de Dage til Kø- 
benhavn og besøgte Abildgaard. Straks sagde Abildgaard til 
ham: „Nu skal jeg vise Dem et kønt Stykke Arbejde." Og 
han førte ' Sergell ud til Palæet, hvor Thorvaldsen stod og 
arbejdede. Sergell stod en Stund tavs af Forundring, mens 
Thorvaldsen ganske rolig murede videre. Endelig sagde 
Sergell: „Men sig mig dog, hvordan bærer Herren sig ad 
med at lave saa smukke Figurer?" „Med dette her!" sva- 
rede Thorvaldsen tørt og viste sit Skrabejern frem. 

Man kan høre paa de Ord, at Thorvaldsen begyndte 

at føle sig, men snakkesalig gjorde Kunstnerstoltheden ham 
ikke. 

1796 blev endelig Rejsestipendiet ledigt. „Søg det nu! a 
sagde Vennerne. „De skal søge det, a sagde Abildgaard. Og 
Thorvaldsen søgte det og fik det. 

Men saa laa der et Hus hjemme i Aabenraa. Gamle 
Gotskalk hang med Næbbet: hvad skulde der blive af dem, 
naar Bertel rejste? Saa vilde nok igen Hr. Willerup tage 
Arbejdet fra ham, og det vilde begynde forfra med Savn 
og Mangel. Og Moderen var rent utrøstelig. Hun gik og 
græd Dag ud og Dag ind: hendes egen gode Bertel, hen- 
des eneste Skat og Glæde, vilde rejse fra hende; hendes 
Hjerte vilde briste af Sorg. 

Men det hjalp altsammen ikke; Bertel maatte af Sted. 

Det var bestemt, at han skulde rejse til Søs, med et af 
Flaadens Skibe, Fregatten Thetis, der skulde til Middel- 
havet. Det var ikke enhver, der fik Lov til at sejle med 
en kongelig Fregat, men Thorvaldsen havde kort i For- 
vejen modeleret en Buste af Danmarks mægtigste Mand, 
Statsministeren A. P. Bernstorf, og han skaffede let Thor- 
valdsen Tilladelse til, at rejse med Fregatten og bad Fre- 
gattens Chef, Kaptajn Fisker, om at tage sig venligt af ham. 
Det var rart for Thorvaldsen, at han kom til at rejse paa 
den Maade, for han kunde næsten ikke et Muk af frem- 
mede Sprog, og hvordan skulde han have klaret sig hele 
Europa igennem blot med sit Grønnegadedansk. 

Den 30 August skulde Fregatten lette Anker. Thorvald- 
sen tog Afsked med sine Venner, men hjemme fik han 
knap nok sagt ordentlig Farvel, for hans Mor græd og jam- 
rede, saa det var en Gru. Paa Vejen til Toldboden gik 
Thorvaldsen derfor ind til en af sine Venner og bad ham 
gaa hjem og trøste Moderen. Det gjorde Vennen ogsaa. 

Men Moderen vilde ikke lade sig trøste. Hun gik op og 
ned ad Gulvet og klagede og raabte: nu skulde hendes 
Bertel ud paa det vilde Hav, han vilde ,drovn* — han vilde 
,drovn*. Hun saa ham aldrig mere, det var hun da saa sik- 
ker paa. Han blev maaske skudt nede i Italien, for dér laa 
jo Franskmændene og Italienerne og skød paa . hinanden, 
fortalte Folk. Nej, hun saa saa sandt aldrig Bertel mere. 
Naar hun var træt af at klage og jamre, gik hun hen 
til Skabet og tog en gammel sort Vest, som Bertel havde 
gaaet med, og den kyssede hun og kyssede hun, til hun 
ikke kunde mere. 

Det er ikke saadan for en Mor at slippe sin kære 
Dreng ud paa saa lang en Rejse. 



6. „HVORDAN DET VIL GAA THORVALD- 
SEN, MAA HIMLEN VIDE. <( 

Nu var altsaa Bertel paa det vilde Hav. .Og vildt nok 
gik det til. Der var Krig i Europa paa den Tid: Frankrig 
i Strid med det meste af Evropa. Alle Have var fulde af 
Krigsskibe, og skønt Danmark stod udenfor Krigen, var 
„Thetis" dog to Gange nær kommet i Kamp, først i Nord- 
søen, siden i den spanske Sø. Og da dette Krigsuvejr vel 
var undgaaet, kom der et rigtigt Uvejr: to Gange blev Fre- 
gatten i Middelhavet overfaldet af heftig Torden og Storm, 
og den ene Gang var det ikke saa meget langt fra, at de 
kunde have sat Livet til. 

Og Rejsen trak i Langdrag. Da Fregatten fra Algier 
kom til Malta, maatte den ligge 40 Dage i Karantæne, for- 
di der var Pest i Algier. Det var ikke saa muntert. Men 
Thorvaldsen længtes for Resten ikke særlig stærkt efter 

at komme bort fra Fregatten; her paa Fregatten var han 
jo mellem Landsmænd, som kunde forstaa ham. Men naar 
han kom i Land i Italien, hvordan skulde han saa klare 
sig? Han kunde ikke et Muk Italiensk. Det var Meningen, 
at han skulde have lært Italiensk om Bord, han havde 
Ordbog og Grammatik med, og baade Kaptajnen og Skibs- 
præsten tilbød at læse med ham, men Thorvaldsen gad 
ikke. Han var træt. Han havde maattet arbejde haardt i de 
sidste Aar, og nu da han ikke længer havde Svøben over 
sig, følte han først rigtig, hvor træt han var; hans Sind 
trængte til Hvile og Forfriskelse. Han sov til langt op ad 
Formiddagen, og Resten af Dagen bestilte han ikke stort 
andet end at spise, snakke med Folk og lege med sin 
Hund „Hektor". Kun nu og da tegnede han et Portræt af 
en og anden af de ombordværende. Det fandt Kaptajn Fis- 
ker var gruelig galt; han kunde ikke forstaa, at Thorvald- 
sen arbejdede paa sin Maade, skønt det saa ud, som han 
drev. Han sad ganske stilfærdigt og brugte sine Øjne, og 
hver Form og hver Bevægelse han een Gang havde set, 
den huskede han siden. Saadan gik han i al Stilhed rundt 
paa Fregatten og groede, voksede i Kraft og Klarhed. Men 
det gik over Kaptajnens Forstand, og derfor skrev han saa- 
ledes hjem til sin Kone henimod Nytaar 1797: < 

„Thorvaldsen er endnu om Bord, men begynder nu 
endelig at søge Skibslejlighed til Rom. Han har det 
godt, det kan du lade hans gamle Forældre vide. Hvor- 
dan det vil gaa ham, det maa Himlen vide. Han er 
saa luddoven, at han aldrig selv har gidet skrive, og 
han har aldrig om Bord villet lære et Ord Sprog. Den 
Herre har 400 Rdlr. om Aaret, men Gud hjælpe ham! 
han holder Hund, snuer hele Formiddagen og spørger 

bestandig kun om, hvad vi skal have til Middag. Han 
er en skikkelig Person, men en doven Hund. Gud være 
med ham!" 

Med det Skudsmaal forlod Thorvaldsen Fregatten og 
dens Besætning, de sidste Danske, han havde levet sam- 
men med. „En skikkelig Person, men en doven Hund!" 
det lød ikke opmuntrende. Var det saadan fat med ham, 
kunde man nok have Grund til at udbryde med Kaptajn 
Fisker: Himlen maa vide, hvordan det skal gaa ham, ene 
i. det fremmede Land! Men det gaar nu ikke altid, som de 
kloge Folk spaar. 

Thorvaldsen selv saa ikke lyst og dristigt ud i Frem- 
tiden. Han saa bedrøvet tilbage til det, han forlod. Da 
Baaden førte ham bort fra Fartøjet, græd han som et Barn, 
skønt han var i Baad sammen med vildfremmede Menne- 
sker. Nu var der kun eet levende Væsen, som han kunde 
tale med: Hunden Hektor, men den trøstede ham ogsaa, 
det bedste den kunde. 

Han forlod Fregatten den 16. Januar 1797, men først 
den 8. Marts ankom han til Rom. Man rejste langsomt i 
de Dage, og det meste af Februar Maaned tilbragte han i 
Neapel for at studere Kunstsamlingerne dér. 

7. „/ ROM SMELTEDE NORDENS SNE 
MIG AF ØJNENE." 

Da Thorvaldsen var blevet berømt som Kunstner, fej- 
rede hans Venner hvert Aar den 8 Marts som hans egent- 
lige Fødselsdag. „Min anden Fødselsdag," kaldte han selv 
den Dag, „paa den Dag saa jeg for første Gang Lyset i 
Rom, og i Rom smeltede Nordens Sne mig af Øjnene." 

Først i Rom fødtes han som Kunstner; først dér lærte han 
at se, hvor fri og skøn Menneskeskikkelsen kan være. Og 
det lærte han af Roms rige Kunstskatte; mest af de antike 
Statuer og Rafaels Malerier. 

Det var gaaet andre, som det nu gik Thorvaldsen. Rejse- 
strømmen gik mod Rom i Slutningen af det 18. Aarh. Alle 
den Tids fremragende Aander: Digtere, Kunstnere, Viden- 
skabsmænd, droges mod Rom. Og de fornemme og rige, 
der rejste for at nyde Livet og Kunsten i aandfuldt Sel- 
skab, fulgte i deres Spor. Livet i Rom stod omstraalet af 
Glans og Herlighed. 

Den tyske Digter Goethe, Tidens frodigste og største 
Digter, blev i sine Manddomsaar syg af Længsel efter Ita- 
lien og Rom. Og da han kom derned, blomstrede hans 
Sind som aldrig før. Han skrev fra Rom: „Min Aand dyg- 
tiggøres, den aves til Alvor og besindig Glæde. Det er mig, 
som jeg aldrig havde vurderet Tingene i denne Verden saa 
rigtigt som nu. a Og da han senere udgav sine „Breve fra 
Italien", satte han som Motto paa Bogen: „Auch ich war 
in Arkadien." Det vil sige: „Ogsaa jeg var engang et fuld- 
kommen lykkeligt Menneske." 

Den danske Oldforsker Georg Zoega opholdt sig i 1780 
et Halvaarstid i Rom, og han skrev hjem derfra: „Rom er 
en By, som man enten aldrig skal se eller aldrig kan for- 
lade. Det er den eneste Stad, i hvilken det er Umagen 
værd at leve. a Saa stærkt betoges han af Roms Kunstskatte 
og Oldtidsminder, at han ikke kunde løsrive sig derfra. 
Fem Aar efter tog han fast Ophold i Rom, giftede sig med 
en Italienerinde og levede dernede til sin Dødsdag. 

Og Asmus Jakob Carstens! han havde higet og læng- 
tes mod Rom fra den Tid, da han som Vinkyper i Eckern- 
forde havde faaet Øjet opladt for de antike Kunstværkers 

Herlighed. I 1783 naaede han ikke Rom, han maatte vende 
om af Pengemangel. Men efter 9 Aars udtærende Slid og 
Kamp opnaaede han, at Akademiet i Berlin gav ham Un- 
derstøttelse til en Romerrejse. Det var Aftalen, at han 
skulde vende tilbage til Berlin, men han vilde ikke forlade 
Rom og blev der saa de faa Aar, han endnu havde tilbage. 
Han døde allerede 1798. 

Nu var ogsaa Bertel Thorvaldsen i Rom. 

Men han kom der paa en ugunstig Tid. I Februar 1797 
havde General Bonaparte tvunget Paven til en ydmygende 
Fred: Pavens politiske Magt led et alvorligt Knæk, og en 
Mængde af de berømmeligste antike Kunstværker, Roms 
og Italiens Stolthed, maatte afstaas til Franskmændene: 153 
Statuer, 145 Relieffer og adskilligt andet bortførtes til Pa- 
ris. Allerede ved Thorvaldsens Ankomst, en Maaned efter 
Fredsslutningen, stod det meste af det indpakket i store 
Kasser. 

Desuden var Forholdene i Rom stadig urolige. I de 
første Aar af Thorvaldsens Ophold skiftedes Franskmænd- 
ene og Neapolitanerne om at indtage og besætte Rom. Alle 
Fødevarer steg i Pris, saa Thorvaldsens Stipendium kunde 
vanskeligt strække til overfor det nødvendige. Skibsfarten 
hemmedes; det var ikke muligt at faa Marmor sendt fra 
Carrara til Rom, saa Thorvaldsen kunde det første Aars- 
tid slet ikke faa taget fat paa Arbejdet. Og endelig tog 
Rejsestrømmen af. Under saa urolige Forhold holdt natur- 
ligvis de fornemme og rige rejsende sig borte fra Rom. Aar 
fulgte paa Aar, og der kom næsten ingen rige Kunstelskere 
til Rom. Men det var slemt for Kunstnerne, ogsaa for Thor- 
valdsen, for saa var der ingen, der bestilte Arbejder hos 
ham, Portrætbuster og andre Arbejder, som han kunde 
tjene Penge ved saa han paa den Maade kunde bøde paa 

det Pengemangelens Tryk, der tyngede paa hans Sind og 
lænkebandt hans Arbejdskraft. 

Det var derfor tunge og stride Aar — de første Thor- 
valdsen tilbragte i Rom. Syg var han ogsaa af og til. Næ- 
sten alle, der er i Rom i de hede Sommermaaneder, faar 
Feber, en tærende Feber, der gør En tungsindig og uar- 
bejdsdygtig. Og Thorvaldsen led meget af Feber næsten 
hver Sommer i sine første Romeraar. Og dér gik han 
nu, omtrent helt overladt til sig selv, en fremmed blandt 
fremmede. Italiensk kunde han ikke, og af Danske var der 
kun faa i Rom. Der var ganske vist Zoéga og Carstens 
De tog begge elskværdigt imod ham, men ingen af dem 
kunde være ham synderlig til Opmuntring og Støtte, i alt 
Fald i den første Tid. Carstens laa dødssyg; Brystsyge havde 
afkræftet ham saa stærkt, at han maatte holde Sengen al- 
tid. Han var saa udmagret, at han næsten lignede et Ske- 
let; men hans Aand lyste endnu og hans Hænder virkede 
endnu. Skønt han laa og døde langsomt, Maaned for Maa- 
ned, tegnede han i sine sidste Levemaaneder et af sine 
bedste og største Værker: Argonautertoget. Og Zoéga havde 
Sygdom i Huset; en lille Dreng, hans Øjesten, tæredes 
langsomt hen af Feber, og Faderen vaagede over ham og 
plejede ham og ofrede ham det meste af sin Tid. Han 
havde derfor ikke megen Tid og Kraft tilovers til at trøste 
og opmuntre andre. 

Dertil kom, at Zoéga og Thorvaldsen, i alt Fald fra først 
af, havde svært ved at tale rigtigt sammen. Zoéga var en 
lærd Mand, grundig hjemme i alt hvad der angik den 
græske og romerske Oldtid, baade dens Kunst og dens 
Historie, og Thorvaldsen var fuldstændig nøgen for Kund- 
skaber. Zoégas Lærdom tog Mælet fra Thorvaldsen, og 
Thorvaldsens Uvidenhed trættede og kedede Zoéga; han 

maatte forklare alting forfra, de simpleste Ting, som enhver 
dannet ellers kendte, og det faldt ham besværligt. 

Hvad Under da, at Thorvaldsen tit var mismodig og 
forknyt: hans ene Ven døende, hans anden Ven uforstaa- 
staaende, og ellers ingen han kendte og kunde tale med. 
Og saa var dette endda ikke det eneste, der stjal hans Mod. 
Ogsaa de antike Statuer gjorde ham mismodig. Jo mere for- 
trolig han blev med den gamle Kunst, des mere følte han, 
at han selv ingenting forstod og ingenting evnede af Kun- 
sten. I disse Statuer og Relieffer traadte Menneskeskikkelsen 
ham fuldt og blomstrende i Møde; alt hvad han kendte af 
Kunst hjemme fra Akademiet, syntes ham nu saa magert, 
stift og fattigt. Et dybt Svælg sænkede sig for hans Tanke 
mellem Før og Nu. Aldrig kunde han vende tilbage til den 
Akademikunst, han før havde lavet. Men skulde han no- 
gensinde faa fast Fod i det Skønhedens Rige, han nu anede? 
Det gjaldt hans Liv og Lykke, at han naaede det. Men 
kunde han ogsaa naa det? Eller vilde han som Carstens 
dø paa Rigets Grænse, udtæret af Kampen? Den ene Dag 
haabede han, den anden Dag fortvivlede han. Og saaledes 
gled Maanederne — i Angst og Lidelse. 

Det blev hans gode Haandelag, der holdt ham oppe og 
frelste ham fra Fortvivlelse. Endelig kom det første Skib 
med Marmorblokke til Roms Havnestad, og Thorvaldsen 
fik straks Mejselen i Haanden. Alle sagde, at det var svært 
at udhugge i Marmor; det var noget man kunde være Aar 
om at lære. Men Thorvaldsen kneb Læberne sammen og 
arbejdede løs; han skulde vise dem en anden Snak. Og 
det gik her som med Statuerne til Amalienborgpalæet; 
Kunstnere og Kunstkendere spærrede Øjnene op i Forun- 
dring. Hans første Marmorarbejde var to Buster, som han 
havde modeleret hjemme i Danmark: Filosoffen Tyge Ro- 

thes og Statsmanden A. P. Bernstorfs Buster. De staar nu 
i hans Museum, og de er saa fint og smukt udførte, at 
man skal have meget skarpe Øjne for at se, at det er Be- 
gynderarbejder. Da Zoéga saa Rothes Buste, der først blev 
færdig, gik det op for ham, hvilken Dygtighed der skjulte 
sig hos Thorvaldsen. Og fra den Dag kom de hinanden 
nærmere; Zoéga blev Thorvaldsen en god og hjælpsom 
Ven. 

Det gik nu opad og fremad, men langsomt. Thorvaldsen 
arbejdede ufortrødent; det gjaldt om at benytte den kost- 
bare Tid, for de tre Stipendieaar kunde snart være omme. 
Næsten hele det første Aar var spildt paa den langvarige 
Rejse, det næste Aar var mest gaaet hen med at studere 
Kunstsamlingerne, og nu var snart det tredje Aar omme, 
og alt, hvad han havde faaet færdigt, var de to Marmor- 
buster, en lille Gruppe i Gibs og nogle Kopier i Marmor 
efter antike Buster. Saa overfaldt Mismodet ham igen: 
skulde han nu tage hjem til Danmark, kun saa halvvejs 
færdig med sin Udvikling som Kunstner, vilde han gaa 
fuldstændig til Grunde, det følte han bestemt Hjemme var 
der ikke Arbejde for ham at faa, som han kunde vokse 
ved, og der var ikke Kunstværker at se, som han kunde 
lære noget af. Han maatte blive i Rom. Han sendte da 
sine færdige Arbejder hjem, for at Akademiet kunde se, at 
han var gaaet frem i Dygtighed, og samtidig skrev han til 
Akademiet og bad om Forlængelse af Stipendiet, i alt Fald 
paa eet Aar. Akademiet indrømmede ham det, først eet Aars 
Forlængelse og senere to Aar til, saa nu kunde han fore- 
løbig helt og uhindret ofre sig for sit Arbejde. Det var at- 
ter Abildgaard, der her kom ham til Hjælp; Akademiraadet 
fandt det betænkeligt at gøre Thorvaldsen saa stor en Ind- 
rømmelse. Men Abildgaard satte det igennem med en Trumf. 

Paa et andet Punkt svigtede Abildgaard ham derimod. 
Da Thorvaldsen hjemsendte sine færdige Arbejder, var det 
hans Mening, at Marmorarbejderne først skulde forevises 
for Akademiraadet og derefter sælges til Indtægt for hans 
gamle Forældre. Men Abildgaard levede paa den Tid i 
Klammeri med de andre Professorer; han foreviste kun 
Thorvaldsens Gibsarbejder paa Akademiet, Marmorarbej- 
derne lod han staa usolgte. De blev aldrig solgte. Og Thor- 
valdsens Forældre døde begge i Armod og Elendighed. 

Nu var Thorvaldsen naaet saa vidt, at han kunde tage 
fat paa sit første store, selvstændige Arbejde: en Statue i 
naturlig Størrelse. Og da han saa sig om efter et Emne, 
var der et, der ligesom bød sig frem af sig selv: Jason med 
det gyldne Skind. Jasonmythen var ligefrem i Mode i de 
Aar. I 1797 — altsaa det Aar Thorvaldsen kom til Rom 
— døde en talentfuld, ung italiensk Billedhugger, og han 
efterlod ufuldendt en Jasonstatue, der vakte alle Kenderes 
Beundring, ogsaa Zoégas. Og det selvsamme Efteraar var 
det, at Carstens laa i Sengen og illustrerede Jasons Bedrift- 
er i 24 løst udkastede Billeder, det saakaldte Argonauter- 
tog. Man kan derfor ikke undre sig over, at Thorvaldsen 
gik om med Jason i Hovedet og valgte ham som Emne for 
sit første Arbejde. 

Jasonmythen lyder, kort fortalt, saaledes: 

„I Byen Jolkos i Thessalien herskede Kong Æson, og 
han havde en lille Søn, Jason. Men den onde Pelias stødte 
Æson fra Tronen og vilde dræbe Jason. Da sendte Foræl- 
drene hemmeligt Drengen til den vise Kentaur Chiron, Op- 
drager af mange berømte Helte, og Jason blev hos ham, 
til han blev voksen og følte sig stærk nok til at vinde sin 
Fars Rige tilbage. Han drog da til Thessalien. Men paa 
Vejen mødte han en gammel Kone, som bad, om han vilde 

bære hende over en bred Flod. Det gjorde han, men hans 
ene Fod blev siddende fast i Dyndet. Da Pelias saa Jason 
komme, greb Rædselen hans Hjerte; Oraklet havde spaaet, 
at han skulde vogte sig for den, der kom til ham med een 
Sko. Men Jason traadte rask frem og sagde: „Nu er din 
Time kommen; du maa vige Tronen for mig. Gør du det 
godvilligt, skal du faa Lov at bo i Fred paa det Landgods, 
du har ranet fra min Far. Men gør du Modstand, kan jeg 
ikke skaane dig." Pelias havde sundet sig paa et listigt 
Kneb og svarede: Jeg vil gerne afstaa dig Magten og 
Riget. Men Phrixos, Søn af din Bedstefars Bror, har vist 
sig for mig i Drømme og sagt, at Skindet af den gyldne 
Væder, der bar ham over Havet til Kolchis, skal føres 
tilbage til Jolkos, ellers trues vort Land af Gudernes Vrede. 
Bringer du mig det gyldne Væderskind, skal jeg villig 
rømme Tronen, det sværger jeg ved Zeus, vor Slægts Op- 
hav." Ved disse Ord knejsede Jason, og hans Hjerte svul- 
mede af Mod, thi Rejsen til Kolchis var et farefuldt Even- 
tyr, og han var ung og begærlig efter Berømmelse. Han 
samlede en Skare udmærkede Helte om sig, og paa Skibet 
„Argo" sejlede de mod Kolchis, der laa ved det sorte Hav. 
Undervejs udstod de mange Farer: Storme, Havsnød, Kampe 
med vilde Øboere, men i Kolchis forestod der Jason endnu 
den farligste Kamp. Kongen i Kolchis vilde kun udlevere 
det gyldne Skind, hvis Jason kunde pløje et Stykke Sten- 
ager med to vilde, ildspyende Tyre og derefter saa Drage- 
tænder i Jorden; af Dragetænderne vilde fremstaa fuldt be- 
væbnede Kæmper, og dem skulde Jason dræbe, han alene. 
Det tog sig ganske ugørligt ud, men Kærligheden kom Ja- 
son til Hjælp. Kongens Datter Medea fattede ubetvingelig 
Elskov til ham og hjalp ham ved sine Trolddomskunster. 
Ved hendes Sned blev Tyrene tæmmet, og da de fuldt- 

rustede Kæmper sprang frem af Pløjejorden, kastede Ja- 
son en Tryllesten imod dem, saa at de dræbte hinanden. 
Nu var Daaden fuldført, men da nægtede Kongen at ud- 
levere det gyldne Skind, fordi Medea havde hjulpet Ja- 
son ved Trolddom. Saa maatte Jason røve Skindej: med 
List og Vold. Det gyldne Skind hang i en hellig Lund, 
vogtet af en glubende Drage. Medea gav Jason en Trylle- 
drik; om Natten sneg han sig til Lunden, dyssede Dragen 
i Søvn ved Hjælp af Trylledrikken, tog det gyldne Skind 
over Skuldrene og gik ned til Stranden, hvor Argo laa. 
Medea gik med om Bord, og efter mange Kampe og Farer 
naaede de tilbage til Jolkos." 

Denne Helt var det altsaa Thorvaldsen nu gik og tænkte 
paa. Men hvordan skulde han fremstille ham? Det skulde 
være en Statue, ikke en Gruppe, altsaa Jasonskikkelsen 
alene. Det gjaldt da om at slaa ned paa en Stund i Jasons 
Liv, hvor han herligst udfoldede sin Ungdomskraft og sit 
Heltemod. Saa valgte han at fremstille den sejersbevidste 
Jason — Jason efter at han havde udført sin største Be- 
drift: at røve det gyldne Skind. 

Statuen blev begyndt i Oktober 1800, og i April 1801 
stod Modellen formet i Ler i Thorvaldsens Studie (saadan 
kalder Italienerne en Billedhuggers Værksted). Men der var 
Dyrtid i Rom, Pengene gik med; Thorvaldsen havde ikke 
engang Raad til at lade Statuen støbe i Gibs, endsige at 
faa den udført i Marmor. Saa stod Jason i Studiet og vent- 
ede paa en Køber, men endnu var Strømmen af romer- 
rejsende ikke ret kommet i Drift, saa der kom ingen og 
bestilte den. Leret tørrede ind og begyndte at slaa Revner, 
og en Dag blev Thorvaldsen saa led ved at se paa den 
smuldrende Statue, at han masede Leret sammen. 

Dér laa den Fremtidsdrøm knust for hans Fødder. Og 
nu var alt Haab om at blive i Rom slukt. Det sjette Aars 
Stipendium var der allerede taget et dygtigt Greb i, og han 
kunde ikke vente at faa Stipendiet yderligere forlænget; 
Resten af dette Aars Stipendium maatte benyttes til Hjem- 
rejsen. Det var i Foraaret 1802. 

Men saa kom nogle smaa Tilfældigheder ham til Hjælp. 
Netop paa denne Tid blev Zoega udnævnt til Professor i 
Kiel. Han skulde altsaa forlade Italien, men kunde ikke 
gøre sig færdig til Afrejsen før til Efteraaret og bad da 
Thorvaldsen om at vente, saa de kunde rejse sammen. Det 
Forslag gik Thorvaldsen gladelig ind paa, enhver Opsæt- 
telse af Hjemrejsen var ham kær, for han gruede for at 
vende Rom Ryggen for altid. 

Nu gik han da dér og skulde vente et halvt Aar og 
vidste ikke ret, hvad Arbejde han skulde tage fat paa. Men 
just i de Dage havde en ung tysk Billedhugger lavet en 
Amorstatue, som vakte et stort Røre blandt Kunstkendere 
i Rom. Folk strømmede til Tyskerens Studie og beundrede 
og lovpriste hans Amor. Thorvaldsen maatte hen at se den, 
men da han havde studeret den nøje igennem, tænkte han 
i sit stille Sind: ,Jasaa! kan man blive berømt paa saadan 
noget, saa er det bedst, at jeg ogsaa prøver." 

Saa faldt Arbejdsiveren over ham: han tog for anden 
Gang fat paa Jason, denne Gang i overnaturlig Størrelse. 
Det var jo næsten Galmandsværk. Hvordan skulde han faa 
den store Statue færdig, før Zoéga skulde rejse, og selv om 
han fik den færdig, hvad saa! Skulde den saa staa og falde 
sammen nede i Rom, mens han selv rejste hjem til Dan- 
mark ! 

Men man vinder, naar man vover. Det gjorde i alt Fald 
Thorvaldsen den Gang; hans Skæbne begyndte at staa paa 

Medbør. Da Efteraaret kom, vilde Fru Zoéga ikke bort fra 
sit Fødeland Italien, Zoéga opsatte derfor Danmarksrejsen; 
til sidst opgav han den helt, frasagde sig Professoratet i 
Kiel og blev i Rom. Da Zoéga ikke rejste, blev Thorvald- 
sen ogsaa og fik paa den Maade sin Jason fuldført. I Ja- 
nuar 1803 stod Jason Nr. 2 færdig i hans Studie, og den 
vakte ganske anderledes Røre end Jason Nr. 1. 

Rejsestrømmen var kommet i Gang paany. I denne Vin- 
ter var der mange rige og fornemme Folk i Rom, blandt 
dem en Dame, Fru Frederikke Brun, tysk født, men gift 
med en dansk Storkøbmand. Hun hjalp Thorvaldsen til at 
faa Jason støbt i Gibs. Og maaske hjalp hun ham mere 
endnu ved sin Veltalenhed end ved sine Penge; hun fær- 
dedes nemlig i Roms fornemste og rigeste Selskabskredse, 
Qg hun var utrættelig i at rose Jason med overstrømmende 
Ord. Men Thorvaldsen høstede ogsaa andre og værdifuld- 
ere Laurbær. Zoéga, der ellers var streng i sin Dom, hil- 
ste Jason som „en nyfødt Antik" — et Pust fra Græker- 
kunstens Storhedstid. Og den italienske Billedhugger Ca- 
nova, der overalt i Evropa ansaas for den største Mester 
i Billedhuggerkunsten, udbrød, da han saa Jason: „Det er 
sandelig et Værk i en ny og storladen Stil." „Et Værk i 
en ny Stil!" det var Ord der betød noget, netop sagt af 
Canova, for han havde selv vundet Ry, fordi hans Værker 
nærmede sig Antikens i skøn Naturlighed, men nu ind- 
rømmede han, at Thorvaldsen var kommet Antiken nær- 
mere end han. 

Dér stod nu Jason i Thorvaldsens Studie, lysende i det 
hvide Gibs: en nøgen ung Helt, kraftig og dog slank og 
smidig; sejersstolt og rolig gaar han ned mod Skibet, med 
det gyldne Skind slængt over venstre Arm og Lansen løst 
hvilende paa højre Skulder; han drejer det hjelmsmykkede 

Hoved let til venstre og ser med et nedadrammende Blik 
paa Dragen, der nu ligger uskadeliggjort og vælter sig i sit 
Blod; hans Læber krummer sig svagt til et Smil, der kun 
halvt er sejersstolt og halvvejs er vemodigt, som om det 
knugede hans Hjerte, at Dragens 
Liv og Blod maatte spildes. 

Saa fredelig stemte er altid Thor- 
valdsens Helte. Og naar Jason her 
ser tilbage mod det, han forlader: 
Ofret for hans Daad, og ikke frem- 
ad mod det, han nu sejler ud til: 
Magten og Lykken, saa er ogsaa 
dette Træk Kød af Thorvaldsens 
Kød og Blod af hans Blod. Saa- 
ledes saa jo ogsaa han tilbage mod 
Fregatten „Thetis" og Landsmænd- 
ene om Bord, ikke fremad mod Ita- 
lien, den Dag han forlod Fregatten 
i Maltas Havn. Men ellers var Jason 
ikke helt og ganske Thorvaldsens 
eget Barn; den var mere en for- 
trinligt udført Studie efter Antiken, 
end den var en Skabning af Thor- J "" me * det ey,l " ie SWnd 
valdsens egen Fantasi. I hele sin Bygning og Skikkelse 
minder den om forskellige antike Statuer. Sammenlign f. 
Eks. Jasons Holdning med den Apollonstatue, der staar i 
Ørstedsparken. 

Thorvaldsens Berømmelse var nu fastslaaet i Rom, og 
Rom var for alle Kunstnere paa den Tid Berømmelsens 
Vugge. Men hvad hjalp al den Ros ham, det var Penge 
han trængte til. Nu havde han ingen fler, nu maatte han 
hjem til Danmark. Og naar han kom dér, hvad saa? Hvad 

nyttede hans Berømmelse ham dér? I et lille fattigt Land, 
hvor Kunsten og Kunstinteressen endnu kun var i sin 
Barndom — hvem kunde dér bestille Arbejder hos ham, 
som kunde grundfæste hans Ry og udvikle hans Evner? 

Men der var ingen Frelse at øjne, han skulde og maatte 
hjem. Han havde aftalt at rejse sammen med en preussisk 
Billedhugger, og Rejsen var fastsat til en Dag midt i Marts 
Maaned. Dagen kom, Vognen holdt for Døren, og Thor- 
valdsens Koffert var allerede surret fast, saa kom hans 
Rejsefælle løbende og sagde, at Rejsen maatte opsættes til 
næste Dag, for han havde ikke faaet sit Pas i Orden. 
Kusken bandede, og Thorvaldsen brummede, men der var 
ikke andet at gøre: Kofferten maatte af Vognen og Thor- 
valdsen gaa tilbage til sit Studie. 

Kort efter bankede det paa Døren. Det var en romersk 
Lejetjener, der forespurgte, om den londonske Bankier, Sir 
Thomas Hope, maatte faa Adgang til Studiet for at se Ja- 
son. Naturligvis maatte han det. Og her havde Thorvaldsen 
endelig truffet den rette Mand — den Mand han havde 
Brug for. Da Sir Thomas havde set en Stund paa Jason, 
spurgte han, hvormeget det vilde koste at faa den udført i 
Marmor. „600 Zechiner" (omtr. 5000 Kr.) svarede Thor- 
valdsen rask. Det var en meget lav Pris, men han vilde 
komme Lykken i Møde; fik han den Bestilling, kunde han 
blive i Rom. Sir Thomas slog straks til og lovede oven i 
Købet at forhøje Betalingen med 200 Zechiner, naar Sta- 
tuen blev afleveret som færdig. Kontrakten blev under- 
skrevet samme Dag, og dermed var det afgjort, at Thor- 
valdsen blev i Rom; kun her kunde han udføre saa stort 
et Arbejde i Marmor. 

Men nu vil vi høre, hvordan det stod til hjemme i 
Danmark — især i Amaliegade, hvor Forældrene i disse 
Aar boede. 

8. „ALLE DINE VENNER I KØBENHAVN 
ER VREDE PAA DIG." 

Thorvaldsens Ry bredte sig fra Rom til det øvrige Eu- 
ropa, især i Tyskland. I tyske Tidsskrifter omtaltes Jason" 
som et nyt og forbavsende Mesterværk, og Thorvaldsens 
Navn nævntes allerede sammen med Canovas, selv om 
ganske vist de fleste endnu satte Canova højest. Ogsaa til 
København naaede „Jason"s Berømmelse. Rahbek aftrykte 
i sit Tidsskrift „Minerva" en Artikel fra et tysk Ugeblad 
og føjede i en Efterskrift det Ønske til: „at Thorvaldsen 
maatte opfylde, hvad Kunstens Venner fra hans tidligere 
Aar spaaede sig af ham." 

Men Thorvaldsens private Venner glædede sig ikke 
synderligt over hans gryende Kunstnerry. De ønskede ham 
kun hjem til København og blev vrede, da han bestandig 
udsatte Hjemrejsen. En Ven skrev i 1803 saaledes til ham: 
„Alle dine Venner i København er vrede paa dig, fordi du 
ikke kommer hjem." Og en anden Ven sluttede sit Brev 
saaledes: „Nu Hilsen fra dine Bekendtere, min Moder, 
Søskende, Friis, min Broder og Flere, som alle siger: 
„Hvor Satan bliver Thorvaldsen af?" Ingen af dem for- 
stod, hvad der lænkebandt ham til Rom; at han var nødt 
til at blive i Rom, hvis han vilde gaa frem som Kunstner. 
Allermindst forstod hans gamle Forældre det. 

Det var ikke mange Breve, der veksledes mellem Thor- 
valdsen og hans gamle Forældre. Han selv var ikke meget 
skrivende af sig; Pennen faldt ham ikke saa bekvemt i 
Haanden som Mejslen og Modelérstokken. Moderen havde 
sagtens svært ved at skrive, og Faderen var i flere Aar 
saa vred over Bertels Udeblivelse, at han ikke vilde 
skrive. 

Det gik nedad for dem bestandig. Fattigdommen ryk- 
kede dem for hvert Aar mere barsk ind paa Livet, og Mo- 
deren hentæredes af Sorg, fordi Bertel blev borte. 

Vi vil lade dem fortælle det gennem deres egne Breve. 

1 Maj 1797 skrev Faderen bl. a. saaledes: 

Jeg skal hilse dig fra Primon (deres Hund); han er 
saa tyk som en Amager; han bringer mig min Støvle- 
knægt om Aftenen, og naar din Moder bliver lidt høj- 
talende, springer han op ad hende og siger Vuff ! Han 
er den eneste Morskab jeg har; han lugtede en halv 

Time til det Brev, jeg fik fra dig. Din Moder har 

været temmelig bister i Vinter; jeg har givet hende 

2 Rdlr. hver Uge, siden du rejste, hun har ogsaa faaet 

lidt Klæder og Linned og er dog aldrig fornøjet. 

Jeg har mange Modstandere; i disse Dage har Willerup 
taget en ny Galion fra mig ved sin sædvanlige Pral. 
Han tror, fordi du er borte, at han alene er berettiget 
til at gøre Skibsarbejde. Saalænge jeg havde din Hjælp 
ved Galionerne, tav han stille, men nu har han faaet sin 

storpralende Kæft i Gang. Alverden længes efter 

dig, og din Moder ikke mindst." 

Ved Juletid samme Aar skrev Moderen saaledes: 

„Min allerkæreste og gode Søn! 

Jeg længes meget efter dig. Gud give dette Brev 
maa træffe dig ved god Helsen og et fornøjet Sind, 
da skal det inderligt glæde mig. Hvad mig angaar, da 

har jeg det ikke, som jeg ønsker. Der er solgt 

60 af Bernstorfs Medailloner (Th. havde ogsaa lavet 
en Portrætmedaillon af A. P. Bernstorf), og din Fa- 

der har faaet 2 Rdlr. for Stykket, og 12 Buster (og- 
saa Bernstorfs). Men jeg har kun bekommet lidt der- 
af. 16 Rdlr. har han faaet af Rentekammeret og 10 
Rdlr. af Kronprinsen, men hvor han har gjort af dem, 
véd jeg ikke, for naar han har noget, er han sjælden 
hjemme hos mig, som du selv véd; han er værre nu 
og ikke bedre. Kære Søn, dersom de skulde for- 
lange af dig at blive borte længere end de 3 Aar, da 
maa du nægte det for min Skyld, for skal dette vare 
længe, da maa jeg dø af Sorrig. Vil Gud, at jeg maa 
leve og se dig igen, saa er al min Sorrig endt, du er 
aldrig af mine Tanker, hverken Nat eller Dag, da du 
er mig en kær og god Søn. Gud velsigne dig og be- 
vare dig fra alt ondt!" 

I April 1800 skrev Faderen bl. a.: 

„Dit sidste kærlige Brev har jeg bekommet og var 
mig og din Moder et af de glædeligste, som vi har 
faaet fra dig. Da det Rygte gik her i Byen, at du var 
død, saa kan du let forestille dig, hvor vi var til Mode. 
(Rygtet fortalte i Kbhvn. at Th. var død under Urolig- 
hederne i Rom 1799.) Men da vi hørte, at du levede 

vel, var Glæden lige saa stor som Sorgen før. - 

Med temmelig Misfornøjelse hørte jeg i Gaar af For- 
valteren paa Akademiet, at du har faaet to Aars Tillæg 
og altsaa ikke holder dit Løfte, som du gjorde i dit 
sidste Brev, at vi snart skulde se hverandre. Det tvang 
din Moder til at græde en Portion." 

Endelig i Maj 1803 skrev Faderen bl. a.: 

„Omsonst har jeg længe ventet at se dig i dit 
Fædreland, omsonst har jeg ventet Efterretning fra dig. 

Din lange Fraværelse har paadraget mig mange Be- 
kymringer og din Moder en bestandig Svaghed. 

Der er adskillige, som har fundet deres Fornøjelse i 
at indbilde din Moder, at du ikke kom mere. Du kender 
hendes Lettroenhed; jeg har forestillet hende, at det 
var langt fra din Karakter at være af den vanartede 
Slægt, men lige fuldt har hendes Længsel vokset i Dages 
Tal. Jeg vilde ønske os den Glæde at se dig vel, saa 
vilde Sorgen svinde bort." 

Men nu kunde Thorvaldsen netop umuligt rejse hjem; 
efter Bestillingen paa Jason var han mere end nogen Sinde 
bundet til Rom. Faderen blev saa vred over hans Ude- 
blivelse, at han i over to Aar slet ikke skrev til ham. Thor- 
valdsen led dybt under det bitre Forhold, han var kom- 
met i til sit Hjem og sine Venner, men han foretog sig 
ikke synderligt for at gøre Forholdet bedre. Det laa ikke 
til hans Karakter at skride rask ind mod de Forurettelser 
og Misforstaaelser, Livet bød ham; naar Verden gik ham 
imod, foretrak han altid at lide i Tavshed, og hans Sind 
fyldtes langsomt af Bitterhed og Mistænksomhed. Og netop 
i disse Aar var hans Sind følsomt overfor enhver Lidelse, 
han var syg og tungsindig. De foregaaende Aars hidsige 
Arbejde og de hyppigt tilbagevendende Feberanfald havde 
tæret paa hans Kræfter, saa han nu næsten ikke kunde 
arbejde. Og de Pengevanskeligheder han stadig maatte 
kæmpe med; det at hverken Forældrene eller Vennerne 
gjorde sig Umage for at forstaa, hvordan hans Stilling vir- 
kelig var; og endelig endnu et pinligt Forhold, han havde 
indviklet sig i (som vi siden skal høre nærmere om) — alt 
det voldte, at han efterhaanden hensank i et knugende 
Tungsind. Des frygteligere ramtes hans Hjerte af et Brev, 

som Abildgaard skrev fil ham den 17. Januar 1804. Deri 
stod bl. a. følgende Linier: 

, „Om De ikke allerede véd det, vil jeg herved lade 
Dem vide, at Deres Moder er død og begravet for en 
fjorten Dage siden; naar Deres Fader trænger, kom- 
mer han til mig, og jeg giver ham den Understøttelse, 
jeg formaar, som jeg for Fremtiden skal vedblive for 
Deres Skyld." 

Man kan forstaa, at dette pludselige Slag gav Thorvald- 
sens Hjerte et Saar, der aldrig lægedes: han stakkels Mor 
død i Sorg og Elendighed! Og hans Far saa fyldt af Bit- 
terhed og Vrede, at han ikke engang skrev om Moderens 
Død, men lod Sønnen faa Dødsbudskabet gennem en frem- 
med, der var ganske blottet for Hjertelag og Finfølelse! 
Jeg vil lade Dem vide, at Deres Mor er død og begrayen 
for en fjorten Dage siden"!! — mere hjerteløst og saa- 
rende har næppe nogen Søn faaet Bud om sin Mors Død. 

Man har et Blyantsudkast til et Brev, som Thorvaldsen 
i disse Dage skrev til Faderen, Man kan næsten høre gen- 
nem Ordene, hvor vildt hans Hjerte skriger af Sorg. Det 
lyder saaledes: 

Gode Fader! 



Efter at have været syg et helt Aar og i al den 
Tid ikke har kunnet arbejde, som har sat mig i en 
Forfatning, som er ubeskrivelig, og da jeg nu var be- 
gyndt at komme mig lidt, faar jeg den gruelige Efter- 
retning fra Justitsraad Abildgaard, hvorledes det gaar. 
Skriv mig dog til og lad mig vide alt; nævn mig dem, 
som har gjort noget for eders Bedste " 

Her er Udkastet afbrudt, maasRe er Brevet aldrig skre- 
vet færdigt og sendt af Sted. Faderen svarede i alt Fald 
ikke. 

Saa gik Thorvaldsen i det fremmede Land ene med sin 
Sorg og sine Bekymringer: hans Mor død, og hans Far i 
Nød og Trang! Og hvordan skulde han hjælpe ham? Penge 
havde han ingen af. Alene Marmoret til Jason gjorde et 
godt Indhug i det Forskud, han havde faaet fra Sir Tho- 
mas Hope, og andre Indtægter havde han i Øjeblikket ikke. 
Og de Buster, han havde sendt hjem til Danmark for at 
sælges, stod bestandig usolgte hos Abildgaard. Det var som 
alle Haabets Døre stængedes for ham; han sad tilbage i 
Mørket og famlede efter en Udgang til Lyset — Udveje til 
mildere Kaar baade for ham selv og Faderen — men han 
fandt ingen. Og kun en eneste Ven havde han, som han 
kunde tale aabent med om disse Sorger: den danske Ar- 
kitekt Charles Stanley, men han laa netop i denne Tid 
dødssyg i Neapel og trængte selv til Trøst og Opmuntring. 

Og saa var der oven i Købet endnu en Lidelse, som 
han ikke engang kunde tale til Stanley om, fordi han skam- 
mede sig derved. Denne Lidelse havde han nemlig letsin- 
dig paaført sig selv. 

9. AMOR. 

Enhver kender H. C. Andersens Eventyr „Den uartige 
Dreng"; Emnet dertil er taget fra et gammelt græsk Digt. 
Thorvaldsen har fortalt den samme Historie paa sin Maade. 
Se kun paa Relieffet her. 

Det er en barsk Efteraarsaften, Slud og Kulde udenfor. 
Men den gamle Digter sidder lunt i sin Stue (Varmebæk- 
kenet og Lampen yderst til højre) og muntrer sit Sind med 

Vin og Sang (Lyren og Vinkanden nederst til venstre). Saa 
banker det paa Døren og kalder med en spæd og bedende 
Stemme. Den gamle Digter rejser sig og lukker, op. Der- 
ude staar en dejlig, nøgen Dreng, blaafrossen og forpjusket, 
med dryppende Vinger og Haaret gennemvaadt, men med 
saa klare Øjne. „Hvor 
du er en køn Dreng!" 
siger den gamle Dig- 
ter venligt, „kom du 
kun indenfor, saa skal 
jeg varme og tørre dig. 
Rigtignok har du Bue 
og Pil, ser jeg, men 
du gør mig vel ingen 
Fortræd." Da smiler 

Amor listigt — for ham er det, som er kommet ind til den 
gamle Digter — og da den gamle Digter trækker ham ind 
til sig og tørrer hans Hud med et blødt Klæde, lister Amor 
en Pil ud af Koggeret og stikker den i den gamle Digters 
Hjerte. „Det kan du have for din Ulejlighed," siger han 
leende, „og glem nu ikke Amor!" 

Nej, den gamle Digter glemte vist ikke Amor; ingen, 
der een Gang har kendt Amor (Mandens Kærlighed til 
Kvinden og Kvindens til Manden), glemmer ham nogen 
Sinde siden, hverken den Glæde, han har bragt, eller den 
Lidelse, han har voldt Og Thorvaldsen glemte heller ikke 
Amor. 

Dette Relief blev lavet, da han, 53 Aar gammel, var fal- 
det til Besindighed og Ro; derfor kan han skildre Amors 
skaanselsløse List med et skælmsk lille Smil. Men i de 
Aar, vi nu fortæller om — da han var omkring de 30 Aar 
— var han hverken saa sat eller saa skælmsk. Dengang 

sad Amor ham paa Ryggen og piskede ham frem til mange 
Handlinger, han senere fortrød og led under. Det var bit- 
tert Alvor dengang, en Kilde til mange Lidelser. 

Det begyndte allerede i København. Dér traf han en 
Pige, der hed Margrethe; de kom til at holde af hinan- 
den og var vistnok halvvejs forlovede, før han rejste hjem- 
mefra; han forærede hende i alt Fald ved sin Afrejse en 
Brystnaal til Erindring. 

Hun var en sød og god Pige og elskede Thorvaldsen 
af hele sin Sjæl. Hør engang, hvad hun skrev til ham, da 
han var kommet ned til Rom: 

„Gode Thorvaldsen! bliv ikke vred; jeg tager mig 
den Frihed selv at skrive til dig, med hvilken Glæde 
jeg har modtaget Hilsen fra dig. Det fornøjer mig 
meget, at du saa lykkelig er bleven sat paa Land. Gid 
du maa nyde Jorderigs største Glæde, det ønskes af 
din Veninde. 

Din Brystnaal brillerer her; den er mig evig kær. 
Jeg er frisk og rask; gid jeg maa spørge det samme 
fra dig! Glæd mig selv med en Skrivelse saa snart som 
muligt! Intet videre denne Gang. Lev bestandig lykke- 
lig og fornøjet! Din Tjenerinde 

Margrethe." 

Det er et rørende Brev, saa ydmygt og bly, og dog 
saa hjertevarmt. Hun var virkelig Thorvaldsens Veninde, 
og det af hele sit blide Hjerte. Men han kunde ikke nyde 
dette Brev lykkelig bevæget og glad over hendes ydmyge 
Troskab. En lille bitter Draabe af Selvanklage faldt i hans 
Erindrings Bæger og gav det hele en besk Smag; for han 
var ikke tro som hun. Der var allerede et Par sorte Øjne, 

der for hans Hjerte „brillerede" med langt stærkere Glans 
end Margrethes Brystnaal. 

Zoega og hans Familie boede om Sommeren paa Lan- 
det ude i de kølige Albanerbjerge, og Thorvaldsen boede 
En Tidlang hos dem for at komme til Kræfter efter den 
Feber, der havde overfaldet ham i det hede Rom. Dér traf 
han en ung Italienerinde, Anna Maria Magnani, og hun 
løb helt af med hans Hjertefred og Besindighed. Men hun 
var gift; det var det skrækkelige ved det. Et Par Aar i 
Forvejen havde hun ægtet en tysk Oldforsker, skønt hun 
ikke brød sig farlig meget om ham, men han var vel- 
havende nok til at ernære en Kone. Da hun nu saa Thor- 
valdsens lyse Haar og blaa Øjne, fandt hun Manden endnu 
kedeligere end før, og til sidst blev Forholdet imellem dem 
saa stridt og barsk, ganske uudholdeligt, saa Manden rejste 
fra hende. Saa skrev hun til Thorvaldsen og mindede ham 
om, at han i sin Kærligheds Hede havde lovet at hjælpe 
hende, hvis hun blev forladt af sin Mand, og han maatte 
pænt rejse hen og hente hende hjem til Rom. 

Men nu kom det allerværste: de kunde ikke blive gift. 
Den katholske Kirke holdt strengt paa, at et Ægteskab ikke 
kunde opløses; Anna Maria kunde ikke blive skilt fra sin 
Mand og altsaa heller ikke blive gift med Thorvaldsen. 
Saadan var altsaa Forholdet: Thorvaldsen betalte Anna Ma- 
rias Underhold, og de kom daglig sammen, men bo sam- 
men kunde de ikke. Men skønt de ikke var Ægtefolk, holdt 
hun ham dog i strammere Tøjler end nogen gift Kone. 
Hun var til Tider rent besat af Skinsyge. Maaske netop 
fordi hun ikke var lovformelig gift med ham, pintes hun 
af stadig Angst for at miste ham; nu i disse Aar, da han 
begyndte at færdes i Roms fine Kredse, omsværmet af 
beundrende Damer, blev det rent galt; naar han skulde i 

Selskab eller paa Rejse med Damer af den finere Verden, 
holdt Anna Maria et frygteligt Hus. Alle Skinsygens og 
Kvindelistens Vaaben brugte hun til at pine og plage ham. 
Havde Thorvaldsen begaaet en Troløshed mod Mar- 
grethe, saa kom han til at bøde haardt for det. Anna Ma- 
ria skaffede ham bitre Timer og ufredelige Aar. Og han 
bar sig ad som altid ellers: han lod det altsammen gaa, 
som det bedst kunde, og led i Tavshed. Men disse Lidel- 
ser tærede baade paa hans Huld og hans Humør, og det 
allerulykkeligste var, at han i disse Aar begyndte at blive bit- 
ter og mistænksom mod Menneskene; han mistænkte dem 
for at være lavsindede, egenkærlige og svigefulde — næsten 
alle til Hobe. 

10. NYE VELYNDERE. 

Sine gamle Venner i København havde Thorvaldsen 
mistet for bestandig. Det var mere end den lange Afstand, 
der skilte ham fra dem. De var vrede paa ham, og han 
følte Bitterhed mod dem, fordi de var for snævre til at for- 
staa, at for ham var Arbejdet det første og det sidste. 

Men nu skaffede Jason a s voksende Ry ham ny Ven- 
ner — eller rettere Velyndere. Der er nemlig Forskel paa 
en Ven og en Velynder. En Ven deler alt med os, Sorg 
som Glæde, i gensidig Fortrolighed; en Velynder hjælper 
os kun frem i Verden, han bekymrer sig ikke om Men- 
nesket i os, han interesserer sig kun for vort Arbejde og 
vor Berømmelse — især for Berømmelsen. Saadan gik det 
nu Thorvaldsen. De Velyndere, hans Kunst vandt ham, 
brød sig ikke stort om Mennesket Bertel Thorvaldsen, de 
interesserede sig kun for Kunstneren Albert Thorvaldsen 
(Italienerne kaldte ham Alberto, og fra nu af begyndte 

han selv at skrive sig saadan ; han anerkendte Italien som 
sit kunstneriske Fædreland). 

Den første og den virksomste blandt hans Velyndere 
var den danske Gesandt i Neapel, Baron von Schubart, 
en verdensklog og smidig Mand, ødsel med sin Elskværdig- 
hed og med Smiger, men ikke meget paalidelig. Han saa 
snart, at det Kunstneren Thorvaldsen først og mest trængte 
til var Hvile og Penge. Han aabnede derfor gæstfrit sit 
Hus for ham, indbød ham først til et Ophold i Neapel og 
tog ham siden med til Norditalien, hvor han havde købt et 
Landsted i en fortryllende Egn. Og paa samme Tid greb 
han Pennen for at skaffe ham ny Bestillinger og mere 
sikre Indtægter — fra Danmark. Dertil var ingen bedre 
skikket end Baron Schubart; hans to Søstre var nemlig 
gift med to af de mægtigste Mænd i Danmark paa den 
Tid: Grev Schimmelmann og Grev Reventlow. Især 
gjorde Schubart Regning paa Grevinde Schimmelmann, for 
hun samlede i sit Hus alt, hvad København dengang ejede 
af Aand og Berømmelse, og hun var tillige vel anskreven 
ved Hofret. Alle og enhver vilde gerne tjene og behage 
den af Digternes Hyldest omstraalede Grevinde Schimmel- 
mann. Men hvorledes skulde man vække hendes Interesse 
for Thorvaldsen, jo, Schubart kendte Recepten — ved Smi- 
ger. Han skrev i Thorvaldsens Navn et Brev til hende, 
som Thorvaldsen maatte sætte sit Navn under. Saadan lød 
Begyndelsen : 

„Naadige Grevinde! 

Tilgiv at en Dem ubekendt vover at henvende sig 
til Dem, men man siger, at De er saa god og saa 
medfølende overfor andres Ulykker, og hvis jeg skal 
dømme efter Deres Broders fortræffelige Hjerte, maa 

jeg tro, at De er den mest fuldkomne Dame, der eksi- 
sterer. Man har altid sagt mig, naadige Grevinde! at De 
altid og overalt gør vel imod andre, og at De interes- 
serer Dem for Kunsten, Kunstnerne og enhver, der har 
Talenter. Mine Talenter er ganske vist ikke store, men 
jeg føler, at hvis Skæbnen ophører med at forfølge mig, 
vil jeg ikke være uværdig til at nævnes Deres Lands- 
mand, naadige Grevinde!" 

Saadan er Tonen hele Brevet igennem, vammel og kry- 
bende. Thorvaldsen har vist ikke fundet det saa lysteligt 
at sætte sit Navn under denne Smigerskrivelse. Men han 
maatte gøre det. Hele hans Fremtid afhang i Øjeblikket 
af Baron Schubart og hans Beskyttelse; blev der ikke nu 
sikret ham en fast aarlig Indtægt, tilstrækkelig til at dække 
hans allernødvendigste Udgifter, kunde han ikke arbejde 
videre. 

Men Smigerskrivelsen hjalp. Halvanden Maaned efter 
skrev Grevinde Schimmelmann til sin Bror et Brev, hvori 
der bl. a. stod følgende Linier: 

„Paa een Gang fremviser sig 4 skønne Buster af 
Thorvaldsen, som man siger har været fængslede paa 
Toldboden. Jeg har uheldigvis intet set af dette skønne, 
da du véd, at jeg altid er indelukket i mit Hus. Men 
skulde du vel tro, at ingen her véd at vurdere slige 
Buster. For Guds Skyld! giv os en Idé om Priserne, 
saaledes at Thorvaldsen intet taber derved, og dog saa- 
ledes at Køberne ikke afskrækkes. Min Mand har talt 
med Kronprinsen om vor „Praxiteles" (Navnet paa en 
berømt Billedhugger i Oldtiden), og vi haaber det bed- 
ste. Du kan paa Afregning gerne lade ham udbetale et 

eller to Hundrede Rigsdaler, som min Mand skal sørge 
for at blive dig igen erstattet; blot mag det saaledes, at 
han bliver trukket ud af hans trykkende Omstændig- 
heder, som vilde have en skadelig Indflydelse paa hans 
Helbred. Jeg vil tale med vor berømte Arkitekt Hansen, 
som skal opbygge Kristiansborg Slot. Det synes mig, at 
man i en af de store Sale kunde sætte Marmorstatuer, 
og naar man gav Thorvaldsen dette Paadrag, kunde han 
underholde sig i Rom og bekvemt underholde sig. Re- 
wentlow har sagt mig, at han har Slægtninge, som 
ikke er bemidlede. Gid kuns, at han ikke, for at un- 
derstøtte dem, selv blev et Offer!" 

Dette Brev er lærerigt og betegnende. Naar man læser 
det, forstaar man dybt, hvor pinligt afhængig Thorvaldsen 
nu var. Hans stadig nagende Sorg: at hans gamle Far led 
Nød, og at han ikke selv formaaede at hjælpe ham — den 
maatte han tie om. De Velyndere, han nu havde vundet i 
Danmark, kunde saa let have væltet denne Sten fra hans 
Hjerte; det havde næppe kostet dem store Ofre at sikre 
gamle Gotskalk et tarveligt Udkomme. Men det var saa 
langt fra deres Tanker; de nøjedes med, koldt forstandigt, 
at udtale det Ønske, at Thorvaldsen ikke selv blev et Of- 
fer for sin ubemidlede Slægt. I Hjertets Dyb forbitrede det 
Thorvaldsen, at de viste saa lidt Hjertelag, men han turde 
ikke tale højt om det; han maatte færdes i den Schubart- 
ske Kreds smilende og altid elskværdig. 

Ogsaa Forholdet til Abildgaard blev nu et Afhængig- 
hedsforhold. Thorvaldsen følte sig smertelig saaret ved den 
Maade, hvorpaa Abildgaard havde meddelt ham Moderens 
Død, men han turde ikke give sin Harme Luft. Abildgaard 
kunde endnu være ham til Nytte ved Akademiet, og han 

Bertel Thorvaldsen 4 

var ham til Nytte. I April 1803 døde en Professor ved 
Akademiet, og derved blev en Professorpost ledig. Men 
Professor kunde man kun blive, naar man først var Med- 
lem af Akademiet, og det var Thorvaldsen endnu ikke. Som 
sædvanlig handlede Abildgaard resolut og rask. I det ene 
Akademimøde foreslog han at optage Thorvaldsen som Med- 
lem af Akademiet, da han allerede — takket være Baron 
Schubarts Indflydelse — var blevet Medlem af Kunstaka- 
demiet i Florens, og i det næste Møde foreslog han at an- 
mode Hs. Majestæt Kongen om at udnævne Thorvaldsen 
til Professor, foreløbig uden Gage saalænge han endnu 
blev i Rom. Og som sædvanligt tvang han sin Vilje igen- 
nem overfor de andre Professorer. Da Thorvaldsen mod- 
tog Meddelelsen om sin Udnævnelse, maatte han bide 
Vreden mod Abildgaard i sig igen og oven i Købet sende 
ham en venlig Takkeskrivelse. 

Nej, der var kun een, Thorvaldsen kunde aabne sit 
Hjerte for, og det var den syge Stanley, der nu var blevet 
saa rask, at han kunde rejse til Rom og daglig være sam- 
men med Vennen. 

11. SORGER OG VANSKELIGHEDER. 

En Aften sad Stanley og Thorvaldsen sammen. Thor- 
valdsen havde faaet et Brev fra Abildgaard, hvori der bl. a. 
stod: „Hvad gør man ved Deres Fader?" Nu aabnede han 
sit forpinte Hjerte for Vennen. Stanley sad en Stund tavs 
og tænkte. Saa fortalte han, at han havde haft en gammel 
Tante, der boede paa Vartov; han havde ofte besøgt hende 
dér, hun havde det godt, var altid glad og tilfreds. Han 
kendte nøje en af Borgmestrene i København, og hver 
Borgmester kunde bortgive flere Pladser i Vartov. Hvis 

Thorvaldsen vilde have det, skulde han straks skriv 

^mte 
Borgmesteren, og bede ham om at skaffe gamle Tfiv 

valdsen den første ledige Plads paa Vartov. Thorvalcr 
sen sagde ja, Stanley skrev, og Sagen blev i Køben- 
havn fremmet med saa stor Iver, at gamle Gotskalk faa 
Maaneder efter kunde flytte ind paa Vartov, efterat Abild- 
gaard først havde løst hans Sengklæder hjem fra Assistens- 
huset 

Men hvad sagde gamle Gotskalk til alt dette her? Han 
blev rasende. Og da han ikke kunde lade sin Vrede gaa 
ud over andre, sendte han Bertel et Brev, der strømmede 
over af Bitterhed og Galde. Dette Brev er gaaet tabt, sag- 
tens har Thorvaldsen brændt det. Men at det har været 
bittert, kan vi se af det næste Brev, han sendte Bertel. Det 
er dateret den 20. Oktober 1805 og begynder saaledes: 

„Kære Søn! 

Skulde jeg i mit sidste Brev have brugt nogle haarde 
Udtryk, da vil jeg bede dig, at du vil skjule dem under 
Kærlighedens Kaabe. Du kan forestille dig, hvorledes jeg 
var til Mode, da jeg kom i Vartov og skulde være mel- 
lem halte, blinde, stumme og alle Slags Krøblinger. Jeg 
vidste selv knap, hvad jeg skrev i min Fortvivlelse." 

Og det slutter saaledes: 

„Om jeg tog Afsked med dig, tror jeg, det var 
meget rimeligt. Jeg er nu 66 Aar og meget svag, maa 
lide Mangel paa eet og alt og altsaa kan vente Døden 
hver Dag. Dine Violiner og Fløjte er hos Murmester 
West, 2 af dine Poussérstole og dit Ler er hos Gia- 
nelli. Dit Portræt skal jeg ogsaa levere West tillige med 
en Poussérstol. Jeg nyder vist ej den Glæde at se dig 

var~ \ier skal ej sige, at jeg har overhængt 

A£ <+. ^g enten Død eller Brød! Jeg fornøjer 

t * at læse alle de Berømmelser, som 

\g i alle Blade, som udgaar her i 
\al være Kotzebue, en tysk Skri- 
get om Jason" i tyske Ugeblade) 
. trit Værksted og set dit Arbejde; han be- 
stier dig overmaade og erklærer, at du i Kraft over- 
gaar Canova og gør dit Fædreland stor Ære. Jeg har 
ej Humør til at skrive mere, og Pladsen tillader det 
ej heller. Tag dig i Agt for de lumske Italienere! Lev 
altid vel! det ønsker 

din oprigtige Fader 

G. Thorvaldsen." 

Det var det sidste Brev, Thorvaldsen modtog fra sin 
Far, Aaret efter døde han. Og ingen skrev om hans Død 
til Thorvaldsen; først et halvt Aar efter fik han Meddelelse 
derom gennem en af sine Bekendte i Rom. Samme Aar, i 
Maj, var hans kære Ven Stanley død, et Tab der gik Thor- 
valdsen nær til Hjerte. Og i 1809 døde Zoéga. 

Det var Sorg paa Sorg og Savn paa Savn i de Aar, alt- 
sammen en Næring for hans Tungsind. Nu havde han in- 
gen Hjertensven mere, ingen at dele sin Fortrolighed med. 
I de Aar forandredes hans Optræden lempeligt. I Ensom- 
hed levede han saa langtfra, han var altid omsværmet af 
Beundrere og Kunstelskere fra alle Europas Lande. Men 
med dem levede han kun paa Selskabsfod. Af den godmo- 
dige, ordknappe Bertel Thorvaldsen udviklede sig i disse 
Aar den berømte og elskværdige Professor Albert Thor- 
valdsen. Han var blevet Verdensmand, høflig og behagelig 
mod alle, især mod fornemme Damer, og næsten altid med 

en Spøg paa Læben. Men sine hemmelige Lidelser gemte 
han i sit Hjerte, og dér laa de og gnavede og nagede og 
voldte, at han i ensomme Timer ofte følte sig dybt ulyk- 
kelig. 

Arbejdet blev hans eneste Lægedom, en Glemselsdrik 
for den svundne Tids Sorger, et Styrkebad til fornyet Liv 
og forøget Arbejde i de kommende Aar. Og han var atter 
begyndt at arbejde med fuld Kraft. I Efteraaret 1804 vendte 
han tilbage til Rom, styrket og forfrisket af Landopholdet 
hos Baron Schubart og hans elskværdige Hustru. Og nu 
kastede han sig over Arbejdet næsten med Ulvehunger; 
han ligefrem beruste sig i Arbejde i de Aar der nu fulgte. 
Der var ogsaa nok at tage fat paa. Bestillingerne strømmede 
ind til ham: en russisk Grevinde bestilte 4 Statuer og en 
Gruppe i Marmor hos ham; en kurlandsk Adelsmand en 
Række Kopier efter Antiker; en dansk Greve 2 Statuer. 
Desuden skulde næsten alle rige Romerfarere have deres 
Buste modeleret af ham. Og endelig var der Bestillingerne 
fra Danmark. Grevinde Schimmelmann havde bestilt en 
Døbefont til Brahetrolleborg Kirke. Og den danske Rege- 
ring vilde give ham Arbejde baade til Kristiansborg Slot og 
til Raadhuset paa Nytorv, der i disse Aar begge var under 
Opførelse. Endnu var det blot ikke fastslaaet, hvor mange 
og hvilke Arbejder man ønskede til disse Bygninger. Det 
blev i Virkeligheden først afgjort under Thorvaldsens Op- 
hold hjemme i Danmark 1819. 

Alt det Arbejde kunde Thorvaldsen naturligvis ikke helt 
fuldføre med egne Hænder. Han lavede kun den første 
Model til et Arbejde, saa lod han en af sine Hjælpere ud- 
føre Modellen i den rette Størrelse og til sidst gennemar- 
bejdede han den med egne Hænder, før den blev støbt i 
Gibs. Ligesaa med Arbejder i Marmor: en dygtig Marmor- 

hugger mejslede Relieffet eller Statuen ' næsten færdig, saa 
Thorvaldsen kun behøvede at lægge den sidste Haand paa 
dem. 

Nu da han havde saa mange Bestillinger i Arbejde, 
maatte han derfor leje større Værksted og antage flere Bil- 
ledhuggere og Marmorhuggere til Hjælp. Men det kostede 
mange Penge; baade Husleje og Arbejdsløn og Marmor- 
indkøb slugte svære Summer hver Maaned. Det voldte, at 
han meget ofte var i den pinligste Pengeforlegenhed. Men 
ogsaa den Nød blev nu afhjulpet. Det var lykkedes at 
vække Kronprins Frederiks Interesse for Thorvaldsen og 
hans Kunst, og Følgen deraf blev, at der blev sikret ham 
en bestemt aarlig Indtægt. 

Thorvaldsen kunde da nu med nogenlunde ubekymret 
Sind arbejde Fremtiden i Møde. Hans bitre og besværlige 
Kamp- og Brydningsaar var endte. Hans Manddoms rige 
og straalende Arbejdsaar begyndte. Og vi vil da nu betragte 
nogle enkelte af hans Manddomsværker i Aarene 1805 — 19. 

12. THORVALDSEN I ARBEJDE. 

ACHILLES OG BRISÉIS. 
Dette Relief var et af de første Arbejder, Thorvaldsen 
fuldførte efter sin Hjemkomst fra Baron Schubarts Land- 
sted. Det er modeleret i Foraaret 1805. Emnet er taget fra 
„Iliaden", det mægtige græske Digt, der skildrer Græker- 
nes Hævntog mod Troja, fordi den trojanske Kongesøn 
Paris havde bortført den græske Konge Menelaos's Hustru 
Helena. Overanføreren for dette Hævntog var Menelaos' 
Bror, Kong Agamemnon. Agamemnon og Menelaos samlede 
om sig de snildeste og stolteste Helte, der dengang levede 
i Grækenland, og berømtest blandt dem alle var den unge 

Achilles. Da Grækerhæren havde sat sig fiast foran Trojas 
Mure og belejrede Staden, foretog de Plyndringstog i Om- 
egnen, og den ivrigste til saadanne Plyndringstog var den 
stridslystne Achilles. Paa et af disse Tog røvede han to 
unge Piger: Chryséis og Briséis, og da Byttet blev fordelt, 
blev Chryséis givet til Kong Agamemnon, Briséis til Achil- 
les. Men Chryséis' Far, Chryses, der var Præst ved et 



Apollonstempel, bønfaldt Agamemnon om at udlevere Chry- 
séis mod en klækkelig Løsesum. Agamemnon afslog barsk 
hans Bøn. Da den gamle Mand sorgnedbøjet gik hjem langs 
Stranden, anraabte han Apollon om at straffe Grækerne 
med Pest og Fordærv, og Apollon hørte hans Bøn: han 
slog Grækerne med Pest, saa de døde i Hundredevis. Da 
grebes Grækerne af Skræk; deres Høvdinger holdt Raad, 
og de enedes om at sone ApoIIons Vrede ved at sende 
Chryséis tilbage til hendes Far. Men Tabet af Chryséis gik 
Agamemnon haardt til Hjerte, og især var han forbitret paa 
Achilles, fordi denne havde vovet at tale imod ham i Raads- 
forsamlingen, og fordi han sad i uhindret Ro med Briséis, 

mens han selv maatte udlevere Chryséis. Saa hævnede han 
sig ved at lade Briséis føre bort fra Achilles. Achilles gjorde 
ingen Modstand, da Agamemnons Herolder kom efter Bri- 
séis, thi Pallas Athene havde advaret ham mod at yppe 
Strid. Han befalede sin Ven Patroklos at give Briséis i 
Heroldernes Vold. Saaledes skildrer „Iliaden" det: 

„Patroklos adlød, hvad Vennen befol ham, 

førte den væne Briséis af Telt, og i Budenes Hænder 
Kvinden han gav, da ginge de hjem til Achaiernes Skibe; 
nødig hun vandred med Mændene bort; men Achilles sig satte 
grædende hen, fra Kæmperne fjernt, ved det graalige Havdyb 
ude paa Stranden, og stirrede hen ad de vinblaa Bølger. 
Højt til sin elskede Moder han bad med udstrakte Hænder." 

Det er denne Scene, Thorvaldsen skildrede i sit Relief, 
men ikke ganske som „Iliaden" skildrer den. Det er klart, 
at det kunde han ikke. I „Iliaden" følger den ene Begi- 
venhed efter den anden; Achilles taler til Patroklos; Pa- 
troklos fører Briséis ud til Herolderne foran Teltet; Achilles 
gaar fra Teltet ned til Stranden og klager sin Harme ud 
i Bøn til Moderen, Havgudinden Thetis. Men Billedkunst- 
en formaar kun at fremstille det samtidige. Altsaa maatte 
Thorvaldsen først og fremmest gøre alle disse Begiven- 
heder samtidige. Og det er beundringsværdigt, hvor ud- 
tryksfuldt han har gjort det; hvert Træk i de handlendes 
Karakterer og Stemninger har han faaet med: Achilles' 
Vrede; Briséis' Bedrøvelse; Patroklos' Medfølelse ; Herold- 
ernes gnavne Pligtopfyldelse. 

Til venstre sidder Achilles i heftigt Sindsoprør. Hovedet 
kaster han stærkt tilbage, og venstre Ben strækker han 
bagud. Det er som om han skulde lige til at springe op i 
Vrede, men han presser venstre Knytnæve haardt mod 
Hjertet for at tvinge sig til Ro. Briséis skal ikke se hans 

Sorg og Harme faa frit Løb. Saa kommer den dejlige Mid- 
tergruppe: Patroklos, kraftig og smuk, lægger trøstende 
Haanden paa Briséis' højre Skulder, som om han vilde 
sige: „Fat Mod, du kære! og lev inderligt vel!" Men Bri- 
séis kan slet ikke fatte Mod. Herolden har grebet hendes 
venstre Haand og trækker allerede af Sted med hende, 
halvt gnaven, halvt medfølende, som om han vilde sige: 
„Skynd dig nu, min Skat! det gør mig ondt for dig, men 
jeg maa s'gu lystre Kongen." Briséis vender sig halvt om 
og ser tilbage mod Patrokles og den elskede Achilles med 
et Udtryk saa vemodigt, som om det var Livet — det hun 
nu forlader, og Døden — det hun gaar ind til. Der brænder 
Graad under hendes Øjelaag, og der blunder lang Tids Sorg 
ved hendes nedad vendte Mundvige. Den anden Herold for- 
tæller egentlig ingenting; han er der kun for at fylde Reli- 
effets Flade og give det Ro og Ligevægt. Var han der ikke, 
vilde Blikket ikke med saa rolig Styrke søge hen til Reli- 
effets Midterparti, hvor hele Begivenhedens Stemningsind- 
hold ligesom fortættet samler sig: Patroklos der skaansomt 
viser Briséis den Vej hun maa gaa; Briséis der drages mod 
Achilles, samtidigt med at hun trækkes bort af Herolden; 
og endelig Herolden, der i mut Lydighed trækker hende 
ad Tvangens Vej. 

Ethvert godt Relief maa have en saadan Ligevægt, for 
at Blikket fast og roligt kan samle sig om Skildringens 
Hovedindhold, Relieffets Midterparti. Det vakte almindelig 
Beundring blandt Kunstkendere, at Thorvaldsen allerede 
nu i sit andet Reliefarbejde forstod at give Fremstillingen 
saa rolige og smukke Linieforhold. (Aaret forud havde han, 
under sit Ophold paa Baron Schubarts Landsted, mode- 
leret et figurrigt Relief, der forestillede „Musernes Dans 
paa Helikon.") 

ADONIS. 
I Juli 1808 stod Modellen til Statuen her færdig i 
Thorvaldsens Studie. Dér fik Rom noget at tale om; alle, 
der saa den, gik derfra med Hjertet svulmende af Skøn- 
hedsglæde. Man skrev fra Rom til 
tyske Kunstblade: „Den nyere 
Kunst i Rom har ikke frembragt 
noget, der almindeligere henriver 
Kendere og Ikkekendere til glad 
Beundring." Fru Frederikke Brun 
boede den Sommer i Albanerbjerg- 
ene. En Dag fik hun Besøg af selve 
Canova, og han spurgte hende 
straks: „Har De set Deres Lands- 
mands sidste Statue?" „Nej!" sva- 
rede hun, „der er saa varmt i Rom 
nu, at der ikke er til at være." 
Saa fortsatte han: „Hvor det er 
en dejlig Statue, ædel og fuld af 
Følelse! Deres Ven er en Guder- 
nes Yndling." Han tav en Stund 
og tilføjede vemodigt: „Det er dog 
Skade, at jeg ikke er yngre!" 

Skønnere Hæder kunde Thor- 
valdsen ikke ønske sig: Canova, 
anerkendt af alle som Europas største Billedhugger, bøjede 
sig for ham i vemodig Erkendelse af, at Fremtidens Ry til- 
hørte Thorvaldsen, den unge Kunstner, og ikke ham selv, 
den aldrende. 

Hvem er „Adonis"? Myrrha flygtede til Skoven, for- 
bandet af sin Far; dér fødte hun Sønnen „Adonis" og for- 
vandledes saa til et Myrrhatræ. Skovens Nymfer fandt 

Barnet og gav det venligt Næring og Ly. Blandt dem vok- 
sede Adonis op som Skovens frie Søn, fra Barnsben øvet i 
Jagt paa Skovens Dyr, og han blev dejligere af Skabning 
end nogen anden Yngling. Da Afrodite, Kærlighedens Gud- 
inde, saa ham, greb hans Skønhed hende saa dybt, at hun altid 
vilde have ham hos sig. Men Adonis kunde ikke undvære 
Jagtens muntre Glæde, og en Dag paa Jagten styrtede et 
Vildsvin imod ham og saarede ham i Hoften, saa han seg- 
nede om og forblødte sig. Afrodite ilede til Stedet, men 
fandt ham død. Da skabte hun Anemoner af hans Blod til 
Lindring for sit sorgspændte Hjerte. Og siden anraabte 
hun Zevs, om Adonis maatte vende tilbage fra Dødsriget. 
Men Dødsrigets Dronning, Persefone, havde ogsaa fattet 
Kærlighed til Adonis og vilde ikke give Slip paa ham. Saa 
bestemte Zevs, at Adonis skulde være om Sommeren hos 
Afrodite, om Vinteren hos Persefone. Hvert Efteraar, naar 
Adonis vender tilbage til Dødsriget, blegner alle Blomster 
og Skovene fyldes af Mulm og Klage. 

Det er „den blomstrende Yngling", Thorvaldsen har 
fremstillet — en Yngling, ikke Barn længer, ikke Mand 
endnu. Og som sædvanligt har han fremstillet ham i Hvile. 
Adonis har forfulgt den hurtige Hare og dræbt den med 
sit Spyd. Nu hviler han. Han er ikke slap af Træthed; 
han staar oprejst, læner kun svagt højre Side og højre Al- 
bue mod en Træbul. Han staar kun en Stund og trækker 
Vejret roligt efter det hidsige Løb, og saa falder han i Tan- 
ker. Hvad tænker han paa, siden han saa vemodigt bøjer 
Hovedet? Mon paa den døde Hare? Det er saa vemodigt 
at tænke paa: før sprang den saa glad gennem Buske og 
Græs, nu hænger den slap og død. Hvor Livet er brat, og 
Døden ikke til at beregne! Naar vi mindst venter det, 
rammer Dødens Spyd os, og vore Lemmer slappes. Hvad 



60 



gavner saa al vor Skønhed os! Hvad Glæde har vi saa 
selv af Afrodites Kærlighed! — Saadan er maaske hans 
vemodige Tanker, nu mens han hviler sig. Men et Øjeblik 
efter rasler det i en Busk; han løfter Hovedet spejdende: 
en Hjort! straks springer tøn af Sted paa Jagt. Han er jo 
ung endnu, og hans Blod varmt. 

Denne Statues Skønhed bliver man næsten aldrig fær- 
dig med; man kan se paa den Gang efter Gang og dog 
stadig føle sig rig ved Betragtningen. Det unge og blomst- 
rende i Adonis' Legeme bliver dejligt fremhævet ved den 
døde Hares sammenfaldne Slaphed. Ingen dugsprængt 
Blomst er friskere end denne Ynglings Ungdom. Ingen 
Solsorts Aftentriller mildere end hans vemodige Hen- 
synken. Og Lmierne i hans Legeme er en Fest for Øjet; 
især Bølgelinien fra venstre Armhule til Foden. Næsten 
alt er fuldkommen dejligt. 

„Adonis" indbragte da ogsaa Thorvaldsen baade Penge 
og Hæder. Den kunstelskende Kronprins Ludwig af Bajern 
bestilte den i Marmor for omtr. 4000 Rdlr. Og det højt 
ansete Akademi San Luca i Rom optog ham som Medlem, 
og det var ingen ringe Ære for en Udlænding og Prote- 
stant at blive Medlem af dette gamle katolske Akademi. 

ALEKSANDERTOGET. 

Det var i Aaret 1811. Kejser Napoleon stod dengang 
paa sin Magts højeste Tinde: Frankrig var ved fuld Kraft 
og Europa laa i Fred. Napoleons Magt holdt hans Fjender 
i Tømme. Og nu vilde han besøge Verdens gamle Hoved- 
stad Rom. 

Napoleon, der var omstraalet af Ryets og Geniets Glans 
og lige saa mægtig som det gamle Romas Kejsere, ham 
vilde Rom berede en festlig Modtagelse. Kvirinalpaladsét — 

det Slot hvori nu Italiens Konge* bor — skulde sættes i 
Stand til ham. Men det maatte gøres hurtigt, for Napoleon 
ventedes allerede næste Sommer. En Arkitekt ved Navn 
Stern ledede Paladsets Udsmykning, og han satte alle 
Roms Malere og Billedhuggere i Arbejde. Kun Thorvald- 
sen fik intet Arbejde ved Paladset, maaske fordi han paa 
den Tid var syg — meget syg; hans nærmeste Venner 
ængstedes endog for hans Liv. 

Men i Marts 1812 traf Stern Thorvaldsen ved et Møde 
i San Luca, og han foreslog ham da at lave en Frise til 
Paladsets Audienssal. Det var et stort Arbejde : Frisen 
skulde være omtr. 50 Alen lang, og den skulde være fær- 
dig paa mindre end tre Maaneder. Men Thorvaldsen paa- 
tog sig alligevel Arbejdet, og skønt han hele Foraaret var 
syg og afkræftet, havde han Frisen færdig i Juni Maaned. 
Det var et kæmpemæssigt Stykke Arbejde paa saa kort 
Tid. Hele Rom var som himmelfalden. Italienerne kaldte 
fra den Dag Thorvaldsen „Basrelieffets Patriark", et sært 
Navn, ikke meget betegnende for en ung Kunstner, men 
Klang var der i det. 

Thorvaldsen vilde i sin Frise forherlige Napoleon og 
hans Indtog i Rom. Men hvordan skulde han gribe det an? 
At fremstille Napoleons virkelige Indtog — Napoleon og 
hans Generaler og Roms Indbyggere, alle i moderne Klæde- 
bon — det stemmede kun lidet med Thorvaldsens Hang 
mod det antike. Skulde han paa saa kort Tid fuldende saa 
stort et Arbejde, maatte han holde sig til det, han kendte 
og kuride: de antike Relieffers Menneskefremstilling. Og 
da gjorde han et lykkeligt Greb. Hos en gammel romersk 
Historieskriver fandt han en Beretning om Aleksander den 
Stores Indtog i Babylon, efterat han havde erobret Per- 
sien. Den Beretning slog han ned paa: her var Emnet. 



Det var en fin Smiger mod Napoleon at sammenstille ham 
med Oldtidens berømteste Helt Aleksander, og i dette 
Emne kunde Thorvaldsen frit røre sig paa sin kendte 
Tumleplads: Antiken. 

Naturligvis skulde Helten Aleksander være Relieffets Sam- 
lingspunkt: mod ham skulde alle Blik vendes og alle Tanker 
stile. Men det var ikke Krigeren Aleksander, Thorvaldsen 
fejrede i sin Kunst; det var Herskeren Aleksander, der kom- 
mer med Fred og modtages festligt af en stor Bys fredelige 
Borgere. Om den blodige Krig, der gik forud for Freden, 
mindes man kun svagt (Elefanten, der bærer Sejersbyttet; 
den lænkede persiske Hærfører). Nu ser vi paa Relieffet: 

Det begynder med en nydelig lille Scene, der aander 
Fred og Lykke : En Kameldriver er kommet til Floden og 
har læsset Varerne af Kamelen; de skal færges over Ro- 
den. En Fisker sidder paa Bredden og haler en Fisk ind. 
En Færgemand færger Varer og Folk over Floden. Alle 
ser de i samme Retning, mod Aleksander der kommer kø- 
rende mod Staden, fulgt af sine Ryttere og Fodfolk, og de 
taler sammen om det raske og sjældne Syn. Den lille Dreng 
er saa begærlig efter at kigge med, at han klavrer op paa 
Kamelens Ryg. Kun Fiskeren passer rolig sin Fisk. (Naar 
man ser Relieffet udstrakt paa een Flade, ser det ud, som 
Folkene her saa i den gale Retning. Men i Kvirinalpaladset 



strakte Frisen sig langs fire Vægge: Aleksander midt paa Bag- 
væggen, Optogene dragende ned mod ham langs de to Side- 
vægge, og denne Scene paa Væggen lige overfor Aleksander). 

Paa den anden Side Floden en hvilende, langskægget 
Mand. Det er en Flodgud. Under hans højre Arm en 
Krukke, hvoraf Vandet rinder; det betegner Flodløbet. I 
hans venstre Haand et Knippe Aks; det betegner Flodens 
frugtbargørende Kraft. Aaren i hans højre Haand betegner - 
Skibsfarten. Bag hans Ryg et Babelstaarn og en Tiger; 
Thorvaldsen troede nemlig, at Babylon laa ved Floden Tig- 
ris; da han blev gjort opmærksom paa sin Fejltagelse, 
fjernede han Taarnet og Tigeren fra en senere Omarbej- 
delse af Relieffet (AF denne Flodgud ser man, hvor stærkt 
Thorvaldsen øste af det, han havde lært paa Antiksamling- 
erne. Saadan fremstiller nemlig Antiken altid Flodguder. 
Smlgn. Nilguden ved Dronning Louises Bro.) 

Dernæst kommer Byen. Bymurene i Baggrunden og 
bag dem ses Havernes Trætoppe. Folk er løbet til Murene 
for at se paa Optoget. En ung Hyrde driver sin Faareflok 
forbi; en Dreng tager i Forbifarten et Faar kærtegnende 
om Hovedet; en Gruppe Folk staar foran Murene og taler 
om Dagens Begivenhed. Paa Murene en Skaal med brænd- 
ende Røgelse, foran Murene et Røgelsealter. (I Museets Mar- 
moreksemplar af Frisen sætter en Mor sit Barn op at ride 



Stjernetydere, Folk med vilde Dyr og vielige Heat* 

paa en Væder, og en køn lille Pige staar ved Siden aF. 
Det bryder den kedelige Murflade.) 

Saa kommer Stadens Borgere, der drager Aleksander i 
Møde. Først de tre Stjernetydere, der læser Aleksanders 
Skæbne af Stjernerne, en meget smuk Gruppe; deres Al- 
vor og Værdighed er meget fint udtrykt i Holdning og Be- 
vægelser; skønt saa ens i det ydre er de dog meget for- 
skellige i Stemning og Karakter: den første forklarende, 
den anden lyttende, den tredje hensunken i Eftertanke. 
Dernæst en Skare unge Mænd, der fører vilde Dyr i Læn- 
ker og vælige Hingste i Tømme. Livfuld er især den stej- 
lende Hingst og Hesteføreren forud, der vender sig mod 
den med løftet Svøbe; Bevægelsen her, baade hos Dyr og 
Mennesker, falder prægtigt naturlig. Ellers er denne Del 
af Frisen noget stiv og død. 

Dernæst fem Musikanter, ikke meget festlige i Hold- 
ningen. Saa Skatmesteren Bagofanes, der befaler nogle 
Mænd at opstille et Røgelsealter ved Vejen, en livlig og 
linieskøn Gruppe, især de to Mænd, der rejser Alteret, og 
han, der holder Røgelseskaalen i løftede Hænder. Endelig 
Kvinder, der strør Blomster paa Vejen, et noget magert 
Parti af Frisen: Figurerne staar kedelig spredt, og deres 
Bevægelser minder lovlig meget om Ballet. 

Dernæst en overmaade smuk Gruppe: først to Soldater 

=^ og foran dem 
Kong Dari- 
us' Feltherre 
Mazæus, der 
beder Aleks- 
ander om 
Naade for sig 
og sine fem 

unge Sønner. I Mazæus' Armbevægelser er der megen Føl- 
else: han skubber Børnene Frem med nænsom Kærlighed 
og i Haab om, at deres Ungdom vil røre Aleksander. Af 
Børnene er den livfuldeste den lille Stump allerbagest, der 
ordentlig maa hale ud for at følge med de andre. Endelig 
en vinget Fredsgudinde. Atter her er anvendt det fra Antiken 
vedtagne Tegnsprog: Oliegrenen betyder Freden; Overflø- 
dighedshornet Fredens Velsignelser. 

Saa kommer Frisens Midterparti: Aleksander paa sin 
Stridsvogn, trukket af et springende Firspand, der styres af 
en vinget Sejersgudinde. Efter Vognen to Ynglinge, der 
bærer Aleksanders Vaaben. Dernæst to Hesteførere med 
hans Stridshingst. Og endelig tre af hans Feltherrer, den 
forreste hans Ven Hefestion. Om dette Midterparti skulde 
al Interesse samle sig; herfra skulde man modtage det 
stærkeste og festligste Indtryk. Desværre er det ikke Til- 
fældet. Aleks- 

ånders Skik- 
kelse er ikke 
mægtig nok 
af Holdning; 
man ser hver- 
ken Helten 

eller Herske- Solditer, Mizssus og hans Bern, Fredsgud Inden 

Bertel Thorvaldsen S 



ren i ham ; man glemmer ham næsten for de væligt springen- 
de Heste. Derimod er den ene Hesteføreren smuk Skikkelse, 
og de tre Feltherrer danner en livfuld og linieskøn Gruppe. 

Dernæst den lange Række aF makedoniske Ryttere og 
Fodfolk, maaske Frisens smukkeste og livligste Parti. Især 
er den forreste Ryttergruppe rig paa Afveksling og Liv: 
Først en enlig Rytter, aabenbart en Anfører. Se, hvor sorg- 
løst og flot han sidder paa Hesten! han lapser sig ligefrem 
med sin kønne Hest og sin Ridekunst. Dernæst en Rytter, 
der bøjer sig efter den tabte Tøjle, og lidt bag ved ham en 
Rytter, der rider i Skridtgang. Se blot, hvor festligt den 
Hest strækker sine Ben ! den er glad ved sig selv. Endelig 
tre Ryttere i ivrig Samtale; den ene holder sin Hest an 
med et kraftigt Ryk. 

Der er ogsaa naturligt Liv og Bevægelse i den sidste 
Rytter, der vender sig og taler med de efterfølgende Fod- 
soldater. Ligeledes er der et muntert Spil af Linier i Ryg- 
gen paa den Soldat, der drejer sig næsten helt om til højre. 
Endelig kommer Elefanten, belæsset med Sejerstegnene, 
og ved Siden af den en bagbunden persisk Feltherre. Til 
allersidst, under Palmen, staar en Mand i Samtale med en 
Soldat. Han har Thorvaldsens egne Træk. Saaledes an- 
bragte han ikke sjældent sig selv i Kanten af et Relief. 



Vil man i Thorvaldsens Museum nyde Aleksandertoget 
som Helhed, ser man det bedst i Forhallen, hvor Frisen 
sidder omtrent i samme Højde som i Kvirinalpaladset. Vil 
man nyde Frisens enkelte Grupper, ser man den bedst i 
2den Etages Korridor, hvor den findes i Marmor, men i 
mindre Størrelse. 

I Kvirinalpaladset er Frisen i Gibs. Thorvaldsen øn- 
skede meget at faa Bestilling paa den i Marmor. Napoleon 
bestilte den da ogsaa til en Bygning i Paris, men Faa Aar 
efter styrtedes han, og Frisen kom aldrig til Paris. I 1817 
bestilte en rig italiensk Godsejer Grev Sommariva den i 
Marmor til sin Villa ved Comosøen; dér er den endnu at 
se. Senere bestiltes den i Marmor til Kristiansborg Slot, men 
dette Eksemplar gik desværre tabt ved Slottets Brand 1884. 

Aleksanderfrisen er vel ikke Thorvaldsens bedste Ar- 
bejde. Den bærer adskillige Mærker af at være fuldført i 
saa stor Hast, og dens „_________^_____ = ______ 

Figurer har han mere 
formet ud fra sit Kend- 
skab til Antiken end 
af sit Kunstnersinds 
Dybde og Kraft. Men 

ingen anden Kunstner 

paa den Tid havde Ry««™ og Fod 50 id.ter 

vovet sig til saa stort et Værk, og heller ikke kunde nogen 
anden Kunstner være kommet det antike Reliefs Skønhed 
og Storliniethed saa nær, som Thorvaldsen her gjorde. Han 
stod fra nu af ubestridt som Europas største Billedhugger. 
Og Ærebesvisninger af enhver Art begyndte at strømme ind 
over ham. 

Samme Aar som Aleksanderfrisen blev fuldført, blev han 
Professor ved Akademiet San Luca — en Ære han satte 
ganske særlig Pris paa. 

HYRDEDRENGEN. 

Man fortæller følgende Anekdote: I Sommeren 1817 
arbejdede Thorvaldsen paa sin Statue-Gruppe „Ganymed 
med Ørnen", og til Model for Gany medskikkelsen brugte 
han en smuk italiensk Dreng. En Dag sad Modellen og 
hvilede sig, og pludselig raabte Thorvaldsen: „Sid stille! 
rør dig ikke!" Det havde slaaet ham, hvor smukt et Linie- 
spil og hvor fin en Stemning der var i Drengens Stilling. 
Og hastigt modelerede han en Skitse i Ler, der blev det 
første Udkast til hans Statue „Hyrdedrengen". 

Hvis Anekdoten er sand — og noget virkeligt ligger der 
vel i alt Fald bag den — er den et Tegn paa, hvor sikkert 
et Øje Thorvaldsen havde, og hvor fin hans Skønhedsglæde 
var. Straks han saa en Holdning eller Bevægelse, . randt 
hans Hjerte fuldt af den Stemning og Følelse, som Hold- 
ningen var Udtryk for. Og saa kunde han fastholde denne 
Stemning i Erindringen, indtil Værket stod fuldført, saa 
enhver kunde gribes deraf. „Hyrdedrengen" er blevet et af 
hans smukkeste og udtryksfineste Arbejder. 

Dér sidder han, den unge Dreng, træt af at løbe om 
efter Hjorden. Nu har Hjorden slaaet sig til Ro og ligger 
og gumler i Græsset, og Hyrdedrengen lader sig falde ned 



paa en Klippeblok i Skyggen af et bredkronet Træ. Han 
trænger til at hvile sig. (Adonis hvilte blot, men Hyrde- 
drengen hviler sig.) Trætheden tynger paa hans spinkle Lege- 
me. Hans Ryg krummer sig sammen, med skraanende Fald 
mod højre Side, og venstre Haand fatter med haardt Tryk 
om Hyrdestaven. Han giver sig 
helt hen i Hvilen. Han glem- 
mer rent, hvorfor han sidder 
her, hvad hans Dont egentlig 
er. Hans Øre lytter ikke, og 
hans Øjne spejder ikke. Han 
hører kun, som i Drømme, den 
knasende Lyd fra de gumlende 
Køer. Snart vil Natten kom- 
me, og Trætheden og Søvnen 
vil tage ham helt. Men Hun- 
den ved hans Side er vaagen 
og anspændt endnu. Se den 
muskelspændte Skræven af For- 
benene og den halvaabne Flab. 
Dens Anspændthed fremhæver 
lykkeligt Drengens Sammen- 
sunkenhed, paa samme Maade 
som HarensSlaphed fremhævede Myrd«!™^ 

Adonis' Spænstighed. „Hyrdedrengen" bliver især rig for 
Ens Sind sammenlignet med Adonis. Man ser bedre den 
fine Ynde i „Hyrdedrengen "s spinkle Ungdom, naar man 
sammenligner den med den blomstrende Fylde hos Adonis. 

HAABET. 
I 1811 var den danske Oldforsker Brøndsted og nogle 
andre paa Studierejse i Grækenland; deres Maal var at 



70 



studere græske Tempelruiner og andre Levninger af antik 
Kunst. De kom til Øen Ægina, der ligger nogle Mil Syd 
for Athen. Dér gjorde de et Fund, der vakte Beundring 
og Glæde blandt alle Elskere af Oldtidens Kunst Mellem 
Ruinerne af et Tempel fandt de en nedstyrtet Gavlgruppe, 
der skildrede Kamp mellem græske og trojanske Krigere 
om en falden Grækers Lig, der beskyttes af Pallas Athene. 
Athene staar oprejst i Midten, og de kæmpende Krigere 
fordeler sig til begge Sider. Gruppen var stærkt beskadiget, 
alle Figurerne mer eller mindre ituslaaede. Alligevel var 
dette Fund af en dyb og sjælden Interesse for enhver 
Dyrker af Antiken. Det var nemlig den ældste Levning af 
antik Kunst, man endnu kendte. Den viste den græske 
Menneskefremstilling i dens Vorden; der var Frihed og 
Liv i Figurernes Holdning og Bevægelser, men Ansigterne 
var stive og livløse, og Dragternes Folder og Haarets Fald 
var unaturlig regelret. Men ligesom man kender en stor 
Mand dybere, naar man kender hans Barndom, saaledes 
syntes man nu, at man fik et dybere, mere anelsesfuldt 
Indblik i den antike Kunst, da man saa dens første Skridt 
frem mod den kunstneriske Modenhed. 

Gruppen blev købt af Kronprins Ludvig af Bajern. Men 
nu skulde den restaureres: hver Figur skulde føjes rigtigt 
sammen og sættes ind paa den rigtige Plads i Gruppen, og 
hvor Stykker manglede, skulde ny Stykker sættes til, og 
det saadan, at ingen kunde se det. Det var en vanskelig 
Opgave ; kun en Kunstner, der var dybt fortrolig med An- 
tikens Aånd og Stil, kunde løse den tilfredsstillende. Kron- 
prins Ludvig bad Thorvaldsen om at paatage sig det Arbejde. 
Det var en stor Æresbevisning, der her blev vist ham, 
maaske den største han i hele sit Kunstnerliv nød — at 
han blandt alle Datidens Kunstnere var den eneste, der 

fandtes værdig til at faa dette stolte Antikfund mellem 
Hænder. Alligevel vægrede han sig længe, „Det er et utak- 
nemligt Stykke Arbejde," sagde han. „Gøres det ikke godt, 
havde det været bedre, om det var ugjort, og gøres det 
godt, er der ingen der kan se, hvor godt man har gjort 
det" Men til sidst paatog han sig Arbejdet, og da han 
havde det færdigt i 1817, vakte det alles Beundring og 
Glæde. En kunsthistorisk Forfatter paa den Tid skrev saa- 
ledes om det: „Hvor han har tilføjet manglende Dele, har 
han saa skuffende efterlignet Marmorets Forvitring, og 
Brudstykkerne har han sammenføjet saa nøje, at selv det 
øvede Øje næppe kan opdage Sammensætningerne." Det 
Værksted, hvor han havde fuldført Arbejdet, blev i de 
Dage besøgt af mange Mennesker, og naar saa nogen 
spurgte Thorvaldsen, hvor det var han havde sat ny Styk- 
ker ind, svarede han med et Smil: Jeg husker det sande- 
lig ikke og se det kan jeg ikke." Det var Selvros, men han 
havde ogsaa Ret til at være stolt. 

Sammen med Gavlgruppen blev fundet nogle mindre 
Figurer, der havde smykket Gavlens Spids. Det var Kvin- 
deskikkelser, der stod ret fremadvendte, med Blikket lige 
ud og Holdningen stiv og streng. Kun Armerie var i Be- 
vægelse: med venstre Haand holdt de en Flig af deres 
stift nedfaldende Klædebon, i den fremstrakte højre holdt 
de en Frugtblomst. Man antog, at de var Billeder paa Aars- 
tiderne. De fleste fandt disse Figurer stive og livløse, men 
paa Thorvaldsens Sind gjorde de et dybt Indtryk. De stive, 
livløse Folder i deres Klædebon, deres oprette, næsten ube- 
vægede Holdning rykkede dem langt bort fra al Virkelig- 
hed. Det var som en hvid Drøm, en aandig Aabenbaring, 
der lydløs gled frem af Nattens Mørke. Det var Menne- 
skeskikkelsens Skønhed i dens jomfrukyske Morgengry. 

Af hans Sinds Betagelse fødtes en Statue, som han 
kaldte „Haabet". Navnet er næsten lige saa lykkeligt et 
Fund som selve Statuen. Vort Haab er jo netop endnu 
ikke Virkelighed. Haabet er som den hvide Farve, uden 
Livets brogede Spil. Haa- 
bet' er helligstille, ube- 
væget og uberørt. 

Og saaledes er Statuen, 
den „uvirkeligste" af alle 
Thorvaldsens Statuer, 
men maaske den aand- 
fuldeste og stemnings- 
rigeste. Aandelet svæver 
„Haabet" dig i Møde, 
anelseshvid og tilsløret; 
med hellig Stilhed i Hold- 
ning og Mine rækker hun 
dig Opfyldelsens Blomst, 
endnu kun i Knop. Det 
er som om du ikke saa 
hende, men kun anede 
hende. Se, hvor dette 
anelsesfulde er dejligt 
givet i Benenes og Bry- 
stets kun svagt tegnede 
Haah,f ' Former. Navnlig virker 

Benenes Former overmaade sjælfuldt mod -de stift ned- 
faldende Klædebon i Midten; det er som Livets Form, der 
gryende stiger frem af golde Bølger. Der er ogsaa et 
dejligt Udtryk om den strengt holdte Mund, og al Ube- 
vidsthedens Ynde omsvæver hendes regelmæssigt faldende 
Lokker. Ogsaa Modsætningen mellem Underkjolens nubre- 

de Stof og Overkjolens glatte giver hele Statuen en Ynde 
mere. 

Da Statuen stod færdig, virkede den lige saa stærkt paa 
manges Sind, som de æginetiske Figurer havde virket paa 
Thorvaldsens. En fornem og aandfuld tysk Dame, Fru von 
Humboldt, skrev saaledes om den: Jeg kan ikke finde 
Ord for, hvor guddommelig denne Statue er; hvor den er 
skøn og i Ordets videste Forstand yndefuld." Hun bestilte 
den i Marmor, og den blev senere opstillet ved hendes 
Grav. 

Ægineterne og „Haabet" fik stor Indflydelse paa Thor- 
valdsens senere Arbejder. Efter den Tid gennemførte han 
en strengere og mere ret fremadvendt Holdning i mange 
af sine Figurér. 

Og tænk saa paa, hvad Thorvaldsen fuldførte i dette 
ene Aar 1817: han endte Restaurationen af Ægineterne; 
lavede Statuerne „Ganymed med Ørnen", „Hyrdedrengen", 
„Haabet", „Danserinden; desuden adskillige Relieffer og 
Buster — i eet Aar mere Arbejde end mangen anden 
Kunstner faar færdigt i hele sit Liv. Man forstaar, at alle 
bøjede sig for ham i Beundring. 

MERKUR. 

En ny Anekdote: En Dag i Foraaret 1818, da Thor- 
valdsen gik hjem for at spise til Middag, saa han i en 
Gadedør en ung Italiener, halvt siddende, halvt staaende, i 
en fri og utvungen Stilling. Han glædede sig i Forbifarten 
over det livfulde i denne Holdning, men da han havde 
gaaet nogle Skridt, kom han i Tanker om, at det var no- 
get, han kunde bruge, og straks gik han tilbage og tegnede 
Italienerens Stilling op i løse Omrids paa en Stump Papir. 
Han spiste sin Middagsmad hurtigt og i Tavshed og hast- 

ede saa tilbage til Studiet, hvor han straks lavede en lille 
Skizze. Og den næste Dag begyndte han efter Skizzen paa 
en større Model til sin Merkurstatue. 

Denne Anekdote er nu bevislig ukorrekt, for man har 
en Tegning af ham fra 1809, hvor Merkur indtager omtrent 
samme Stilling som i Statuen. „Merkur" har altsaa længe 
været paatænkt og forberedt, før den til sidst blev fuldført 
1818. Derimod er det jo ikke umuligt, at den første Op- 
rindelse til „Merkur" er en saadan Stilling, han flygtigt har 
set og straks har tegnet op. I saa Fald staar vi her over- 
for det samme som ved „Hyrdedrengen": en Holdning, en 
Bevægelse giver Thorvaldsen et kortvarigt, men dybt Skøn- 
hedsindtryk, og saa sysler han saa længe dermed i sin 
Erindring, indtil det kan vokse frem under hans Hænder 
som et levende og lødigt Kunstværk. 

Den Mythe, hvorover Merkurstatuen er bygget, lyder 
saaledes: Zevs, Olympens Behersker, er gift med Hera, 
men ofte fængsles hans Hjerte af jordiske Kvinders Skøn- 
hed, og da raser Hera af Skinsyge. Saaledes fattede Zevs 
Elskov til Jo, en Præstinde ved Heras Tempel, men Hera 
skabte hende om til en Ko og lod hende bevogte af det 
aldrig sovende Uhyre Argos. Argos var en udmærket 
Vogter, for hele dens Krop var oversaaet med Øjne, og 
den kunde sove med de halve og vaage med de halve, var 
altsaa altid aarvaagen. Men den snilde Hermes (Latin: Mer- 
kur) fandt paa en List Han tog et Sværd og en Fløite og 
gik til Argos og sagde: „Du maa jo kede dig ved at ligge 
saadan og glo altid, men nu skal jeg spille for dig." Det 
syntes Argos godt om. Hermes spillede nu langt og længe, 
og Argos dyssedes hen af den blide Musik, saa dens 
Øjne efterhaanden lukkede sig, det ene efter det andet. Til 
sidst glippede den døsigt med det allersidste og faldt saa 

helt i Søvn. Da sprang Hermes op og huggede Hovedet 
af den. 

Det er dette bevægede Øjeblik, Merkurstatuen skildrer: 
Uhyrets sidste vaagne Øje har lige lukket sig. Lydløst ta- 
ger Merkur Rørfløjten fra 
Læberne og ser spejdende 
efter, om den nu ogsaa 
virkelig sover. Samtidig 
klemmer han Hælen mod 
Sværdskeden og lister sag- 
telig Sværdet op. I næste 
Sekund vil han som et 
Lyn fare til, og Uhyrets 
Hoved vil blodstraalende 
rulle hen ad Sandet. 

Der er en sluttet Kraft 
over denne Statue som 
over intet andet af Thor- 
valdsens Arbejder; alle En- 
keltheder virker fint og 
stærkt sammen til fortæt- 
tet Spænding : Muskel- 
stramningen i venstre Ben; 
højre Hæls faste Tryk mod 
Sværdskeden; det smidig- 
faste Greb af Pegefinger og MertUf 
Tommel om Sværdfæstet; venstre Arms beherskede Sænk- 
ning, den er ligesom standset op i Bevægelsen af Spænding; 
de halvt aabne Læber, der er ikke Tid til at lukke dem sam- 
men, for det drejer sig om Sekunder; det ligesom tilbage- 
holdte Aandedræt; de hvast stirrende Øjne og den skarpe 
Rynke mellem Brynene — alt dette toner beundringsvær- 

digt sammen. Den hele Statue virker som et Sæt, et Spring. 
Naar man længe staar og ser paa den, kan man pludselig 
føle det, som der hviskedes i Ens Øre, ganske sagte, med 
hed, brændende Aande: „Nu — nu! eller alt er tabt." 

„Merkur" er ung som de allerfleste af Thorvaldsens 
Skikkelser. Men Merkurs Ungdom er en anden end Ado- 
nis'. Adonis er blød og drømmende, Merkur hærdet og be- 
regnende. Der aander en egen Haardhed og Kulde ud fra 
de skarpere Vinkler i Merkurs Arme og Ben og de stær- 
kere fremspringende Muskelkamme. 

Aabenbart har der gaaet en karsk Bølge af Kraft og 
Liv gennem Thorvaldsens Sind i disse Aar. Fra samme 
Aar som Merkurstatuen er det første Udkast til Ryttermo- 
numentet for den polske General Josef Poniatowsky; 
der er over dette første Udkast et hidsigt Liv, der aldeles 
gik tabt i den færdige Statue. I Udkastet holder Poniatow- 
sky Hesten brat an, lige før den skal springe ud i Floden. 
I den færdige Statue rider han rolig og værdig frem for 
Folket. Denne Kraftbølge faldt snart til Hvile i Thorvald- 
sens Sind; den vemodige Blidhed var ham dybere i Kødet 
skaaret. Og den blev i de følgende Aar helt det sejrende 
hos ham. 

Vi har nu betragtet nogle faa af Thorvaldsens Arbejder 
i Aarene 1804 — 18. Foruden dem fuldførte han i disse Aar 
mange andre, og flere af dem lige saa smukke og betyd- 
ningsfulde som de nævnte. Naar man betænker dette gi- 
gantiske Arbejde, maa man smile ved Erindringen om det 
Skudsmaal, han i sin Tid fik af sin Landsmand Kaptajn 
Fisker: „Han er en skikkelig Person, men en doven 
Hund." Nu var det nok et andet Skudsmaal, han fik fra 
sine Landsmænd: „vor udmærkede Thorvaldsen" — „vor 

berømte Landsmand" — „den danske Phidias" — „den 
danske Praxiteles" — saadan lød Stemmen nu fra Dan- 
mark, og altid ledsaget af det Ønske: „Kom hjem og be- 
søg Deres Fædreland!" Kongen — fra 1809 var Frede- 
rik VI Konge — Kronprins Christian Frederik, der var 
Præsident for Kunstakademiet — Etatsraad CF. Hansen, 
Bygmester for Kristiansborg Slot, Raadhuset og nu ogsaa 
for Frue Kirke, der var under Opførelse efter Bombarde- 
mentet 1807 — alle sammen skrev de til Thorvaldsen 
om endelig at komme hjem. Man ønskede inderligt at 
se Danmarks Hovedstad smykket med Kunstværker fra 
hans Haand, men en fast Aftale om, hvilke Arbejder man 
vilde bestille hos ham, lod sig langt lettere træffe, naar 
man havde ham paa Besøg hjemme. 

Thorvaldsen vilde egentlig gerne hjem paa Besøg, og 
navnlig var det ham en kær og smuk Tanke, at hans 
Fødeby København kunde blive smykket med betydeligere 
Arbejder fra hans Haand, som til evig Tid kunde bevare 
hans Minde blandt de Danske. Alligevel opsatte han Hjem- 
rejsen Aar for Aar. Snart kom der det ene i Vejen, snart 
det andet. Han maatte ligefrem pines bort fra Rom og 
Italien. Og det blev han da ogsaa. 

Det var igen Amor, der lagde en Pil paa Buen. 



13. HVAD DER LAGDE STEN FOR HJEM- 
REJSEN OG HVAD DER GAV STØDET 
TIL DEN. 

Det Portræt af Thorvaldsen, der staar foran i Bogen, 
er malet at den danske Maler Eckersberg i Aaret 1814. 
Da det Aaret efter blev sendt hjem og udstillet i Køben- 

havn, henrev det alle. De faa Danske, der fra Ophold i 
Rom kendte Thorvaldsen personligt, fandt, at Eckersberg 
havde skildret ham fint og aandfuldt. Og de, der aldrig 
havde set ham i Virkeligheden, stod stille foran hans Por- 
træt, grebne af glad Forundring: saa fin og smuk en Mand 
var han altsaa, deres berømte Landsmand! Alle — baade 
gamle Venner og, Folk, der ikke kendte ham — længtes 
nu des begærligere efter at se ham hjemme i København. 

Det er ogsaa et dejligt Billede, Eckersbergs Portræt af 
Thorvaldsen. San Luca Akademiets stilfulde Festdragt giver 
hans Skikkelse en slank og fornem Anstand. Men det er 
ikke blot den fine og smukke Mand, Eckersbergs Pensel 
har skildret, det er langt mere den aandfulde Kunstner. De 
fine, smidige Hænder; den sluttede, karakterfulde Mund; den 
brede, fast formede Hage; det lysende, fjerntsøgende Blik 
— alt forraader den aandsklare Drømmer, Geniet. Og ser 
man nøje til, faar man et dybt Indtryk af, at det ikke er Alad- 
dinsgeniet, Eckersberg har skildret; det er langt snarere det 
lidende Geni. De stærkt fremtrædende Kindben; Kindernes 
Hulhed, Halsens Magerhed — alt taler om Sygdom og Lidel- 
ser. Og saaledes var det ogsaa i disse Aar: det langvarige 
uafbrudte Arbejde havde udtæret og udmagret ham. 

Hans Svaghed tog til i de kommende Aar, og i 1817 
blev det rent galt: han led af Træthed og stærke Smerter 
i Brystet og bed sig fast i den Tanke, at han havde Bryst- 
syge og snart skulde dø. Som sædvanligt gik han længe og 
led i Tavshed, men tilfældigt kom netop en dansk Læge 
til Italien, og for ham aabnede Thorvaldsen sit ængstede 
Hjerte. Godt var det. Denne danske Læge og en anden 
dansk Kollega gav ham at forstaa, at hans Bryst fejlede 
ikke det bitterste, hans Sygdom sad snarere i Leveren og 
var en Følge af alle de Feberanfald, han havde lidt af; 

men den vilde snart være hævet, hvis han blot vilde følge 
den Diæt, de foreskrev ham. Det gjorde han, og Uge for 
Uge tog hans Kræfter til, og hans Livsglæde og Arbejds- 
lyst vendte fornyet tilbage. 

Der faldt nu Sol og Sang paa hans Sind. Hans Liv 
blev netop i dette Aar saa rigt paa dyb Glæde. I lange 
Aar havde han gaaet og længtes efter, at nogen skulde be- 
stille hans største og kæreste Arbejde, Aleksanderfrisen, i 
Marmor. Og nu kom der næsten samtidigt to Bestillinger; 
først fra Grev Sommariva, dernæst fra den danske Rege- 
ring. 

Thorvaldsens Venner hjemme i Danmark vidste, at det 
var hans højeste Ønske at komme til at udføre Aleksan- 
derfrisen i Marmor. En dansk Professor, der i Sommeren 
1817 vendte hjem fra Italien, udsendte en trykt Opfordring 
til sine Landsmænd om at sammenskyde den Pengesum, 
som Aleksanderfrisen udført i Marmor vilde koste, og hans 
Opfordring vakte overalt levende Deltagelse, navnlig inter- 
esserede Kronprins Christian Frederik sig stærkt for Sagens 
Fremme. Men da man i Danmark hørte, at Grev Somma- 
riva allerede havde gjort Bestilling paa Frisen, blev man 
fortrydelig, og Pengeindsamlingen standsede; naar Danmark 
ikke kom til at eje det første Marmoreksemplar af Frisen, 
vilde man slet ikke have den. Der blev skrevet frem og 
tilbage mellem Thorvaldsen og hans Velyndere hjemme i 
DanmarMmen det endelige Resultat blev, at Regeringen be- 
stilte Frisen til Kristiansborg Slot. 

Denne Imødekommenhed rørte Thorvaldsen dybt. Og 
Kong Frederik den Sjette havde ogsaa paa anden Maade 
vist, hvor stor Pris han satte paa Thorvaldsen, og hvor 
gerne han saa ham hjemme i Danmark; han havde fastsat, 
at Regeringen vilde betale Thorvaldsens Rejse frem og til- 

bage, give ham fri Bolig og Værksted paa Charlottenborg 
under hans Ophold hjemme og udbetale ham 200 Rdlr. 
om Maaneden, saa længe han opholdt sig i Danmark. Det 
var et smukt og hæderligt Tilbud, og nu maatte Thorvald- 
sen da endelig hjem for at takke Kongen for hans Godhed 
og hilse paa sine mange danske Venner. 

Men ogsaa denne Gang blev Rejsen opsat. Først kom 
der Brev fra en engelsk Hertug, der for flere Aar siden 
havde bestilt Arbejder hos Thorvaldsen, og nu skrev han, 
at de Arbejder uopholdelig maatte gøres færdige og afsen- 
des, for ellers maatte han helt standse med Bygningen af 
sit Palads. Dernæst strømmede det ind med nye Bestilling- 
er, og Thorvaldsen havde fra sine første trange Aar væn- 
net sig til aldrig at vise nogen Bestilling fra sig, selv om 
han umuligt kunde gøre Arbejdet færdigt til den Tid, der 
forlangtes. Følgen var, at han nu betydeligt maatte udvide 
sine Værksteder og forøge Antallet af sine Hjælpere, og 
saa maatte han selv blive paa Pletten, for at alt kunde gaa 
rigtigt og ordentligt til. 

Det var i disse Aar især rige Englændere, der gjorde 
Bestillinger hos Thorvaldsen. Det vrimlede i Rom af for- 
nemme engelske rejsende, og de optog ham med Hjerte- 
lighed i deres Kreds; han var en fejret Gæst ved deres 
Aftenselskaber, og han deltog med Liv og Lyst i deres 
Udflugter i Roms herlige Omegn. Han var saa glad og 
livlig nu; Dødsfrygten var nylig rykket ham ud af Sindet, 
og Lykken kom ham fra alle Sider saa fuldt og rigt i 
Møde. 

Men efter lange, solvarme Dage følger ofte Torden. Og- 
saa for Thorvaldsen trak nu Uvejret op. Paa en Aftentur 
i Roms Omegn forkølede han sig og fik straks saa heftig 
Feber, at han maatte gaa i Seng og blive dér paa Stedet. 

Men det var en usund Egn, hans Feber blev kun værre 
af Opholdet dér. Hans Venner førte ham da op i Albaner- 
bjergene i det Haab, at den friske Bjergluft snart skulde 
helbrede ham. Men deres Haab skuffedes; Feberen vilde 
ikke forlade ham, og Dag sneg sig hen efter Dag, uden at 
hans Kræfter vendte tilbage. Saa blev han utaalmodig; skønt 
syg og ussel tog han tilbage til Rom og kastede sig hidsigt 
ind i Arbejdet paany. Det ængstede hans Venner dybt; de 
saa ham blive Dag for Dag elendigere. Skulde det blive 
saadan ved, kunde der let blive Fare for hans Liv. De tig- 
gede og formanede ham om endelig at tage tilbage til Al- 
banerbjergene eller et andet Sted hen, hvor der var Ro og 
frisk Luft. Men alle deres Bønner og Formaninger prellede 
ganske af paa ham. Han var blevet stædig. 

Da blev en skotsk Dame hans frelsende Engel. Hendes 
Navn var Franciska Mackenzie Seeforth. Hun havde i 
længere Tid, sammen med en Tante, opholdt sig i Rom, 
og Thorvaldsen havde næsten daglig været sammen med 
dem. Miss Mackenzie var ikke ung længer, heller ikke 
egentlig smuk, men hun var dannet og rig paa Kundskab- 
er, interesserede sig levende for Billedhuggerkunst og havde 
selv Talent for at modelere. Thorvaldsen var ikke vant til, 
at en Dame talte med saa megen Forstaaelse om hans 
Kunst, og da hun desuden varmt beundrede ham og lov- 
priste hans Arbejder med baade træffende og hjertens- 
varme Ord, blev han mere og mere indtaget i hende og 
attraaede hendes Selskab. 

Nu rejste Miss Mackenzie og hendes Tante til Albaner- 
bjergene, og snart fulgte Thorvaldsen efter. I lang Tid end- 
nu maatte han holde sig i Ro og trængte til Pleje. Og Miss 
Mackenzie plejede ham og underholdt ham. Alt som han 
nu følte sig karsk paany, og hans Livsglæde vendte tilbage, 

Bertel Thorvaldsen 6 

fyldtes hans Hjerte med Taknemlighed mod Miss Mackenzie 
— saa stærkt at han troede han elskede hende. I Rom laa 
Arbejde paa Arbeide og ventede paa ham, og fjernt fra 
Danmark raabte Brevene stærkere og stærkere: Kom hjem! 
kom hjem! men han stængede sit Øre og sit Sind for det 
altsammen. Han brød sig kun om Miss Mackenzie. Da han 
var fuldstændig helbredet, tog han med hende og hendes 
Tante til Neapel, og dér — i Neapels dejlige Omegn — 
levede de en Tidlang sammen i en Rus af Glæde — i 
Glæden over Livets Karskhed og Jordens Skønhed og i 
Glæden ved hinanden. 

I Rom gik man og ventede paa Thorvaldsen, men i 
Stedet for kom det Rygte, at han havde forlovet sig med 
Miss Mackenzie, hvad han rigtignok endnu ikke havde. 
Han havde kun gjort Kur til hende, men ganske vist me- 
get meget stærkt og aabenlyst for alles Øjne. Hans engelske 
Venner glædede sig ved dette Rygte: at en skotsk Dame 
skulde blive den berømte Albert Thorvaldsens Hustru — 
det smigrede dem. Og Baron Schubart, der altid var parat 
med venskabelige Raad, skrev til ham: „De bør gøre denne 
rare og udmærkede Pige lykkelig. Hun holder saa inder- 
ligt af Dem, at hun vil dø af Sorg, hvis hendes Haab skuf- 
fes." Men hans andre danske Venner, Brøndsted især, fandt 
Miss Mackenzie kedelig og ønskede alt andet end at se 
hende som Thorvaldsens Hustru. „Hun vil kede ham ihjel," 
sagde Brøndsted. 

Saa kom de tilbage til Rom, og fra da af blev alt for- 
andret. Glædens Rus var ovre, og Virkeligheden stirrede 
Thorvaldsen fjendsk i Øjnene. Han kastede sig nu atter 
ind i Arbejdet, det slugte hans Tid og magttog hans Tan- 
ker; der blev ikke meget hverken af Tid eller Tanker 
tilovers for Miss Mackenzie, saa hun trak sig saaret til- 

bage og sad og beviste fbr sig selv ved tusind bitre Smaa- 
ting, at han ikke elskede hende længer. Og alligevel haa- 
bede hun bestandig, at alle disse Smaaindtryk intet betød, 
og at han virkelig elskede hende endnu. Men det gik mod- 
sat hendes Haab. Da Thorvaldsen nu ikke længer saa 
hende hver Dag, opdagede han en skønne Dag, skarpt og 
brat, at han savnede hende slet ikke. Hvad betød hun 
egentlig for hans Aand og hans Hjerte? Saa godt som in- 
genting. Han elskede hende ikke og kunde ikke gifte sig 
med hende. Men han havde gjort saa stærkt Kur til hende, 
at alle Folk nu talte om dem. Det gik endog saa vidt, at 
Hertugen af Augustenborg ved et Aftenselskab i Rom ud- 
bragte en Skaal for Thorvaldsen og hans Forlovede. Det 
var dumt gjort af Hertugen, men Dumheder kan ogsaa be- 
tyde noget; Thorvaldsen blev forlegen og vilde ikke rigtig 
modtage Skaalen, men han vægrede sig kun halvt. Han 
havde ikke Mod til rask at træde frem og erklære aabent 
for alle, at de var slet ikke forlovede. Og netop ved denne 
Vaklen fik han alle til at tro, at de jo maatte være forlo- 
vede, selv om det ikke var offentligt deklareret. Det var 
en pinlig Stilling: han kunde ikke gifte sig uden at gøre 
sig selv ulykkelig, og han kunde ikke trække sig tilbage 
uden at gøre Miss Mackenzie ulykkelig og faa hele det 
fornemme Selskab i Rom imod sig. Saa var der desuden 
Anna Maria Magnani. Hun var faldet i Raseri, da hun 
hørte Rygterne om Thorvaldsens Forlovelse; paa sit itali- 
ensk svor hun højt og dyrt, at hun vilde dræbe sig selv, 
Thorvaldsen og deres Datter, hvis han vovede at gifte sig 
med „den Englænderinde". 

Thorvaldsens Sind var kastet i Malstrømmen, og Hvir- 
velen greb ham. Han gjorde nu det allerværste, han under 
de foreliggende Omstændigheder kunde gøre: han kastede 

sig ind i en ny Forelskelse. En meget smuk Østrigerinde 
kom paa den Tid til Rom, og til hende gjorde Thorvaldsen 
Stormkur. Men da rejste en Støvsky af Vrede sig mod 
ham. Den ene efter den anden af hans Venner forkla- 
rede ham i meget bestemte Ord, at det kunde han, som 
Mand af Ære, ikke overfor Miss Mackenzie; han skyldte 
hende desuden en klar og afgørende Erklæring om, hvor- 
dan deres Forhold egentlig var. En Samtale fandt da Sted 
mellem ham og Miss Mackenzie. Deres Forhold blev løst, 
men Thorvaldsen maatte love hende aldrig at gifte sig med 
nogen anden. Baade Miss Mackenzie og Østrigerinden for- 
lod Rom, og Thorvaldsen blev tilbage. Men Jorden brændte 
ham under Fødderne. Hele hans Omgangskreds bar Be- 
vidstheden om hans hemmelige Lidelser og hans Svag- 
heder paa deres Ansigter. Selv Husene stod og raabte det 
efter ham. Han maatte bort 

Og den 14. Juli 1819 rullede han da ud af Roms Port — 
paa Vejen hjem til Danmark. 

14. BESØGET HJEMME I DANMARK. 

Alt som han nu Dag for Dag kørte Danmarks Grænse 
nærmere, fik Minderne stærkere og stærkere Tag i ham — 
Mindet om hans Barndom derhjemme, om hans fattige, 
triste Hjem, om alle dem, der nu var døde, først og sidst 
hans stakkels gamle Forældre. Han blev mildt bevæget, 
saa blød i Sindet. Han fik Ro til at glemme, at han var 
den berømte og beundrede Professor og Ridder Albert 
Thorvaldsen, Hjertemennesket groede frem i ham, det jævne 
danske Hjertelag. Vi kan følge, hvordan det vokser i ham 
under Rejsen. 

Han gjorde Ophold i Byen Slesvig kun for at fordybe 

sig i Minderne om hans Ungdoms Helt Carstens. Dér 
boede nemlig en Fætter til Carstens, der havde kendt ham 
nøje fra den tidligste Ungdom af, og han og Thorvaldsen 
tilbragte nu smukke Aftener sammen i fælles Beundring for 
Carstens' Storhed og i fælles Medfølelse med hans ulykke- 
lige Skæbne. Men naturligvis skulde han ogsaa se Dom- 
kirken med Briiggemanns Altertavle, et Mesterværk i Træ- 
skærerkunsten. „Det er et udmærket Arbejde," sagde han, 
da han saa Altertavlen, „De kan stole paa min Dom, for 
jeg har selv været Træskærer." Ingen kan tage fejl af den 
jævne Tone i de Ord. 

Da han ankom til København, kørte Vognen ham lige 
til Charlottenborg. Det første kendte Ansigt, han dér saa, 
var Akademiets Portner, nu en gammel Mand, men for 23 
Aar siden en køn og stovt Karl, der stod Model for Mo- 
delskolens Elever. „Bendtsen!" raabte Thorvaldsen og slog 
Armene om Portnerens Hals og kyssede ham med Taa- 
rer i Øjnene. Dette lille Øjeblik er et smukt Monument 
over jævnt dansk Sind. Man kunde ønske en Statue rejst 
for dette Optrin: den berømte Skulpturens Mester om- 
favnende Akademiets gamle Portner. Og paa Fodstykket 
kun det ene Ord: Bendtsen! Man hører i det Udraab 
et fyldt Hjertes Jubel over at være kommet hjem igen til 
Danmark. 

Og saadan færdedes nu Thorvaldsen blandt sine Lands- 
mænd, jævn og elskværdig mod alle. Overalt blev han 
modtaget med Hjertelighed: ved Hoffet, blandt Adelen og 
blandt jævne Folk, og overalt blev han afholdt for sin stil- 
færdige Optræden og sit rolige milde Væsen. Den smukke 
Mand med den store Slængkappe, det lange bølgende Haar 
og de klare blaa Øjne blev snart en kendt Mand paa Kø- 
benhavns Gader og alle Vegne ærbødigt hilst 

I Begyndelsen var det Fest paa Fest; alle vilde fejre 
den berømte Landsmand med Sange og Taler. Kongen fej- 
rede hans Hjemkomst ved at udnævne ham til Etatsraad. 

Men saa gjaldt det om at tage fat paa Arbejdet. 

Der var nu fire Bygninger, til hvis Udsmykning man 
ønskede Arbejder af Thorvaldsen : Slottet, Raadhuset, Slots- 
kirken og Frue Kirke. Med Hensyn til Slottets ydre og 
indre Udsmykning var der allerede truffet nogenlunde faste 
Aftaler: Gavlfeltet skulde smykkes med et Relief; Faca- 
den med fire Reliefmedailloner og fire Kolossalstatuer, der- 
af var Medaillonerne allerede færdige i Marmor. Og en af 
Salene skulde prydes med Aleksanderfrisen i Marmor, og 
den var under Arbejde i Rom. — Raadhusets Facade skulde 
smykkes med to Statuer af de græske Lovgivere Solon 
og Lykurg, og Gavlen med et Relief; de to Statuer blev 
aldrig udførte. Gavlrelieffet havde Thorvaldsen gjort Udkast 
til allerede for mange Aar siden, men da han modtog Ef- 
terretning om Københavns Bombardement, tabte han Lyst- 
en til at arbeide paa det, og siden havde han ladet det 
henstaa. 

Det var de gamle Aftaler. Men nu kom de ny angaa- 
ende Udsmykningen af Slotskirken og Frue Kirke. Først 
foreslog Thorvaldsen en Kristusstatue til Slotskirken at op- 
stille over dens Alter. Men han opgav det senere og mo- 
delerede i Stedet for en Frise af svævende Engle, der som 
et Baand gaar rundt om det indre af Slotskirkens Kuppel. 
Hele hans Sind samlede sig nemlig om den genopførte 
Frue Kirke. 

Frue Kirke blev ødelagt ved Englændernes Bombarde- 
ment 1807. Det var en Landesorg, for den stod for den 
almindelige Bevidsthed som en af Landets ærværdigste 
Kirker. Men nu havde Etatsraad Hansen genopbygget den, 

og det i en saada'n Stil, at den egnede sig ganske særlig 
til en rig Udsmykning med Billedhuggerarbejder: over 
Hovedindgangen en søjlebaaren Gavl, udmærket passende til 
en Relief komposition, og inde i Kirken 12 Piller — 6 paa 
hver Side af Hovedskibet — med Nicher til Anbringelsen 
af Statuer. 

Thorvaldsens Sind betoges, da han saa den. Den Tanke 
magttog ham aldeles, at hans Arbejde alene skulde smykke 
Kirken, og snart tegnede sig for hans Fantasi en foreløbig 
Plan til hele Kirkens Udsmykning: over Hovedindgangen 
et Gavlrelief, der forestillede Johannes Døberens Prædiken 
i Ørkenen; over Alteret en mægtig Statue af Kristus; ved 
Opgangen til Koret en Engel, der holdt Døbefonten; og 
langs Midtergangens Piller Statuer af de 12 Apostle. 

Denne Plan bragte hans Sind i Glød. Det var en væl- 
dig og vinkende Opgave — noget at lægge alle sine Kræf- 
ter i, adskillige Aar ind i Fremtiden. Det var ogsaa en ny 
Opgave — en Prøvesten for Dybden af hans kunstneriske 
Evner. Hidtil havde han jo hovedsagelig dyrket antike Em- 
ner i sin Kunst, og det vidste nu Alverden at han kunde 
mestre. Men nu skulde han vise Verden, at han ogsaa ev- 
nede at skabe skønne og store Værker over kristelige 
Emner. Hele Kristi Historie skulde i skønne Skikkelser 
træde frem under hans skabende Haand og til evig Tid 
samlet staa til Skue for hans Landsmænd, til Sindets Løf- 
telse for alle Danske og til Forundring for alle fremmede, 
der besøgte Danmark. 

Men denne Plan var ikke let at sætte i Værk, for den 
krydsede de Planer, man allerede havde lagt for Kirkens 
Udsmykning. Man havde allerede hos en anset Historie- 
maler gjort Bestilling paa en Altertavle, og de 12 Apostle 
havde man bestilt hos den unge Billedhugger Freund, der 

arbejdede i Thorvaldsens Værksted i Rom. Skulde nu hele 
Kirkens Udsmykning overdrages til Thorvaldsen, maatte 
man give baade Maleren og Freund Erstatning for det lidte 
Tab. 

Men som sædvanligt, naar noget stærkt opfyldte hans 
Sind, gav han sig straks i Færd med Arbejdet Han havde 
lagt Mærke til, at der i Frue Kirkes Kor ovenover to Døre 
var Fordybninger i Muren til Anbringelse af Relieffer, og 
da man havde fortalt ham, at den ene Dør skulde føre til 
et Døbekapel, den anden til Skriftestolen, gav han sig til 
at modelere de to Relieffer Jesu Daab" og „Nadverens 
Indstiftelse". 

Da Rygtet om disse to ny Arbejder — udførte her- 
hjemme i Danmark — bredte sig i København, strømmede 
alle til hans Studie paa Charlottenborg for at se dem. Og 
Sindene blev betagne af Skønhedsglæde og Beundring. Rig- 
tignok fandt man det fra først af lidt underligt, at han 
havde henlagt Nadverens Indstiftelse til efter Maaltidet, og 
ikke — som Vedtægten ellers var — ladet den foregaa 
under Maaltidet Men man forstod snart, at han havde til- 
ladt sig denne Afvigelse fra det vedtagne for at faa mere 
Liv og Linieskønhed i Gruppen af Apostlene, og man fandt 
nu begge Relieffer saa stemningsfulde og smukke, at det 
syntes de toneangivende Kredse baade Synd og Skam, om 
Frue Kirke ikke kom til at eje disse Relieffer i Marmor. 
En Kreds af velhavende Mænd samlede derfor den til- 
strækkelige Pengesum sammen og bestilte Reliefferne udført 
i Marmor hos ham — den første fine Opmærksomhed 
Thorvaldsens Landsmænd viste ham — det første Led i 
det Baand, der fra nu af stærkere og stærkere bandt Thor- 
valdsen til Danmark — og Danmark til Thorvaldsen. 

Før vi gaar videre, ser vi et Øjeblik paa de to Relieffer. 



Jesu Daab". Skønt ikke et af Thorvaldsens betydeligste 
Arbejder er Relieffet dog smukt og stemningsfuldt. Som al- 
tid i hans Relieffer søger Blikket med lykkelig Sikkerhed 
mod Midten af Relieffet, hvor Hovedhandlingen foregaar: 
Jesus træder ud i Floden med ydmygt bøjet Ryg og an- 
dægtigt foldede Hænder for at modtage Daaben, og Johan- 
nes, der staar paa den modsatte Flodbred, løfter den vand- 
fyldte Muslingeskal over hans Hoved. Til højre en smuk 



og udtryksfuld Familiegruppe: Familiefaderen bliver saa 
grebet af den hellige Handling, at han straks vil have det 
lille Barn døbt, og den ældre Søn bliver saa ivrig, at han 
allerede begynder at smøge Klæderne af sig, mens hans 
Mor tysser venligt paa ham, at han ingen Støj maa gøre, 
saa længe Jesu Daab foregaar. Til venstre først to nydelige 
Smaaengle, der holder Jesu Kappe. Dernæst to svævende 
Engle, der daler ned fra Himlen og synger: „Denne er 
min Søn, den elskelige, i hvem jeg har Velbehag." Det 
smukkeste ved Relieffet er dets Helhedsstemning. Det er 
ligesom fyldt af Sol og mild Sang. Man aner bag det et 
widtstrakt, fredfyldt Flodlandskab, hvor Himmel og Jord 
gaar sammen i velsignet Lykke. 

„Nadverens Indstiftelse". Her er Grupperingen modsat 
den sædvanlige. Apostelgruppen danner Relieffets Midte, og 
Handlingens Hovedfigurer, den velsignende Kristus og den 
bortsnigende Judas, er stillet ud til Siderne. Men netop der- 
ved faar Relieffet en særegen Stemningsfylde. I Gruppen 
af de knælende Apostle udtrykkes den hellige Handlings 
Andagtsstemning og Sindsbetagelse levende og kraftigt. Og 
fra dem vender saa Blik og Tanke sig til Kristus, der løf- 



ter sit Ansigt mod Himlen, idet han indvier Vinen til sin 
Ihukommelse, og til Judas, der mørk og selvoptaget sniger 
sig bort, som den der har lukket sig selv ude fra Kristi 
Ihukommelse. Med Sindet fyldt af de knælende Apostles 
Betagelse, faar man et dybere Indtryk af Kristusskikkelsens 
højtidelige Grebethed og af Judasskikkelsens mørke For- 
tvivlelse. I Apostelgruppen er der meget smukke og udtryks- 
fine Skikkelser. Saaledes Johannes, der synker helt sammen 
i Sorg over Mesterens snart forestaaende Død, og Peter, 
der med Haanden paa Brystet — lidt vel kraftigt — for- 
sikrer, at han vil forblive stærk og trofast til det sidste. 
Den Beundring, som disse Relieffer vakte, ryddede 

Vejen for Thorvaldsens kæreste Fremtidshaab : at han alene 
skulde fuldføre Frue Kirkes Udsmykning. Den Tanke, at 
Landets Hovedkirke helt og holdent skulde smykkes af 
Thorvaldsens Mesterhaand, vakte overalt begejstret Tilslut- 
ning, saa at man paa alle Punkter imødekom hans Ønsker. 
Man overdrog ham Udførelsen af Kristus og de 12 Apostle 
og af Gavlrelieffet, der skulde fremstille Johannes Døbe- 
rens Prædiken. Og man lovede ham, at Freund, til Erstat- 
ning for den tabte Bestilling paa de 12 Apostle, skulde faa 
rigelig Beskæftigelse ved Udsmykningen af Kristiansborg 
Slots Indre. Rigtignok holdt man aldrig dette Løfte, men 
Thorvaldsen rejste tilbage til Rom i Tillid til, at man vilde 
holde det. 

I Avgust 1820 forlod han Danmark i Haab og Glæde. 
Hans Sind var lykkelig bevæget ved Erindringen om den 
Venlighed, hans Landsmænd havde vist ham. Og han saa 
glad og modig frem mod det Arbejde, der nu vinkede ham : 
et af hans Livs Hovedværker, Udsmykningen af den mest 
ansete Kirke i hans Fædreland. 

Men Rejsen gik denne Gang ikke lige til Rom. Hans 
Rejse blev en Sejersgang gennem det østlige Europa. I 
Varsjav skulde han træffe den sidste Aftale angaaende Po- 
niatowskys Rytterstatue. Man modtog ham med hjertelig 
Hyldest, og alt med Hensyn til Monumentet blev ordnet, 
som han helst vilde det. Besøget i Polens Hovedstad ind- 
bragte ham en ny stor Bestilling, nemlig paa en Statue af 
Astronomen Nikolaus Kopernikus. Den russiske Kejser 
Aleksander, dengang Europas mægtigste Fyrste, opholdt 
sig netop paa den Tid i Varsjav, og han tillod Thorvald- 
sen at modelere hans Buste — en Ære der var bleven 
nægtet selve Canova. 

Fra Polen rejste han til Galicien, hvor han i Byen 

Krakau fik Bestilling paa et Gravmonument over Fyrst 
Potocki. Fra Krakau rejste han til Troppau, hvor en Del 
af Europas Fyrster netop var samlede, og de viste alle 
Thorvaldsens Hyldest og Hæder. Kejser Frants af Østrig 
bestilte hos ham et Gravmonument over den nylig afdøde 
Fyrst Schwarzenberg. Det skulde opstilles i en af Wiens 
Kirker, og Kejseren lod Thorvaldsen selv rejse til Wien 
og udsøge den Plads til Monumentet, han fandt passede 
bedst. Derhen rejste han derfor fra Troppau, og i Wien til- 
bragte han glade og behagelige Dage, indtil en Efterretning 
fra Rom pludselig berøvede ham baade Munterhed og 
Sindsro. I et Aftenselskab hos en østrigsk Fyrste blev der 
bragt ham en romersk Avis, hvori det fortaltes, at Gulvet 
i et af hans Studier var styrtet ned, og tre Statuer: „Hyr- 
dedrengen", „Amor" og „Ganymed med Ørnen", var knuste. 
Thorvaldsen udbrød straks: „Naar der blot ikke er men- 
neskelig Nederdrægtighed med i Spillet!" — et Udbrud, 
der blotter den Mistillid til Menneskene, hans Sind stadig 
nagedes af. Han maatte se med egne Øjne, hvor stor Ulyk- 
ken var, og rejste derfor skyndsomst til Rom, hvor han 
ankom i Slutningen af December 1820. 

Heldigvis viste det sig, at den skete Ulykke let kunde 
afbødes; de tre Statuer var kun i ringe Grad beskadigede, 
saa Thorvaldsen kunde med glad Sind gaa til den Fest, 
hvormed halvandet Hundrede Kunstnere den 28 Decbr. 
fejrede hans Tilbagekomst til Rom. 

Og saa kunde han med lykkeligt Sind Nytaarsdag tage 
fat paa et nyt Arbejde. Nytaarsdag paabegyndte han altid 
et eller andet nyt Arbejde, større eller mindre, for han 
havde den Tro, at hvis han forsømte det, saa vilde det 
ikke gaa ham godt hele Aaret. 

15. ARBEJDERNE TIL FRUE KIRKE. 

Hvilket nyt Arbejde Thorvaldsen tog for Nytaarsdag 
1821, det véd vi ikke. Men noget har han sat i Værk, det 
kan vi være sikre paa, og Arbejdet er nok gaaet ham saa 
heldigt fra Haanden, at han rigtig er kommet i Arbejds- 
stemning — en Stemning af Kraft og Mod der holdt gen- 
nem lange Tider, for i det Aar og de derefter følgende ar- 
bejdede han næsten stadig med lykkelige Hænder og med 
Sindet i Blomstring. Aarene fra 1821 — 28 blev den lykke- 
ligste og den mest frugtbare Tid i hele hans Liv. 

Da hans Sind var faldet til Ro efter Tilbagekomsten til 
Rom, befandt sig midt i en Hvirvel af ny Opgaver. Det 
var en Strøm af nye Bestillinger, der under Rejsen var 
vældet ind over ham — fra Danmark, fra Polen, fra Østrig 
— og næsten allesammen var det store og omfattende Ar- 
bejder, vældigere i Former end de han før havde sat sine 
Kræfter ind paa. Man kan give Maal for Vælden af det 
Arbejde, han nu stod midt i, blot ved at fortælle, at han 
nu beskæftigede 39 Billedhuggere og Marmorarbejdere i 
sine Værksteder. Men Arbejdets Hvirvel trak ham ikke 
ned; han færdedes blandt sine Hjælpere rolig og sikker, 
mens Værk paa Værk levede frem under hans skabende 
Hænder og fuldførtes af de flinkeste blandt de Billedhug- 
gere, han havde i Arbejde. 

Mest samlede hans Sind sig om Udsmykningen af Frue 
Kirke; ingen Opgave fængslede og æggede ham mere end 
denne. Grunden hertil var ikke den, at han, dybt grebet af 
Kristendommens Sandhed, nu higede efter at vie Religionen 
Blomsten af sine Evner. Hans Venner tvivlede endog paa, 
at han virkelig var kristen; han havde jo i næsten 25 Aar 
levet som Protestant i et katolsk Land og aldrig søgt Guds 

Hus, og i sin Kunst havde han hidtil levet paa hedensk 
Jord, det var græske Helte og græske Tanker, han havde 
givet Liv og Form. Hvor kunde da han, Søn af Antiken 
— nu med eet Slag — faa sin Sjæl til at skyde Ham, saa 
Kristendommens Skikkelser kunde faa Liv og Form af hans 
Tanker og hans Evner! Ingen troede rigtig paa, at han 
kunde det. Men da en Ven af ham en Dag ytrede Tvivl 
om, at han, der forholdt sig saa køligt til det kirkelige, 
kunde skabe en virkelig sand og skøn Kristusskikkelse, 
svarede han: Jeg tror jo ikke heller paa de græske Gu- 
der, og dem kan jeg dog fremstille." 

Det Svar er værd at dvæle ved. Undersøger man de 
Ord nøjere, saa klarlægges to Ting. Først Thorvaldsens 
sjælelige Blyhed. Han holdt ikke af at tale om sin Tro; 
den lod han hvile dybt i Hjertets Løndom, det pinte ham 
at se den trukket frem for Dagens Lys. Han svarede ikke: 
Jeg tror virkelig paa Kristus. Og heller ikke: Jeg tror 
ganske vist ikke paa Kristus. Men afværgende og vagt: „Jeg 
tror jo ikke heller paa de græske Guder, og dem kan 
jeg dog fremstille." Hovedvægten ligger afgjort paa den 
sidste Sætning, thi det, Thorvaldsen her gjorde, var, at 
han forvandlede Spørgsmaalet fra et religiøst til et kunst- 
nerisk. 

Dette er det andet, der klarlægges gennem hans Svar: 
det var ikke som religiøst grebet Menneske han stillede 
sig til denne Opgave, det var helt og holdent som Kunst- 
ner. Det ses ogsaa af hele dette Arbejdes Vækst: først ud- 
fylder han to Murfordybninger med kristelige Relieffer; 
dernæst tænker han sig sin Kristusstatue anbragt over Høj- 
altret; saa følger nødvendigt de 12 Apostle; dernæst Johan- 
nes Døberens Prædiken, og saa fremdeles. Man ser, at det 
helt igennem er Hensynet til den kunstneriske Fylde og 

Harmoni, der bestemmer Arbejdets Art og Omfang; naar 
man nu ser disse Arbejder i Frue Kirke, faar man et dybt 
Indtryk af, hvorledes de alle er stemt sammen til en fuld- 
kommen kunstnerisk Helhed. 

Men saadan som han nu een Gang havde fattet om 
denne Opgave, fængslede og opflammede den hans Sind. 
Og Grundene hertil var mange. For det første var det en 
ny Opgave, helt forskellig fra dem, han hidtil havde løst, 
og det virker friskt paa Sindet at gaa bort fra de Veje, 
man før har traadt. For det andet var Opgaven ikke blot 
ny for ham, men ogsaa ny for Verden, en hidtil uløst Op- 
gave: ingen protestantisk Kunstner havde nogensinde før 
saaledes smykket sit Lands Hovedkirke og derved stillet 
Menigheden de kristne Skikkelser levende for Øje. For det 
tredje æggede det hans Arbejdslyst og hans Ærgerrighed, 
at saa mange og saa betydelige Arbejder kunde samles 
under eet Tag, som et stolt og herligt Mindesmærke for 
hans Kunst til evig andægtig Ihukommelse for hans Lands- 
mænd. 

Der var altsaa nok ved dette Arbejde, der kunde fylde 
hans Sind med glad Iver, og saa fyldt som hans Sind var, 
saa lykkeligt løste han Opgaven. Vi vil nu se paa den 
endelige Frugt af disse mange Aars Arbejde, idet vi aflæg- 
ger et Besøg i Frue Kirke. 

Kommer man fra Studiestræde, har man Frue Kirkes 
Gavlparti og Taarn næsten lige for Øjet. Man staar stille 
og ser, og Ens Sind fyldes med festlig Ro. Gavlens streng- 
liniede Enstonighed virker saa helt og trygt. Mod den 
brede rødgraa Murflade, ganske uden Prunk, lyser det 
søjlebaarne Gavlfelt som et aandfuldt Smil i et alvorligt 
Ansigt. Og træder man saa ind i Kirken, finder man den 
samme Højtidsro, kun lysere og lettere. Ogsaa herinde er 

der hvilefuld Ensartethed for Øjet: kun lige eller svagt- 
buede Linier og kun faa Farver; de stærke, firkantede Pil- 
ler i ren, matgul Farve; Galeriet ovenover baaret af runde 
hvide Søjler; det brede buede Loft med fine Guldstjerner 
paa dybblaa Grund; og ellers kun smalle Borter i røde, 
blaa og hvide Farver. Intet der glimrer og glor; intet der 
bryder den højtidsstemte Stilhed. Hele Kirkens Indre en 
skøn Ramme om Thorvaldsens skønne Værk, kun en 
Ramme, Ens Sind faar Ro til helt at betages af Kristus og 
de 12 Apostle. 

Man fornemmer det dybest, naar man sætter sig paa 
Bænken straks ved Indgangen og ganske stilfærdigt lader sig 
betage. Hvor det matte graahvide Marmor toner yndefuldt 
frem mod de matgule Piller! Ens Øjne glider langs Apost- 
lenes Række fra Hoved til Hoved, og der nynner vagt og 
ydmygt frem i Ens Sind en Glædeshymne til Skønheden. 
Saa standser Ens Blik foran Koret og Højaltret. Da for- 
stummer Ens Indre. Man vover ikke at nynne sine egne 
Tanker; man vover ikke at tænke, knap at aande. Fra 
Kristus og Daabsenglen strømmer et Brus af Betagelse 
dybt ind i Ens Sind. 

Højaltret er bygget af Marmor, højt og slankt, Marmo- 
ret i vage Farver: gult og rødgraat. Den søjlerandede Ni- 
che, hvor Kristusstatuen staar, har matrød Grund — 
omtrent samme Farve som den lille Markblomst der hed- 
der Arve — øverst med en bred Bort i blaat og Guld. 
Fra dette Dyb af rødt træder Kristus frem mod dig, kun 
et svagt Skridt frem med højre Fod, for han vil ikke storme 
frem og omfavne dig; det er dig der skal komme til ham, 
først da træder han dig i Møde og løfter dig kærligt i sine 
Arme. Han staar dér og siger til den hele Menneskehed: 
„Kommer til mig alle, som arbejder og er besværede, og 



97 



jeg vil give Eder Hvile." Han byder ikke, han indbyder 
kun. Derfor breder han mildt sine Arme ud, men sit Ho- 
ved holder han sørgmodig bøjet, for han véd i sit Hjertes 
Ydmyghed, at selv om han staar dér og indbyder den gan- 
ske Menneskehed, saa er det dog de færreste der kommer; 
de fleste attraar mere Nydelsens Døs end Renhedens Hvile. 

Der daler mildt Vemod over Ens Sind, mens man sid- 
der og betragter Thorvaldsens Kristusstatue. Men man ran- 
kes tillige i karsk Skønhedsglæde. Det er især det Sam- 
menspil af Linier, der er mellem Kristusstatuen og den 
knælende Daabsengel foran i Koret, som fylder Ens Sind 
med Festensfryd. De opadskraanende Linier i Daabsenge- 
lens Vinger og de nedadskraanende Linier i Kristus* Arme 
toner sammen uendelig dejligt Men det er ikke blot et 
Sammenspil af Linier, ogsaa Stemningen i disse Skikkelser 
strømmer sammen. Daabsengelen løfter sit Hoved svagt, som 
den tjenende Aand der maa øse al sin Styrke fra oven ; Kri- 
stus sænker sit Hoved svagt, som den der har Styrken i sig 
selv, baade Myndighedens Styrke og den sorgfulde Menne- 
skekærligheds. Daabsengelens løftede Blik vender Tanken 
mod den Lyksalighedens Hvile, som Kristus myndigt ind- 
byder til. Øjet maa stige fra Daabsengelen op mod Kristus, 
og Sindets Betagelse stiger i samme Maal. Man bliver ikke 
træt af at beundre den fuldkomne kunstneriske Sammen- 
stemthed, som Thorvaldsen her har skabt. Og dette for- 
nemmes dybest her i Kirken, derfor maa man ikke for- 
sømme Frue Kirke, selv om man kender Kristussalen i Museet. 

Øverst langs Korrundingen gaar en Frise, der fremstil- 
ler „Gangen til Golgata". Den afrunder livfuldt og smukt 
det hele Kors Udsmykning. Men vil man studere Frisens 
enkelte Grupper og Figurer nøjere, maa man helst se den 
i Museet 

Bertel Thorvaldsen 7 

Nu vil vi se nærmere paa hvert enkelt Arbejde for sig 
og fortælle lidt om deres Tilblivelse. Vi bevæger os fra 
Højaltret ned gennem Kirken og begynder med 

KRISTUSSTATUEN: 

Det varede længe, før Kristusskikkelsen tog fast Form 
for Thorvaldsens Fantasi. Det stod ham straks klart, at 
Kristus maatte staa vendt mod Menigheden, rolig og oprejst 
i Holdning og med Kappen i lige Folder, ligesom Haabet. 
Men med Armenes Stilling og Hovedets Holdning famlede 
han i Maaneder frem og tilbage, stadig lige utilfreds. Han 
havde lavet flere Skizzer, allesammen med fremstrakte eller 
oprakte Hænder, enten velsignende eller bedende. En Dag 
i Juli Maaned (1821) havde han fuldendt en Skizze til en 
bedende Kristus og stod nu, selskabsklædt, og betragtede 
den, mens han ventede paa Freund, der skulde hente ham 
til et Middagsselskab. Freund kom, og Thorvaldsen spurgte 
ham mismodig: „Synes De vel det dér er godt?" Freund 
betragtede en Stund Skizzen og ytrede tilsidst, at han syntes 
ikke rigtigt om det Motiv; de bedende oprakte Arme dan- 
nede ikke videre kønne Linier. Da lynede Genialiteten gen- 
nem Thorvaldsens Sind. Han gjorde et rask Skridt hen mod 
Skizzen og bøjede Armene nedad og udad, mens han ivrigt 
raabte: „Nu har jeg det. Saadan skal det være." Og saadan 
blev det. Nu stod Kristus dér med udbredte Arme og ind- 
bød Menigheden til sig. Thorvaldsens Sind havde faaet Ro, 
og den danske Kunst havde vundet en Kristusstatue, der 
lyste af Mildhed og Magt — et hjertebenaadet Kunstværk. 
Denne Statue er i Tidens Løb naaet rundt til de tusind Hjem 
i smaa Afstøbninger, mer eller mindre daarligt udførte; en- 
hver Dansk har set den saa tit, at han maaske aldrig rigtig 
har set dens Skønhed. Men man gør godt i en Dag at glemme 



alle disse Smaagengivelser og øse sine Skønhedsindtryk friskt 
af Marmorstatuen, som den staar i Frue Kirke. Det er ikke 
Mennesket Jesus, som han vandrede og led paa Jorden, 
Thorvaldsen her har fremstillet. Det er den forklarede Kri- 
stus, Guds Søn, ikke som han dømmende sidder ved Kraftens 
højre Haand, men som han 
myndig og medfølende aa- 
benbarer sig for det ængst- 
ede Menneskehjerte. Det er 
beundringsværdigt, hvor fint 
og fuldt Thorvaldsen har 
formaaet at udtrykke dette 
ene: den bekymrede Ind- 
byder. Skikkelsens Væsen 
og Skønhed strømmer rent 
og stærkt af det ydmygt 
bøjede Hoved og de kær- 
ligt udbredte Arme. Alt an- 
det er dæmpet og holdt 
nede. Skikkelsens Legems- 
form forsvinder næsten helt 
i Klædebonnets rolige Fol- 
der. Netop dette styrker 
Indtrykket af guddommelig 

Ophøjethed. Ellers har Thorvaldsen i de ydre Træk fulgt 
Vedtægten. Hovedets Form, Haarets og Skæggets Fald er 
saaledes givet, som Fortidens Kunst havde vedtaget det. 

DAABSENGELEN: 
I 1823 var Thorvaldsen i det væsentlige færdig med 
Modellerne til Kristus og Apostlene. Da modelerede han, 
som Gave til Kirken, en staaende Daabsengel (den ses i 

Museet, Stueetagens Korridor). Men den tilfredsstillede 
ham ikke, og faa Aar efter modelerede han den knælende 
Daabsengel, der nu pryder Kirkens Kor. Ogsaa denne Over- 
gang fra den staaende Daabsengel til den knælende er et 
genialt Fund. Det festlige Liniespil og den Helhedsstem- 
ning, der er paavist i det foregaaende, kunde den staaende 
Daabsengel aldrig have frem- 
bragt. Men den knælende 
Daabsengel er tillige langt fi- 
nere og smukkere i sit hele 
Udtryk. Det mere ovale An- 
sigt og det langt nedfaldende 
Haar giver Hovedet en mere 
sjælfuld Karakter. Det vidt- 
aabne Blik og den alvorlige 
Mund med de svagt sænkede 
Vige udtrykker en næsten smer- 
telig Længsel mod det høje. Og 
endelig har den knælende Figur, 
set fra alle Sider, en fuldendt 
Linieskønhed, som næsten gan- 
DMbsengeien s ' te fattes hos den staaende. — 

Man har rigt Udbytte af i Mu- 
seet at sammenligne disse to Daabsengle. Det udvikler og 
styrker Ens Sans for Liniespil og Karakter. 

APOSTLENE. 
Modellerne til Apostlene fuldførte Thorvaldsen næsten 
helt i Aarene 1821 — 24, dog ikke saaledes som de nu ses 
i Frue Kirke. To af dem, Andreas og Thaddæus tilfreds- 
stillede ham ikke i deres oprindelige Skikkelser, hvorfor 
han omarbejdede dem omtrent en Snes Aar senere. 1 

deres første Skikkelse ses de. i Museet. 1828 sendtes Kri- 
stus og Apostlene, de sidste i Gibs, fra Livorno til Køben- 
havn. Men da Apostlene skulde opstilles i Kirken, viste det 
sig, at de var for høje til de Nicher, hvori de skulde staa. 
Man tilmurede da Nicherne og stillede Apostlene frit paa 
Fodstykker, og derved har de kun vundet i Skønhed. 

Vi maa se lidt paa den Opgave, der her var stillet 
Thorvaldsens Kunst. Man har ingen Billeder af Apostlene, 
véd altsaa ikke, hvordan de virkelig saa ud, og om de fær- 
reste af dem er Beretningerne saa fyldige, at man kan faa 
et afgjort Billede af deres Karakter. Thorvaldsen maatte 
altsaa — næsten frit af sin egen Sjæl — skabe 12 Skik- 
kelser, dér hver paa sin Maade stod i inderligt Forhold til 
Kristus* Liv og Lære. Atter her ser man, hvor rent kunst- 
nerisk han greb Sagen an. Det gjaldt ham ikke om at give 
et dybt følt og stærkt bevæget Billede af hver enkelt Apost- 
els Særpræg. Hans Maal var i Kirkens Hovedskib at 
skabe en kunstnerisk Helhed: Apostelskikkelserne skulde 
virke sammen med Kristusskikkelsen. Dette kunde opnaas 
ad to Veje : enten indvendig fra, saaledes at alle Apostlene 
stod vendt mod Kristus og hver paa sin Maade bevægedes 
af hans. Aand og Tale; eller udvendig fra, saaledes at alle 
Apostlene byggedes i samme Stil, indtog samme Holdning 
som Kristus. Thorvaldsen valgte den sidste Vej, og dette 
Valg karakteriserer ham som Kunstner; han saa altid mere 
sine Skikkelser, end han følte og tænkte dem. Derved er 
der over Apostelrækken kommet en rolig Ensartethed. Alle 
— paa een Undtagelse nær: den ældre Jakob — staar de 
lige opret og fremadvendt, og næsten alle er de fremstillede 
som ældre, skæggede Mænd. Alligevel har Thorvaldsen med 
beundringsværdig Finhed forstaaet at skabe noget livfuldt 
og karakterforskelligt ud af dette ensartede Hele, saa mange 

af hans Apostle virkelig er blevet smukke og udtryksfulde 
Skikkelser. Især har man Glæde af at se, med hvor 
faa og simple Midler Karakterforskellene er givet Vi vil 
nøjere betragte dem, een for een: 

Paulus. En kraftig og by- 
dende Mand. Holdningen rank 
og Legemet muskelstærkt og 
stateligt. Han er paa een Gang 
dannet og villiestærk; Haar og 
Skæg er frodigt og velplejet, og 
og Kappen har han med et flot 
Kast slynget over venstre Arm, 
nu mens han staar og taler. Med 
løftet højre maner han til Om- 
vendelse, og Ordene flyver runde 
og kraftigt tænkte fra hans Læ- 
; ber. Med venstre Haand fatter 
han om Sværdet, ikke fordi han 
vil bruge Sværdet, kun som Tegn 
"paa, at han led Martyrdøden for 
Sværdet. 

Peter. Mindre kraftigt bygget 
og mindre sluttet af Karakter. 
Hans Sind er ikke vendt udad 
mod andre, men indad i bekymret Eftertanke eller Erin- 
dring. Der er noget der tynger ham; han synker ligesom 
sammen i Skuldrene, og Hovedet holder han svagt bøjet 
I højre Haand holder han Nøglerne, Tegnet paa den Magt, 
Kristus gav ham til at binde og løse i Himlen og paa Jor- 
den, og venstre Haand presser han mod Hjertet, der banker 
stærkt af Uro. Er det Uro ved Mindet om den Stund, da 
han fornægtede Kristus? 



103 

Johannes, Evangelisten. Ørnen ved hans Fod er hans 
Evangelisttegn. Han er ung og sart, næsten som en Kvinde. 
Kappen, der er samlet med en Knap foran ved Halsen og 
falder sirligt over Skuldrene, giver ham ogsaa noget kvindelig 



pynteligt. Den slanke, fine Hals bøjer han let tilbage, saa An- 
sigtet vender halvt opad. Blikket er stort aabent. Han ikke 
blot ser „det himmelske Lys", han modtager det. Han er 
den rene Hengivelse. Med opladt Sind staar han og venter 
paa Aabenbaringen fra det høje, rede til at fængsle den i 
Ord og nedskrive den. 

Matthæus, Evangelisten. Ogsaa han staar og skriver 
ligesom Johannes, men dog hvor forskellig fra ham ! Han 

Faar ikke sine Tanker ovenfra, men indenfra. Det er Jesu 
Liv han er i Færd med at Fortælle, saadan som han erin- 
drer det. Men nu er han naaet til et Punkt, der ikke staar 
ham ganske klart. Han holder op at skrive og drejer 
Hovedet mod venstre, bort fra 
Tavlen, for det, han har skre- 
vet, er noget tilbagelagt, der 
ikke længer har Tag i hans 
Tanker; han søger videre i sine 
Erindringer. Deraf det lukkede 
Udtryk i hans Blik. Og man 
læser Arbejdet og Anstrengelsen 
af den næsten mut sammenslut- 
tede Mund og af Pandens mør- 
ke Alvor. Engelen ved hans Side 
er hans vedtagne Evangelist- 
tegn. Den er en Kende sødladen 
og amoragtig og staar ikke i 
synderlig levende Forhold til 
hans indre Optagethed. 

Den ældre Jacob. Til For- 
skel fra alle de andre er han 
fremstillet i Bevægelse, under 
""*■" Vandringen. Han er i sin kraf- 

tigste Alder og frejdig af Sind. Han higer fremad mod det 
næste Maal. Se blot med hvor djærve Skridt han lægger 
Vejen bag sig, og hvor rank han bærer Vandringens Byrde! 
Hans Ryg er svaj og smidig, og han støtter kun ganske let 
Staven mod Jorden. Og hans Sind er ikke trælsomt lænket 
til det Maal, han gaar imod; han kan nyde Vandringens 
flygtige Glæder. Et eller andet har fængslet hans Blik; han 
drejer Hovedet for at fastholde det i Farten, og lykkelige 

Tanker daler som flyvende Frøfhug over hans Sind. Han 
staar som en sommerlys Skikkelse mod de andres Alvor. 
Den yngre Jacob, Jesu Broder eller Fætter. Slægt- 
skabet med Jesus er angivet ved Haarets Fald, Skæggets 



Den «1dre jMob Den yngre Jicob 

Form og Ansigtets fine Oval. Han er ung endnu, men 
tungt alvorlig af sin Alder. Hans Sind er ikke lykkeligt 
blomstrende- som Jesu Sind var det. Han lider under sine 
egne Tanker, næsten saa de udmagrer ham; se hvor ud- 
hulet hans Skulderparti tager sig ud. Det er som Tank- 
erne altid kastede Mørke paa hans Sind, og han slutter 
sig inde i sit Tungsind. Med bøjet Hoved og Kappen 
trykket tæt sammen om sig søger han at stirre Lys frem- 

af Mørket En ejendommelig vemodigt gribende Skik- 
kelse. 

Thomas, den vantro. Det, Thorvaldsen har villet ud- 
trykke, er netop hans Tvivl, det Sindshang hos ham, at han 
kun tror det, han kan tage og føle 
paa — en Opgave vanskelig for 
Billedkunsten at løse; thi hvori 
skiller Tvivlen sig ved Legems- 
holdning og Bevægelse fra Ef- 
tertanken? Hvordan har da Thor- 
valdsen løst Opgaven? Er det vir- 
kelig lykkedes ham, blot ved Tho- 
mas' Holdning, at udtrykke Tviv- 
len og Vantroen? Ja, til Dels, 
Thomas støtter Hagen mod højre 
Haand, saaledes at Pegefingeren 
strækkes op langs Kinden, og de 
andre Fingre samles under Hagen. 
Denne Stilling er i Billedkunsten 
et vedtaget Udtryk for dyb Efter- 
tanke; det falder ganske naturligt, 
for naar vi tænker, slappes Hal- 
sens Muskler, saa Hovedet føles 
Thom " tungt og trænger til Støtte. Der- 

ved er altsaa Thomas skildret som en Mand, der staar hen- 
sunken i Tanker. Men Thorvaldsen har tillige ved et meget 
fint Middel givet hans Tænkning et Anstrøg af Tvivl, nemlig 
ved den Maade, hvorpaa Thomas strammer Kappen sam- 
men om sig; han lukker sig derved ligesom ude Fra enhver 
ny Paavirkning udefra, han staar og ruger over det han har 
set og erfaret Kun det vil han tro paa. Endelig er dette 
Udtryk endnu forstærket ved et vedtaget Tegn: Vinkel- 

maalet i hans venstre Haand. Derved betegnes han som en 
Mand, der vil maale og prøve alt, før han tror det 

Simon. En ældre Mand; Alderen har tæret ham, og 
Lidelsen har furet hans Ansigt. Han staar og støtter sig til 
Saven, med hvilken han blev pint 
til Døde. Han véd aldeles urok- 
keligt, at den, der vil følge Jesus 
efter, han maa tage Lidelsen paa 
sig. Men han vil Lidelsen, fordi 
der kun gennem den er Vej frem 
til Saligheden. Hans fastsluttede 
Mund, de sammentrukne Bryn, 
Ansigtets hele lukkede Udtryk 
og den faste Maade, hvorpaa 
hans Hænder fatter om Saven 
— altsammen forraader det hans 
Sjæls brændende Villiekraft. Hans 
Skikkelse er ligesom gennemglø- 
det af Offervillighed. 

Philip. Ogsaa i ham er Lid- 
elsen udtrykt, men stærkere og 
anderledes end hos Simon. Lid- 
elsen har ikke blot udmagret hans 
Legeme og furet hans Ansigt, den 

har ganske knuget ham til Jorden. Han bøjer sig under 
Lidelsen, ikke med Begejstring som Simon, men med Taal- 
modighed. Han vil ikke Lidelsen, han véd kun, at han skal 
udholde den, men det koster ham Tabet af alle hans Kræf- 
ter, næsten ogsaa Tabet af hans Besindelse: hans smertelig 
skilte Læber og Ansigtets nervøse Spændthed vidner om 
Lidelse, der grænser ril Afmagt. Rørkorset i hans højre 
Haand er ogsaa et Lidelsens Tegn. — Hans sammensunkne 

Holdning frembyder ikke saa smukke Linier som de andre 
Apostle. 

Bartholomæus. En smuk og statelig Olding, meget 
gammel, men endnu kraftig, køn og velplejet. Hans blan- 



ke Isse, det lange, velholdte Skæg, den anstandsfulde 
Maade hvorpaa han har anbragt sin Kappe, og Under- 
klædningens sirlige Folder — alt forraader den kloge og 
værdige Mand, der har avet sig til Selvbeherskelse. Kniven, 
han betragter, er hans vedtagne Martyrtegn. Synet deraf 
stemmer ham dl Alvor, men bringer ikke hans Sind ud af 
Ligevægt. 

Endelig er der Apostlene Andreas og Judas Thaddæus; 

saadan som Thorvaldsen omarbejdede dem, under et kort 
Besøg i Rom 1842, ses de i Frue Kirke. 

Andreas vandt ved Omarbejdelsen. Oprindelig bøjede 
han sig mod Korset; det gav hans Holdning noget uroligt, 
der stemmede daarligt med de andre Apostles Ro. Nu staar 
han rank og kraftig og fatter om det Kors, paa hvilket han 
led Martyrdøden. Der er en egen robust Kraft over hans 
Skikkelse; det stride Haar, det tætte Skæg og den knok- 
kelstærke Bygning faar ham til at ligne en jævn Haand- 
værksmand, hærdet ved Arbejde, alvorlig og sanddru af 
Karakter. 

Modsat gik det Judas Thaddæus. Han nærmest tabte 
ved Omarbejdelsen. Han har i det hele haft en krank 
Skæbne. I 1827 da Apostlene i Gibs skulde sendes til Dan- 
mark, manglede endnu Thaddæus, og saa blev i en Fart 
en kasseret Model til Johannes lavet om til Thaddæus. Det 
pinte Thorvaldsen, saa hans Sind ikke fik Ro. Da han 1842 
var i Rom, vilde han omarbejde Thaddæus, og da det nu 
var det sidste Arbejde, han skulde gøre til Frue Kirke, 
vilde han med egne Hænder gøre det hele, ikke blot lave 
en lille Model som ellers, men ogsaa lave den store Ler- 
model — et vanskeligt Stykke Arbejde for en Mand paa 
72 Aar. Og han forbavsede Verden ved at lave den store 
Model færdig paa 10 Dage. Det var han ikke saa lidt vig- 
tig af, men han skulde maaske hellere have undt sig lidt 
mere Tid, for den ny Thaddæus er ubetinget den svageste 
af alle Apostlene; den er langt mere tom paa Udtryk og 
fattig paa Formskønhed end den ældre. 

Inden vi forlader Apostlene, maa vi fortælle, hvordan 
det gik til, at Statuerne i Gibs blev ombyttede med Sta- 
tuer i Marmor. Regeringen vilde ikke bestille Apostlene i 
Marmor, det havde Danmark ikke Raad til. Men det ærg- 

rede Thorvaldsen, at Apostlene — et af hans største Ar- 
bejder — skulde nøjes med at støbes i det tarvelige Gibs, 
og saa lod han dem for egen Regning udhugge i Marmor. 
Da Rygtet herom naaede Danmark, blev man bange for, at 
han skulde sælge Apostlene i Marmor til et andet Land, og 
det vilde være en blodig Skam, om Thorvaldsens Fædre- 
land kun skulde eje Apostlene i Gibs, mens et andet Land 
ejede dem i Marmor. Man spurgte ham derfor, til hvilken 
Pris han vilde sælge de 12 Marmorstatuer, og han var saa 
glad ved den Tanke, at Danmark skulde eje hans Apostle 
i Marmor, at han tilbød Regeringen dem for en samlet 
Betaling, der kun lige dækkede hans Udgifter til Marmor; 
sit Arbejde tog han ingenting for. Saadan viste Thorvaldsen 
sig ved flere Lejligheder rundhaandet, naar det gjaldt hans 
Kunst. 

Nu er vi ved Udgangen. Dér findes, paa hver sin Side 
af Døren, de to smukke Relieffer „Kærlighed til Næsten" 
og „Barnets Skytsengel", anbragte over Kirkens Fattig- 
blokké. De to Relieffer, vi tidligere har omtalt: Jesu Daab" 
og „Nadverens Indstiftelse", er indmurede i Væggene i de 
to Værelser paa begge Sider af Koret. 

Endnu staar tilbage at nævne to Arbejder. Over Ind- 
gangen Jesu Indtog i Jerusalem", en Frise paa en Snes 
Alen, ligesom „Gangen til Golgata" modeleret 1839, efter 
at Thorvaldsen havde taget fast Ophold i Danmark. Ogsaa 
denne Frise ses i sine Enkeltheder bedst i Museet. Ende- 
lig selve Gavlgruppen Johannes Døberens Prædiken i 
Ørkenen", et af Thorvaldsens smukkeste og bedste Arbej- 
der. Vi vil derfor undersøge det lidt nøjere. 

Man mærker, at Thorvaldsen har lært noget, da han 
restaurerede Æginagruppen, uden saa indgaaende et Kend- 
skab til den havde han næppe saa frit og livfuldt kunnet 

udfylde et Gavlfelt. Det er jo det særegne ved Gavlgrup- 
pen, at dens Figurer maa aftage i Højde ud mod Spidserne, 
men enhver kan forstaa, at det vilde virke højst kedsom- 
meligt, hvis Figurernes Hoveder overalt havde samme Af- 
stand fra Gavlskraaningen. Se blot med hvor fin Beregning 
Thorvaldsen har undgaaet dette Skær! hveranden Figur 
har hån gjort mindre, saa at Figurernes Hoveder danner 
en rig og smuk Bølgelinie. Og dette er ikke opnaaet ved 
Tvang; der er intet søgt ved Grupperingen. Den smukke 
Bølgelinie fremkommer ved en ganske naturlig Afveksling 
mellem unge Skikkelser og ældre, mellem staaende, sid- 
dende og liggende. Et Eksempel paa hvor udtryksfuldt 
Thorvaldsen har benyttet denne Afveksling: Figurerne til 
højre og venstre for Johannes maatte have lav Hoved- 
stilling. Hvad gør han saa? Til højre anbringer han en 
uiig Dreng; men at gøre det samme til venstre det vilde 
virke ensformigt. Saa anbringer han en voksen Mand, 
der støtter Hovedet i Haanden; og denne Holdning bliver 
ikke et tomt Paafund, den benyttes til at udtrykke Mandens 
hjertegrebne Opmærksomhed. — Endnu et Eksempel: Fi- 
gurerne i Gavlspidsen maatte nødvendig være liggende. Men 
se blot hvor dejligt Thorvaldsen har varieret den liggende 
Stilling! Hvor forskellige er ikke Linierne i deres Legemer! 
og hvor forskellige er ikke deres Sjælstilstande! Ynglingen 
til venstre dybt betagen; Hyrden til højre temmelig lige- 
gyldig, næsten vrangvillig. — Endelig glæder man sig over 
den sjælfulde Ligevægt mellem Gruppens højre og venstre 
Side. Der er næsten lige mange Figurer paa begge Sider 
og næsten det samme Antal ældre og yngre Skikkelser, og 
alligevel! — hvor stor Forskel er der ikke! Prøv en Gang 
at lade Blikket vandre fra Johannes ud til begge Sider, det 
giver et dybt Indtryk af Ro og Rigdom paa een Gang. Det 

er Livets frie Mangfoldighed og Kunstens Enhedstrang, der 
er smeltet sammen. 

Vi vil nu nærmere betragte de enkelte Figurer. 

I Midten Johannes Døberen. For at løfte ham i Vejret 
er han stillet paa en Klippeblok; det falder naturligt nok, 
da han jo taler til Folket. Men til hans Tale mærker man 
alt for lidt; han løfter højre Haand formanende, og hans 
Læber er skilte, men ellers er han saa temmelig stiv og 
uden Bevægelse. Thorvaldsen yndede jo ©en Gang det stil- 
færdige. Johannes er muskelstærk og velskabt, mere en 
græsk Helt end en Bodsprædikant. Det blottede Bryst, 
Kappens flotte Fald over højre Arm og venstre Skulder 
og det allongeagtige Haar giver ham noget altfor stadseligt. 
Der er intet, der tyder paa, at Savn har tæret ham og 
Gudsiver har præget og hærdet hans Sind. Det gaar her 
som ved Relieffet „Nadverens Indstiftelse", at Hovedper- 
sonen kun faar sit Skønhedsværd og sin Stemningsvægt 
ved den Gruppe, der omgiver ham. Man føler kun Magten 
af Johannes' Ord, derved at de andre lytter til dem. Men 
de lytter til Gengæld af al deres Sjæl. 

Drengen til højre, en fuldendt dejlig Skikkelse, lige dej- 
lig i Linier og i Stemning. Han er saa dybt greben, at han 
knap vover at aande. Han staar som groet til Stedet, 
højre Arm hænger slapt ned, venstre Haand fatter Hoften, 
og Munden er halvt aaben. Han lytter med alle sine 
Tanker, Taarer blænder hans Øjne; han vil — vil gaa de 
Veje, Johannes peger paa, hvor tungt det end vil falde hans 
spæde Ungdom. 

En ældre Præst Smykket paa hans Hals, Kappens an- 
standsfulde Folder og hans Skikkelses ranke Værdighed 
viser, at han er en rig og fornem Mand, vant til at møde 
Lydighed og Respekt. Men her staar Johannes og taler op- 

sætsigt mod Præsterne. Det krænker og foruroliger ham. 
Det bæver om hans Læber aF Modsigelseslyst Men han 
tier og indsuger hvert Ord af Johannes, for at huske dem 
og for at mætte sit Sind med Bitterhed. 

Jægeren med Hunden. Han kom sorgløst gaaende, saa 
hørte han Johannes' Stemme gjalde og runge, og han gik 
nærmere for at lytte til. At en Mand kan tale saadan! At 
han kan finde saa stærke Ord! Jægeren spærrer baade Øjne 
og Sind op i Forundring. Men Hunden sidder roligt skræ- 
vende og stirrer efter en Flue. 



Johannes Døberens Prædiken 

Bror og Søster. De hører aldeles ikke, Hunden optager 
dem helt Især er den lille Pige forgabet i Hunden, mens 
den lidt ældre Broder glæder sig lige saa meget over Søst- 
eren som over Hunden. 

En Mor med sin Dreng. Johannes' Ord stemmer hende 
til Alvor og Andagt Men de river hende ikke helt bort fra 
Jorden. Hun glemmer intet Øjeblik, hvad hun er og hvad 
Gerning hun har: en Mors. Med nænsom Haand drager 
hun sin lille Dreng ind til sig, at han kan staa smukt stille 
— aa! gid ogsaa Freden for altid maatte sænke sig paa 
hans Hjerte! Han vilde nu rigtignok hellere springe om og 
lege, men det maa han jo ikke for Mor. Saa vender han 
Hovedet og ser, halvt nysgerrig, halvt uvillig, paa den 
Mand, der kan Faa hans Mor til at sidde saa stille. 

Liggende Hyrde. Han laa saa godt og dasede. Men Jo- 

Bertel Thorvaldsen 8 



114 



hannes' Ord drønede hen over hans Hoved; han kunde 
'ikke slippe for at høre. Han rejste sig halvt op og drejede 
Hovedet derhen. Men det er kun med Ørene han hører; 
hans Sind er lukket til i mut Ligegyldighed. 

Til venstre: en ung Mand, betaget lyttende ligesom 
Drengen til højre, men dog paa helt anden Maade. Johan- 
nes' Tale løber ikke saa fuldstændig af med hans Tanker. 
Der er Mørke over hans Pande og Vemod om hans Mund. 
Han véd bedre, hvad det er Johannes kræver af ham: 
megen Glæde maa han give Afkald paa, og mange Byrder 
maa han tage paa sig, hvis han skal fyldestgøre de Krav. 

Far og Søn. Sønnen er ung, men alvorligt greben af 
Johannes' Forkyndelse. Han har været det længe; det er 
ikke i Forundring han aabner sine Læber, det er i Tilslut- 
ning. Af hele siti Sjæl siger han til Johannes' Ord: ,Ja — 
ja! det er sandt." Og nu har han ført sin Far med derud. 
Men han fortryder det næsten, for Faderen strider imod. 
Han kaster Hoved og Overkrop tilbage, som om han vilde 
undgaa et Angreb. Johannes' Ord snarere angriber ham, 
end de griber ham: „Er det sandt alt det, Johannes staar 
dér og siger, saa er der meget i mit Liv, der ikke er som 
det skulde være — meget at ønske anderledes!" Faderen 
føler* sig pint; det mærker Sønnen og lægger kærligt Armen 
om hans Skulder. 

En Mor med sin lille Pige. Hun er yngre end Mode- 
ren til højre; finere af Skikkelse og sartere af Sjæl. Hun 
lader sig helt rive med af Længselen mod Guds Rige; hun 
glemmer Tiden og sig selv, hun glemmer endogsaa sin lille 
Pige. Men den lille Pige hører ogsaa efter — ligesom Mor; 
det er ikke meget hun forstaar, det er kedeligt, men Mors 
Skulder er saa varm og blød at hvile imod, det trøster 
hende. 

Siddende gammel Mand. Han sidder sammensunken, 
med Armene korslagte over Brystet, og bekræfter hvert 
Ord af Johannes* Mund med sit lange Livs Erfaring. Der 
er Aftenfred og Andagt over hans Sind. 

Liggende Yngling. Dejligere kan Hengivelsen i „Ordet" 
ikke udtrykkes. Hans Legeme er ligesom opløst i Hvilens 
Slappelse, men hans Sjæl svæver med stærke Vingeslag 
gennem umaalte Egne. 

Thorvaldsen fuldførte Modellerne til Johannespruppen i 
1821 — 22. Men først 1833 sendtes Figurerne i brændt Ler 
til Danmark. Han havde ønsket, at Gruppen skulde støbes 
i Bronze, men det mente man ikke Kirken havde Raad til, 
saa Gruppen blev opstillet i brændt Ler; den afsløredes 
paa Thorvaldsens Fødselsdag den 19 Novbr. 1838. 40 Aar 
senere var Terracottafigurerne saa ødelagte, at de maatte 
ombyttes med Marmorfigurer, der udførtes af unge Billed- 
huggere efter Thorvaldsens Modeller. I denne Skikkelse 
ses altsaa Gruppen nu. 

Dette var Thorvaldsens Arbejder til Frue Kirke — et 
mægtigt Værk, vældigt i Omfang og rigt paa Skønhed. Naar 
det saa fortælles, at han foruden disse Arbejder fuldførte 
adskillige andre store Arbejder og en Mængde Smaaarbej- 
der, saa kan enhver forstaa, at disse Aar (1821 — 30) var 
en lykkelig og frugtbar Tid for ham. 

Om et enkelt af de andre Arbejder skal vi nu høre. 

16. ÆRESBEVISNINGER. 

I Oktober 1822 døde Canova. Nu stod Thorvaldsen 
uden Medbejler som Verdens største Billedhugger. Men det 
var nær blevet en kort Glæde for ham. 

8* 

Det er Skik i Rom, at alle Kirkeklokker tier i den 
stille Uge, Paaskeugen. Men Paaskelørdag ved Middagstid 
begynder igen alle Klokker at ringe, og denne Stund fejres 
med Gjald og Larm, man skyder med Geværer og Pisto- 
ler og afbrænder Fyrværkeri. Den Italienerinde, Madam 
Buti, som Thorvaldsen i mange Aar havde boet hos, havde 
en lille Søn, og han vilde det Aar saa gerne være med i 
Lystigheden. Langfredag ved Middagsbordet sagde han til 
Thorvaldsen: „Du glemmer vel ikke, at jeg maa laane dine 
Pistoler i Morgen!" „Nej, det glemmer jeg ikke, min 
Dreng!" svarede Thorvaldsen, „lad os gaa ind og se paa 
dem med det samme." Og de gik sammen ind i Thorvald- 
sens Soveværelse, Drengen springende af Glæde. Derinde 
hang de to Pistoler over Sengen. Jeg maa først sikre mig, 
at de ikke er ladt," sagde Thorvaldsen, tog Pistolerne ned, 
lagde den ene paa Bordet og gik hen for at prøve den 
anden ud af det aabne Vindue. Men Drengen stod og saa 
paa den dejlige Pistol paa Bordet, han maatte prøve at 
have den i Haanden. Straks da han havde grebet den, lød 
der et Knald, Thorvaldsen følte et heftigt Stød for Brystet, 
saa han vaklede og halvt segnede om i en Stol. Det stak 
smerteligt i hans Bryst, og Blodet strømmede over den 
venstre Haand, som han trykkede mod Brystet. Han tro- 
ede, Blodet kom fra et Saar i Brystet og raabte angst: 
„Der var en Kugle i Pistolen. Kald paa din Mor, jeg er 
dødsens." Drengen skreg op, alle Husets Beboere styr- 
tede til, og straks rev de Thorvaldsens Klæder op med 
rystende Hænder. Ganske rigtigt! der var et Saar i hans 
Bryst, ganske nær ved Hjertet, men lykkeligvis ikke dybt- 
gaaende, kun en ubetydelig Hudafskrabning. Blodstrømmen 
kom ikke fra Brystet, men fra Haanden, som Kuglen var faret 
igennem og havde saaret. De søgte efter Kuglen og fandt den, 

saa fladtrykt som en Bukseknap, mellem hans Skiorte og en 
Flonelstrø je, han bar udenpaa Skjorten. Han var den Dag ind- 
svøbt i ti Lag Tøj — en solid Beklædning! — og det reddede 
hans Liv; saadan en Bunke Tøj var for meget for en Pistolkugle. 

Dér fik Folk i Rom noget at snakke om. Den gode 
Madonna havde gjort et Mirakel og frelst Thorvaldsens 
Liv, sagde man i den første Hede. Men saa kom man i 
Tanker om, at Thorvaldsen var Kætter og at Madonna 
umuligt kunde gøre sig saa meget Ulejlighed for en Kæt- 
ters Skyld. Sagen blev da vendt saaledes, at Madonna ved 
et Mirakel havde frelst den lille Dreng fra at dræbe et 
Menneske. Et Mirakel skulde det være. 

Godt var det i alt Fald, at Thorvaldsen kom derfra med 
Livet, for der laa meget og stort Arbejde, megen og skøn 
Hæder endnu og ventede paa ham. 

I August 1823 døde Paven, Pius VII. Han havde ikke, 
som Paverne ellers, samlet sig Rigdomme, men hans tro 
Tjener og Ven, Kardinal Consalvi, havde Penge nok, og 
han besluttede at rejse Pius VII et pragtfuldt Mindesmærke 
i Peterskirken. Egentlig havde han tænkt, at Canova skulde 
lave dette Mindesmærke, men nu var jo Canova død, og 
Kardinalen sendte da Bud efter Thorvaldsen. Det var for 
Thorvaldsen en Højtidsdag. At han, Protestanten, blev valgt 
til at fuldføre et Monument over en Pave, oven i Købet 
til Peterskirken i Rom! — det var en Æresbevisning saa 
stor som han aldrig havde drømt sig den. Da han gik fra 
Kardinalen, var han saa glad, at han standsede sine Be- 
kendte paa Gaden og fortalte dem, hvad der var hændt 
ham. Han, den ordknappe Mand, gjorde sig aabenmundet 
midt paa Gaden! Ja, saa maatte han rigtignok være i Perle- 
humør. Men denne Glæde fik han ikke Lov at nyde 
ublandet. 

Han havde Fjender og Misundere nok blandt Katolik- 
kerne, og nu da han skulde lave Pavemonument til Peters- 
kirken, blev de ikke just mildere stemt. Det gik nogen- 
lunde, saalænge Kardinal Consalvi levede, men da han kort 
efter døde, begyndte Eminencerne og andre mægtige Ka- 
tolikker at stikke Hovederne sammen: „Skal en Kætter 
lave Monument til den hellige Peterskirke! Det er en 
Skandale. Det maa forpurres. Har Italien da ingen Billed- 
huggere?" Men Thorvaldsen stod fast: „De har bestilt 
Monumentet hos mig. Kardinal Consalvi har deponeret 
Pengene dertil i Banken. Jeg vil ogsaa fuldføre det, saa 
kan de gøre, hvad de vil." Og han arbejdede ivrigt løs. I 
Marts 1825 var Modellen til Monumentets Hovedfigur, den 
siddende Paveskikkelse, færdig, og straks tog han fat paa 
de to Statuer til Fodstykket: „den guddommelige Visdom" 
og „den himmelske Styrke". Baade selve Paveskikkelsen 
og disse to Statuer vakte almindelig Beundring, og efter- 
haanden tav Modstanden og Misundelsen. 

Maaske havde dog Thorvaldsen ikke ført sin Sag igen- 
nem til Sejer, hvis han ikke havde haft saa god en Støtte 
i den ny Pave, Leo XII. Det viste sig ikke blot i Monu- 
mentspørgsmaalet, men ogsaa ved en anden Lejlighed. 

At blive Præsident ved Akademiet San Luca var den stør- 
ste Ære, der kunde blive en Kunstner i Rom til Del. Præsi- 
denten valgtes for 3 Aar, og man valgte skiftevis en Maler 
og en Billedhugger. Canova havde været Præsident til sin 
Død, og efter ham havde en berømt italiensk Maler haft 
Præsidiet. Nu — i Oktober 1825 — skulde en Billedhug- 
ger vælges til Præsident. Da rejste sig en stærk Stemning 
for at vælge Thorvaldsen. Men saa fik hans Modstandere 
travlt igen: en Kætter som Præsident i San Luca! — det 
maatte ikke ske. De gik til Leo XII, for at han kunde sætte 

en Pind for Thorvaldsens Valg til Præsident. Men dér traf 
de et andet Sind og en anden Mand, end de havde ventet. 
„Anses ikke Thorvaldsen nu for Tiden for den største 
Billedhugger i Rom?" lød Pavens Spørgsmaal. — Jo, det 
kunde ikke nægtes. — „Hvem kan da værdigere end han 
føre Forsædet i et Akademi, der er viet de skønne Kun- 
ster?" fortsatte Paven. — Men det er Skik og Brug, at 
Præsidenten for San Luca ved de store Højtider deltager 
i Gudstjenesten, det kan Thorvaldsen som Kætter ikke. : — 
„Saa kan han ved saadanne Lejligheder melde sig syg," 
svarede Paven med et klogt Smil. Dermed var den Sag af- 
gjort; deres Modstand var slaaet til Jorden, og Thorvaldsen 
blev med Stemmeflerhed valgt til Præsident. 

Aaret efter — Lukasdag den 18. Oktober 1826 — af- 
lagde Paven Besøg i Thorvaldsens Studie for at se paa 
Monumentet for Pius VII. At selve den hellige Fader af- 
lagde Besøg hos en protestantisk Kunstner — det var en 
sjælden og udsøgt Opmærksomhed. Man fortæller at Thor- 
valdsen blev saa glad ved denne Æresbevisning, at han ind- 
ridsede Datoen for Pavens Besøg i Pladen paa et Marmor- 
bord. 

. Halvtredje Aar efter modtog Thorvaldsen i det samme 
Studie en anden Udmærkelse. Det var i Begyndelsen af 
1829. Kong Ludvig af Bajern var kommet til Rom, og 
han og Thorvaldsen var næsten daglig sammen; ofte stil- 
lede Kongen i egen Person udenfor hans Vinduer og raabte 
op til ham, om han vilde spise til Middag sammen med 
ham den Dag; saa jævnt og fortroligt var Forholdet mel- 
lem dem. Men en Dag gik det højtideligere til. Kong 
Ludvig traadte ind i Studiet, gik med Anstand og Værdig- 
hed hen til Thorvaldsen og fæstede den bajerske Krones 
Kommandørkors paa hans Bryst med de Ord: „Soldaten 

hædrer man paa Valpladsen, Kunstneren mellem hans 
Værker". 

Det var ganske vist kun en Orden, skænket ved en 
Fyrstes Gunst, men dog var det et gribende Øjeblik. Kom- 
mandørkorset dér paa hans Arbejdskittel havde en Straale- 
glans som Tapperhedskorsets paa Soldatens Bryst. 

At det ikke blot var ved Fyrstegunst og fornemme Folks 
Lune, at Thorvaldsen blev udmærket, men at han efter- 
haanden hyldedes og hædredes enstemmigt af alle i Rom, 
især af sine Kunstfæller, det saa man ved en festlig Lejlig- 
hed i Aaret 1835. En berømt fransk Maler Horace Ver- 
net havde levet i 7 Aar i Rom, og Thorvaldsen og han 
var blevet Hjertensvenner. Men nu skulde Vernet rejse 
hjem til Frankrig, og i den Anledning holdt alle de Kunst- 
nere, ligemeget af hvad Nationalitet, som dengang opholdt 
sig i Rom, Afskedsfest for ham. For Enden af Festsalen 
stod Vernets Buste — den Thorvaldsen havde modeleret 
— smykket med en Laurbærkrans. Foran den sad Vernet 
som Hædersgæst, og ved hans højre Side Thorvaldsen. 
Da - Vernets Skaal var drukket, rejste Thorvaldsen sig* 
tog Laurbærkransen fra Vernets Buste og rakte Vernet 
den. Men Vernet vilde ikke sætte den paa sit Hoved. Et 
Øjeblik stod han tøvende, saa trykkede han pludselig 
Laurbærkransen ned om Thorvaldsens hvide Haar med 
det Udbrud: „Nej, dér er den paa sin Plads." Der gik 
et Stød gennem Forsamlingen. Alle Gæsterne sprang op 
fra deres Stole, og der lød som en Plaskregn af Bifalds- 
klap. Og det var Bifald, der kom fra Hjertet. Alle var 
revet med. De følte det: den gamle derhenne med det 
store hvide Haar, han var deres ypperste — Fyrsten blandt 
Kunstnere. 

Gg nu vil vi betragte det Portræt, Horace Vernet ma- 

lede af Thorvaldsen, før han forlod Rom. Det hænger i 
Museet (Værelse XXVI). Det er en anden Mand end den 
Thorvaldsen, Eckersberg malede. En ældre Mand, hans 
Haar er næsten hvidt, han er blevet mere førladen i An- 
sigtet og har begyndende Poser under Øjnene. Men ogsaa 
en roligere og mere tilfreds Mand. Det er som om der faldt 
Solskin over hans An- 
sigt, mild Aftensol. Og der 
lyser saa blid en Fred af 
hans Øjne, som han staar 
■dér og hviler fra Arbejdet 
paa Vernets Buste. 

Og saadan var ogsaa 
hans Sind i disse Aar. Der 
havde sænket sig Fred og 
Mildhed over ham. 



17. VIKTORIA. 

I Museets Skitsesam- 
ling (2den Etage, Værelse 
XXXIII) staar to Skitser, 

' , , ... Horace Vernet: Thorvaldsen 

begge modelerede i Aaret 

1827. De forestiller det samme: en Sejersgudinde (Viktoria) 
paa en Triumfvogn, med Amor som Vognstyrer. Og Forskellen 
mellem dem er ikke stor. Overfladisk set er Forskellen kun 
den, at Amor i den ene Skitse (Nr. 49) sidder, tvangløst 
■og kækt, paa Kanten af Vognen, i den anden (Nr. 50) staar 
han paa Vognstangen, med Ryggen mod Vognens Runding, 
Ser man nøjere til, opdager man dog en anden og betyd- 
ningsfuldere Forskel; i Skitsen Nr. 49 holder Sejersgudin- 
den sit Hoved rankt, med Blikket lige fremadvendt; i Skitsen 

Nr. 50 {den her afbildede) bøjer hun Hovedet svagt, som 
tyngedes det af dybe Tanker. Denne Forandring i Udtryk- 
ket er værd at lægge Mærke til, for denne Sejersgudinde 
er ingen almindelig Sejersgudinde; hun er tænkt som Kunst- 
ens Muse, Thorvaldsens Muse, og saa maatte hun præges 
af hans eget ydmyge og tunge Sind. Der er en egen vemods- 
stille Skønhed over disse to Skit- 
ser, og de griber Ens Sind dob- 
belt, fordi de sjælfuldt og ægte 
spejler hans Sindstilstand i disse 
Aar, hans vemodigstolte Selvbe- 
vidsthed. 

Han nærmede sig nu de tres. 
Han stod paa Bjergets Top, sit 
Rys og sine Evners Tinde, og saa 
tilbage over den Vej, han til nu 
havde lagt bag sig, det Værk han 
til nu havde skabt. Saa langt var 
han naaet. Skulde han naa videre? 
Ingen vidste det. Snart vilde Alder- 
dommen komme og maaske Døden. 
viMorii iskii«) Hidtil havde han rastløs skabt Værk 

paa Værk, ny Opgaver bestandig. Nu var det Tid til at sunde 
sig paa det han ejede, til at samle og bevare. Hans Værker 
skulde ikke synke i Glemsel, hans Navn skulde ikke slettes 
ud. Han vilde rejse sig selv et Mindesmærke. Det var i 
saadanne Tanker han modelerede de to Skitser af Sejren. I 
lange Aaremaal havde han nu arbejdet for andre og tjent 
sig en lille Formue derved. Nu havde han Raad til engang 
at arbejde for sig selv. De Penge, han havde tjent, vilde 
han anvende til at samle alt, hvad han ejede af købte 
Kunstskatte og af sine egne Arbejder i een Bygning, et Mu- 

seum, der skulde bære hans Navn. Og til Smykke for 
dette Museum vilde han med egne Hænder i Bronze ud- 
føre Kunstens Muse, trukket i Sejersvogn af fire vælige 
Hingste, der styredes af Amor, hans Yndling blandt Gu- 
derne. 

Men det blev ved Skitserne. Musen blev aldrig fuldført 
i stor Model, endsige støbt i Bronze. Han havde endnu 
megen Arbejdsgæld, Bestillinger der stod og ventede paa 
at blive fuldendte, og de maatte først fra Haanden. Især 
var der een Gæld, der snart i 25 Aar havde trykket hans 
Sind: Jason. Jason var nemlig aldrig bleven fuldført. Da 
den foreløbig var udhugget i Marmor, og Thorvaldsen 
skulde lægge den sidste Haand paa den, var han utilfreds 
med den og stillede den derfor til Side. Saa gik Aarene, 
Bestillingerne strømmede ind til ham, og Jason stod bestan- 
dig i en Krog og ventede. Sir Thomas Hope blev utaal- 
modig og skrev Brev paa Brev, men han fik bestandig kun 
ny Undskyldninger til Svar. Tilsidst brød han i Vrede et- 
hvert personligt Samkvem med Thorvaldsen. Det pinte 
Thorvaldsen dybt, at han havde stødt den Mand fra sig, 
der havde været den første til at hjælpe ham frem. Han 
tilbød Sir Thomas, at han maatte vælge hvilkensomhelst 
af hans andre Statuer, men Sir Thomas vilde have Jason 
og ingen anden. Saa gik igen mange* Aar, og Thorvaldsen 
kunde stadig ikke stramme sig op til at gøre Jason færdig. 
Men nu vilde han have Fred for denne pinende Selvanklage. 
I 1828 fuldførte han endelig Jason og sendte den til Sir 
Thomas tillige med to Marmbrrelieffer og en Marmorbuste 
af en af Sir Thomas' Slægtninge; disse Arbejder bad han 
Sir Thomas modtage som Gave. Og Sir Thomas blev saa 
rørt over denne Opmærksomhed, at han glemte al sin 
Vrede og sendte Thorvaldsen et meget venligt Takkebrev. 

Det var den Sten væltet fra hans Hjerte. Nu sænkede 
Aftenfreden sig over hans Sind. Ogsaa for Amor fandt han 
nu Fred. Amor havde jo skaffet ham ufredelige Timer nok 
og bitre Kvaler. Men det var saa længe siden. Nu stod det 
altsammen saa mildt og legende for hans Erindring. Og 
saaledes — som en skælmsk og yndefuld Leg — fik Amors 
Gerninger nu Liv i hans Kunst. 1,1 831 havde han en Tid- 
lang en Betændelse i venstre Arm, som hindrede ham i at 
arbejde paa større Ting. Men sidde med ledige Hænder 
kunde han ikke, og saa gav han sig til at modelere en 
Række Smaarelieffer, der alle skildrede Amor, hans Magt 
over Sindene og hans skælmske Bedrifter; det. ene fulgte 
efter det andet, og alle prægedes de af Ynde og Lune. 
„Man maa se engang at faa den Fyr rystet af Ærmet," 
sagde han med et lunt Smil. Og af Sindet fik han ham i alt 
Fald rystet. Det, der i hans Ungdom havde været saa bit- 
tert, gjordes nu saa blidt. Det, der havde været skæbne- 
svangert Alvor, var nu kun smilende Leg. 

Saa var ogsaa dette modnet til Fred og til Skønhed. 
Men hans kære, stadige Tanke: Museumsplanen, var endnu 
ikke fuldmoden og bragt til Hvile. Hvor skulde Museet 
ligge? I Rom? I Miinchen? I København? Alle tre Steder 
steg som Muligheder frem for hans Tanke, men han havde 
endnu ikke taget nogen afgørende Bestemmelse. En Tid- 
lang tænkte han paa at købe Bygning i Rom, men opgav 
det igen. Kong Ludvig af Bajern søgte kraftigt at drage 
ham og hans Værker til Miinchen. Men tilsidst blev det 
dog København, der gik af med Sejren. 

I 1828 opholdt sig i Rom en dansk Adelsmand, Grev 
Rantzau-Breitenburg — den samme der nogle Aar se- 
nere blev H. C. Andersen til saa god Støtte. Han og Thor- 
valdsen blev Venner, og en Dag betroede Thorvaldsen 

ham, at han havde tænkt paa at skænke Danmark alt, 
hvad han ejede af egne Arbejder og købte Kunstsager, men 
han vilde ikke affatte et lovformeligt Testamente, før han 
sikkert vidste, at den danske Regering vilde sørge for en 
passende Bygning til Museet Grev Rantzaus Hjerte blev 
varmt indtaget for denne Tanke, og han lovede at støtte 
Thorvaldsens Planer paa det kraftigste, naar han kom hjem 
til Danmark. 

Det gjorde han ogsaa. Straks da han var kommet hjem 
i Foraaret 1829, gik han til Kongen og fortalte ham, hvad 
Thorvaldsen havde i Sinde. Den gamle Konge blev hen- 
rykt ved den Tanke, at København skulde eje alle Thor- 
valdsens Værker og hans samlede Kunstskatte; han bad 
Grev Rantzau meddele Thorvaldsen, at Regeringen nok 
skulde sørge for, at disse rige Skatte blev opbevaret paa 
en værdig Maade. Grev Rantzau skrev straks til Thorvald- 
sen, og han føjede til, at nu burde Thorvaldsen snarest af- 
fatte et lovformeligt Testamente. 

Men i den Slags Sager var Thorvaldsen sen til Hand- 
ling. Først i August 1830 skrev han et Udkast til et Testa- 
mente, hvis vigtigste Bestemmelser lød saaledes: 

„Til Gavn for Kunst og Videnskabelighed i Danmark 
skænker jeg til København alle mine samtlige Kunstsager. 

Det er min Villie, at disse Kunstsager udgør et Mu- 
seum for sig selv, som fører mit Navn, og som hverken 
maa forøges med fremmede Samlinger eller under hvil- 
ketsomhelst Paaskud deles eller lide nogen Formind- 
skelse. 

Af Staden København bør anvises til dette Museum 
et passende særskilt Lokale, hvorved maa tages Hensyn 
til Sikkerhed mod Ildsvaade." 

Nu skulde man tro, at denne Sag var bragt i Orden. 
Men det var den saa langtfra. Sagen var den, at dette Te- 
stamente havde ikke tilstrækkelig Lovskraft. Hændte den 
Ulykke, at Thorvaldsen pludselig døde — og han var nu 
over 60 Aar — kunde Roms Jurister let spille Danmark 
den store Arv ud af Hænderne. Testamentet var nemlig 
ikke skrevet paa stemplet Papir, Thorvaldsens Segl var 
ikke sat derunder, og det var affattet paa Dansk, som de 
romerske Jurister ikke forstod. 

Den danske Djgter Ludvig Bødtcher opholdt sig paa 
den Tid i Rom, og han mindede Gang paa Gang Thor- 
valdsen om, at han snart burde faa det Testamente i lov- 
formelig Orden. Men Thorvaldsen skød det ud Aar for Aar. 
Mistænksom som han var, havde han ikke Lyst til saale- 
des at give alt sit Eje bort, før han havde skriftlig Sikker- 
hed for, at Regeringen vilde opfylde hans Ønsker med Hen- 
syn til Museumsbygningen. 

Saa handlede Ludvig Bødtcher paa egen Haand. Han 
skrev til Konferensraad Collin og forklarede ham, hvad 
den virkelige Grund var til, at Thorvaldsen stadig tøvede 
med at give Testamentet retsgyldig Form. Collin gik straks 
til Kongen, der som sædvanligt beredvilligt imødekom 
Thorvaldsens Ønsker. Han sendte Collin følgende Haand- 
skrivelse, med Anmodning om at han skulde meddele 
Thorvaldsen den: 

„I Anledning af din allernaadigste Beretning af 
5te dennes ville Vi allernaadigst have Dig bemyn- 
diget til, i Vort Navn at meddele Etatsraad Thorvaldsen 
Forsikring om, at de Kunstskatte, han maatte bestem- 
me sig til at skænke sit Fædreland, skulle blive be- 
tragtede som en uafhændelig og udelelig Ejendom, 

der skal vorde indrømmet et, Genstanden værdigt, 
Opbevarelsessted. 

Befalende Dig Gud! 

Givet i Vor Residensstad Kjøbenhavn, d. 1 1 . Febr. 1 834. 

Frederik Rex. 

Denne Haandskrivelse kom betids. En Maaned forud 
var det paa et hængende Haar nær ved, at Thorvaldsen 
havde slaaet sig ihjel. Han stod, ganske alene i Studiet, 
paa et højt Stillads og arbejdede paa Hesten til Maximilian 
af Bajerns Rytterstatue. Da han skulde rette paa Partiet 
mellem Hestens Ører, satte han en Stige ovenpaa Stillad- 
set, men da han stod paa Stigens øverste Trin, tabte han 
Ligevægten og faldt. I Faldet greb han om Hestens ene 
Øre, og til alt Held naaede Modellens Jernskelet ud netop 
her, saa der varr noget at holde fast ved, og han lempeligt* 
kunde lade sig glide ned paa Stilladset. Og han kom slet 
ikke til Skade. Det var et Held. Havde det Jernskelet ikke 
været der, kunde det værste være hændt. 

Da Budskabet herom naaede København, tænkte Folk 
med Gysen: hvor let kunde ikke alle Bestræbelser for 
at efterkomme Thorvaldsens Ønsker være kommet for sil- 
de. Men nu grebes alle af des hedere Iver for at fuld- 
føre alt saa godt og smukt for Thorvaldsen som muligt. 
Kunstforeningen udsatte en Præmie for et Udkast til en 
Museumsbygning. Og en Kreds af indflydelsesrige Mænd 
udsendte et Opraab, hvori de opfordrede alle Danske til 
at tegne sig for et Bidrag, stort eller lille, til Opførelsen 
af en Museumsbygning. Indsamlingen gik i Begyndelsen ud- 
mærket. Allerede efter et halvt Aars Forløb var der tegnet 
Bidrag til et samlet Beløb af 61,300 Rdlr. Det var i Juli 
1837. 

Nu kunde Thorvaldsen ikke nøle længere, hverken med 
Affattelsen af Testamentet eller med Hjemrejsen. I de sid- 
ste fem Aar havde man nemlig ventet ham hjem hver 
Sommer, men hvert Aar havde han opsat Rejsen. Han 
havde nemlig besluttet, at naar han nu rejste hjem til Dan- 
mark, vilde han blive hjemme bestandig, og man kan for- 
staa, at det ikke var saa let for ham — efter saa mange 
Aars Ophold i Rom — at bryde op for bestandig. Men nu 
skulde der sættes Punktum for alle Opsættelser. Og der 
blev sat Punktum. I 1837 hjemsendte han sit lovformelige 
Testamente. Og da Kongen viste ham den udsøgte Artig- 
hed at sende en stor kongelig Fregat til Italien, alene for 
at hente ham og hans Kunstsager hjem, tog han glad mod 
Tilbudet 

Den 13. August 1838 forlod han Italien om Bord paa 
Fregatten „Rota a . 

18. HJEMKOMSTEN. 

I København havde man travlt den Sommer, Damerne 
ikke mindst; de broderede Silkebannere. Thorvaldsen skulde 
modtages festligt. En hel Flotille af bannersmykkede Baade 
skulde møde „Rota", naar den ankom til Reden, hver 
Stand med sit Bannermærke og i sin Baad. 

Derfor gjaldt det om at faa betids at vide, naar „Rota a 
var i Sigte, for at man kunde have alting rede. Paa Hel- 
singørs Red laa Vagtskibet „Diana", dets Kaptajn havde 
paataget sig at sende Ilbud til København, saa snart „Rota" 
var under Opsejling. 

Lørdag den 15 Septbr. meldtes det, at nu var „Rota" 
under Opkrydsning ud for Hammermøllen. Men Vinden 
løjede af, saa Fregatten gik for Anker i Hornbækbugten. 

Det blev en lang Søndag for Københavnerne. Paa Bat- 
teriet „Sixtus" stod en Mand paa Udkig. Saa snart han 
øjnede Fregatten, skulde han sende Ilbud til Nikolaj Taarn 
og dér skulde saa hejses Flag, saa alle Folk kunde se: nu 
kom Thorvaldsen. Folk gik hele Dagen og kiggede til Flag- 
stangen. Den var og blev nøgen. Der kom ingen Fregat. 

Men Thorvaldsen havde en festlig Søndag i Hornbæk- 
bugten. Det begyndte med, at det meddeltes ham, at Kon- 
gen den 10 Septbr. havde udnævnt ham til Konferensraad. 
Senere paa Dagen lagde et Dampskib sig paa Siden af 
Fregatten. Der lød Musik og Sang; det var et Selskab af 
Svenske og Danske, der vilde hilse Danmarks berømteste 
Søn velkommen hjem. Thorvaldsen og Fregattens Officerer 
kom om Bord i Damperen, og Thorvaldsen blev hjertelig 
hyldet med Taler og Sange. Han følte sig som sædvanligt 
meget trykket over al den Stads, der blev gjort af ham, 
derfor lod han, som han troede, det var „Rotas a Hjem- 
komst man var saa glad over, og ikke hans. Det gav hele 
Højtideligheden et mere skælmsk og muntert Sving. 

Hen mod Aften gik Thorvaldsen tilbage til Fregatten, 
og Damperen sejlede bort. I den mørke Septemberaften 
stod han paa Fregattens Dæk og saa ud over Kattegat. Da 
lyste Himlen af Nordlys. Det rørte dybe Strenge i hans 
Bryst. Det var som en Hilsen fra det fjerne Nord, hvor 
hans Slægts Vugge havde staaet. 

Alle Folk, der den Aften saa Nordlysene, stak betaget 
Hovederne sammen og hviskede om, hvor mærkværdigt 
dette var. Saa langt Syd paa som i Danmark ser man sjæl- 
dent Nordlys. Men baade i Efteraaret 1819, da Thorvald- 
sen første Gang besøgte Danmark, og nu i 1838, farvedes 
Himlen af Nordlys. Stod han mon i Pagt med Guderne, 
den forunderlige Mand! 

Bertel Thorvaldsen 9 

Næste Morgen lettede „~Rota a Anker. Men der faldt saa 
stærk Taage, at den maatte lade sig bugsere ned gennem 
Sundet af en Damper. Langsomt gled den mægtige Fregat 
ned gennem Sundet; saa tæt var Taagen, at man fra Fre- 
gattens Forstavn knap kunde se Damperens Skrog. Da to- 
nede Sangen fra begge Sider op mod Fregatten. Det kom 
fra en svensk og en dansk Baad, der holdt sig paa hver 
sin Side af Fregatten. Men Baadene kunde man ikke se. 
Det lød som steg Sangen op fra selve Vandet, som var det 
Sundets Bølger og Skovene ved Bredden, der hilste Thor- 
valdsen med hjemlige, nordiske Toner. 

Manden paa „Sixtus" kiggede og kiggede. Først lidt 
over Middag begyndte det at klare op, saa han kunde se 
Fregatten. Straks sendte han Bud til Nicolai Taarn, og 
Flaget foer til Vejrs. Da gik der som et Ryk gennem alle 
Folk paa Kongens Nytorv og i Gaderne deromkring. Hvor 
travlt de end havde og hvorhen de end gik — alle vendte 
de nu Næsen mod Toldboden. Skønt det støvregnede, var 
der snart sort af Mennesker paa Langelinie, Kastelsvolden 
og Toldboden. Det var et livligt og broget Syn. Familie 
trykket tæt op til Familie; de store Drenge i Toppen af 
Træerne, de smaa Børn paa Fars Arm og Mor med Fa- 
milieparaplyen over sin og Pigebørnenes Stadshatte. 

„Rota" havde allerede kastet Anker indenfor Trekroner. 
Nu gled de bannersmykkede Baade ud fra Toldboden og 
nærmede sig Fregatten i en stor Bue, forrest en særlig 
broget smykket Band, hvori sad to af Thorvaldsens nær- 
meste Venner, der skulde gaa om Bord og hilse ham vel- 
kommen hjem. Da Baadene sejlede frem mod Fregatten, 
hvælvede sig pludselig en mægtig Regnbue over den — atter 
et sælsomt gribende Tilfælde. Vilde selve Himlen bygge 
Triumfbue for den hjemvendende Kunstner! Folk stod en 

Stund stille betagne, mange med Taarer i Øjnene af Sinds- 
bevægelse. Men en Stund efter brød deud i Jubelraab. 

Idet Thorvaldsens Venner gik om Bord i Fregatten, 
løftede Sangens Toner sig fra alle Baadene; det var en 
Festsang skrevet af J. L. Hejberg. Og da Sangens sidste 
Toner døde hen, drønede Hurraraabene — fra Baadene, 
fra Toldboden, fra Kastelsvolden og Langelinie — en Tor- 
den af Hurraraab, der længe ikke vilde standse. Men nu 
vilde alle Folk i Baadene om Bord i Fregatten og trykke 
Thorvaldsens Hænder. Der blev en Trængsel og en Be- 
vægelse paa Fregatten, saa den krængede helt til Siden og 
adskillige Mennesker plumpede i Vandet 

Thorvaldsens Venner skyndte sig at faa ham ned i 
Fregattens Chalup, der laa og ventede paa at føre ham ind 
til Toldboden. Idet Chaluppen satte fra r mandede Fregat- 
tens Matroser Ræer og gav ham et dundrende Hurra til 
Afsked. Og atter brød Mængden inde paa Bredden ud i 
Hurraraab. Alt som Chaluppen nærmede sig Toldboden, 
kunde de tydeligt se den smukke gamle Mand med det 
store hvide Haar, og Jubelen steg og sank og steg paany. 

Inde paa Toldboden stod det samlede Kunstakademi, og 
Thorvaldsen omfavnede dem alle hjerteligt og kyssede dem 
paa Kinden; det var han vant til fra Italien. Atter steg en 
Bølge af Hyldestraab ham i Møde fra Mængden. Fædre 
løftede deres Børn paa Armene, for at de kunde se ham, 
og alle Folk maste paa for at se bedre. Det var med Nød 
og næppe, at Thorvaldsens Venner kunde faa banet ham 
en Vej til Kareten, der skulde køre ham til Charlottenborg. 

Endelig sad han i Kareten, og den rullede op gennem 
Amaliegade, ikke trukket af Heste, men af Mennesker. Folk 
havde nemlig spændt Hestene fra og trak ham under Ju- 
belraab fra Mængden hele Vejen til Charlottenborg. Det 

9* 

vilde maaske en anden have været vigtig af, men Thor- 
valdsen sagde blot, da man fortalte ham det: „Ligner det 
noget, at Folk saadan gør sig til Heste!" 

Kongens Nytorv var stopfuld af Mennesker, og der lød 
Raab paa Raab, at de vilde se Thorvaldsen. Men Thor- 
valdsens Studie vendte ikke ud til Torvet, og Portneren 
havde lukket Charlottenborgs Port for Mængden. Saa klat- 
rede et ungt Menneske ind gennem Portnerens Vindue, løb 
over Charlottenborgs Gaard til Thorvaldsens Studie og for- 
talte ham, at Mængden ønskede, han skulde vise sig for 
dem. Han tog da Akademiets Sekretær under Armen og 
gik op i Akademiets Festsal, hvor der var en Balkon ud 
mod Torvet. Da han saa Kongens Nytorv som eet stort 
Tæppe af lutter Ansigter, sagde han til Sekretæren: „Det er 
jo li'som naar Paven skal uddele Velsignelsen." Han traadte 
frem paa Balkonen med blottet Hoved, og længe ombruste 
Jubelen hans hvide Haar. 

Om Aftenen bragte de unge Kunstnere ham et Fakkel- 
tog. Saa fik han endelig Fred for den Dag. 

19. I KØBENHAVN OG PAA NYSØ. 

Efteraaret gik med Fest paa Fest og bragte Thorvald- 
sen Æresbevisning paa Æresbevisning. Allerede i September 
gjorde Studenterforeningen ham til Æresmedlem, og i No- 
vember blev han udnævnt til „Æresborger i Staden Kø- 
benhavn". 

Men nu skulde der forhandles om alvorlige Spørgsmaal, 
især om det Spørgsmaal, der laa ham mest paa Hjerte: 
hvor skulde Museet ligge? og hvem skulde bygge det? 
Disse Forhandlinger satte ofte Thorvaldsen i daarligt Lune, 
og naar han kom i det Hjørne, gav han ondt af sig og 

truede med at tage tilbage til Rom, Det, der mest pinte 
ham, var, at der aldrig kom en Ende paa den Sag; det 
trak ud og trak ud bestandig, med Afgørelsen. Indsamlingen 
til Museumsbygningen gik ikke længer saa strygende som 
før. Og i lang Tid snakkede man frem og tilbage om Mu- 
seets Beliggenhed. En foreslog Rosenborg Have, en anden 
Esplanaden, en tredje fandt, at man burde benytte Ruinerne 
af Frederikskirken — den nu fuldendte Marmorkirke — til 
deraf at skabe en Museumsbygning. Det blev atter Kongen, 
der afgjorde denne Sag til Thorvaldsens fuldkomne Til- 
fredshed. Han skænkede nemlig Museumsfonden en Byg- 
gegrund bag Slotskirken, hvor der dengang stod en Materi- 
albygning. Thorvaldsen tog med glad Taknemlighed mod 
dette Tilbud, for det første fordi det vidnede om den gamle 
Konges venlige Sindelag, for det andet fordi denne Plads 
virkelig tiltalte ham; her var aabent Rum og godt Lys, og 
Materialbygningens Fundament kunde oven i Købet benyt- 
tes. Det betød en Besparelse i Byggeomkostningerne. 

Nu kunde Arkitekterne for Alvor tage fat. Deres Op- 
gave var ikke let; de skulde benytte Materialbygningens 
Grund saaledes, at der skabtes en Bygning, som ikke stak 
for meget af mod Slottet og Slotskirken, og som først og 
fremmest gav Thorvaldsens Værker frit og lyst Husrum. 
Der blev indleveret adskillige Planer, men Thorvaldsen 
syntes ubetinget bedst om den Plan, der var lavet af hans 
Ven Bindesbøll. Den 13 Novbr. 1838 stadfæstede Kon- 
gen, at Museet skulde bygges efter Arkitekt Bindesbølls 
Plan, og at Staden København skulde betale, hvad Muse- 
umsbygningen kostede ud over den Sum, der var indkommet 
ved den offentlige Indsamling. 

Det blev Kongens sidste Regeringshandling i denne Sag. 
Han døde den 3 Decbr. Hans Død gik Thorvaldsen til 

Hjerte. Han holdt oprigtigt af den gamle Konge. Kong 
Frederik havde til enhver Tid vist ham en rundhaandet og 
aaben Velvillie, og der var desuden i Kongens myndige, men 
bramfri Væsen noget, der dybt tiltrak Thorvaldsens Sind. 
Nu fik hans Kærlighed til Kongen Liv i hans Kunst. Han 
modelerede en Skitse til et Monument for Frederik VI. Al 
Thorvaldsens Mildhed og Fredskærlighed har faaet et for- 
tættet Udtryk i denne Skitse. Det er Landsfaderen, han har 
fremstillet Kongen sidder paa Tro- 
nen, i Kroningsdragt, men det er 
Fred og Kærlighed, der præger hele 
hans Skikkelse. Han taler til sine 
„kære" Undersaatter, forsikrer dem 
om sin faderlige Kærlighed og ma- 
ner dem til Enighed og Fred. Det 
blev ved Skitsen, da ingen gjorde 
- Bestilling paa Monumentet. Men den 
dejlige Skitse er at se i Museets 
Skitsesamling, Nr. 142. 
Fm^ikvi isn«) Det hjertelige Forhold mellem 

Kongen og Thorvaldsen viser følgende Smaahistorier: 

En Dag i Efteraaret 1838 var Thorvaldsen i daarligt Hu- 
mør over alle de Bryderier, Museumssagen voldte ham. For 
at adsprede ham foreslog hans Tjener Wilckens — der 
vaagede over hans Tilfredshed og Sindsro, saa kærligt som 
nogen Far vaager over sit kæreste Barn — at de skulde gaa 
ud paa Fælleden og se paa Revuen. Det gik Thorvaldsen 
ind paa. Da de kom derud, gjorde Kongens Adjudant ham 
opmærksom paa, at Thorvaldsen var til Stede. Straks red 
Kongen, fulgt af en General, hen og hilste paa ham. Da de 
havde vekslet Hilsen og Haandtryk, spurgte Kongen ham, 
hvad han syntes om den danske Soldat, og Thorvaldsen 

svarede, at han syntes det var nogle flinke Karle. Det kunde 
Kongen godt lide at høre, og da de havde talt lidt om Sol- 
daterne, sagde han: „Jeg hører, Thorvaldsen, at De er mis- 
fornøjet over den Uenighed, der er angaaende Deres Mu- 
seum, og at De har tænkt paa at rejse til Italien igen. Det 
maa De ikke. Alt skal nok blive ordnet til Deres Tilfreds- 
hed." Thorvaldsen svarede: „Selv om jeg ikke var misfor- 
nøjet, Deres Majestæt, maatte jeg dog derned. Der er meget 
jeg skal have ordnet, før jeg for bestandig forlader Italien." 
„Det gør mig ondt," sagde Kongen, „jeg vil saa nødigt af 
med Dem, Thorvaldsen!" „Jeg kan ikke andet, Deres Maje- 
stæt, jeg ventes bestemt i Rom," svarede Thorvaldsen. „Vel!" 
sagde Kongen og vendte sig til Wilckens, „sørg saa godt for 
Deres Herre og bring ham snart tilbage til mig igen." Der- 
paa trykkede han hjerteligt Thorvaldsens Haand og red bort. 
Et Aarstid efter Thorvaldsens Hjemkomst kom der en 
Dag en Regning til ham paa Rangskat, en Afgift, der skal 
erlægges af enhver, der har Titler. Men da Wilckens viste 
Thorvaldsen Regningen, svarede han: „Jeg kan ikke forstaa, 
hvordan man kan affordre mig Penge for noget, jeg aldrig 
har anmodet om. Jeg betaler det ikke." Saa maatte Budet 
gaa med den Besked. Aaret efter kom Regningen igen, dob- 
belt saa stor, og med den Tilføjelse, at efter Loven skulde 
Rangskatten betales. Men Thorvaldsen havde nu een Gang 
sat sig i Hovedet, at han ikke vilde betale. Det var en van- 
skelig Historie, men den blev dog klaret. Wilckens gik til 
Collin, og Collin gik til Kongen, og Kongen sagde: „Naa, lad 
os føje den store Kunstner i det ubetydelige Lune; lad os be- 
tænke, hvor stor den Skat er, han har skænket Fædrelandet." 

Thorvaldsen levede ellers under urolige Forhold i Kø- 
benhavn. Han var til Middagsselskab næsten hver eneste 

Dag i Aaret, undertiden var han endog til Middags- og til 
Aftenselskab paa samme Dag, hos to forskellige Familier. 
Alle finere Familier vilde gerne se den berømte Mand hos 
sig, og han holdt ikke af at sige Nej til nogen. Men al den 
Selskabelighed trættede ham tit og hindrede ham ogsaa 
noget i at arbejde. Saa traf det sig saa heldigt, at han i Kø- 
benhavn fornyede Bekendtskabet med Baron og Baronesse 
Stampe. Han kendte dem allerede fra Rom, men nu blev 
Forholdet mellem dem saa hjerteligt, at han tilbragte en 
stor Del af sin Tid i deres Familiekreds, især paa deres 
Gods Nysø ved Præstø. Baronesse Stampe havde i Haven 
ved Nysø ladet bygge en Pavillon, der skulde tjene ham 
til Studie. Det indviedes i Juli Maaned 1839 ved en lille 
Fest, og her i denne Pavillon skabte han de fleste af de 
Værker, der blev til under hans Ophold hjemme i Dan- 
mark. Blandt andet hans egen Portrætstatue. Det første 
Arbejde, han fuldførte paa Nysø, var Holbergs Buste, be- 
stilt til Sorø Akademi. Det andet var en Buste af Adam 
Øhlenschlæger, der paa den Tid opholdt sig paa Nysø. 
Da Baronesse Stampe saa Busterne af disse to berømte Dan- 
ske, opfordrede hun ham stærkt til at modelere en Portræt- 
statue af ham selv. Han vægrede sig en Tidlang, han holdt 
ikke af saadan at stille sig selv til Skue. Men tilsidst gav 
han efter, og saaledes blev hans smukke Portrætstatue til. 
Dér staar han, Mesteren, støttet paa Statuen af „Haabet". 
De strenge, alvorlige Folder i „Haabefs Klædebon gør hans 
egen Skikkelse mere varm og virkelig, giver den en forøget 
Magt af Alvor og Liv. Det er netop Aandens Liv, der stærkt 
og friskt strømmer ind i Ens Sind fra denne Skikkelse. Hele 
dens Udtryk er fortættet samlet i det liniefaste Ansigt. 
Legemet er i Hvile. Mejselen ligger løst i venstre Haand. 
Og Benene træder med afspændt Ro paa Jorden. Men An- 

sigtets Muskler er 
spændte. Læbe 
slutter stramt til 
Læbe, som hos 
den hvis Sjæl ar- 
bejder. Og de 
hvasse Øjne stir- 
rer pilsikkert mod 
et Punkt i det fjer- 
ne, som gryede 
dér et Skønheds- 
syn, hvis flygtige 
Linier det gjaldt 
om at holde fest, 
Og Synet er fast- 
holdt, klart og sik- 
kert. Det ser man 
af Muskelspæn- 
dingen i højre 
Arm og Haand. 
Haanden klem- 
mer om Ham- 
merskaftet, som 
holdt den sig rede 
til t næste Nu at 
mejsle Synet ud 
i Marmor. Denne 

Statue er en SelV- Thorvaldsens Portrælsuiue 

skildring fuld af Værdighed og Energi og fri for al Bram 
og Forfængelighed. Den er som en Hymne til Arbejdets 
karske Glæde og til den klare Aands Sjælsstorhed. 

I 1841 rejste han med Stampes til Rom, og dernede 

fuldendte han Statuen „Vulkan" og Modellerne til Apost- 
lene „Andreas" og „Thaddæus", saadan som ovenfor er 
fortalt. Den 24 Oktbr. 1842 vendte han tilbage til Køben- 
havn, og Dagen efter, den 25 Oktbr., aflagde han Besøg i 
Museet, der nu var under Tag. Københavns Overpræsident 
hilste ham med en Tale, og fra Kristussalen blev afsunget 
en Festsang, der begyndte saaledes: 

„Mellem disse Mure, som skal gemme 
dine underfulde Værker trygt, 
hilser Sangen dig velkommen hjemme 
i det Tempel, Folket dig har bygt." 

Efter at Sangen var sluttet, førte man ham rundt i Mu- 
fceet, og han var glad og tilfreds med hele dets Indretning. 
Sin Tilfredshed viste han nogle Dage efter ved at skænke 
25,000 Rdl. til Museet; Renterne deraf skulde anvendes til 
Indkøb af Fodstykker, til Udførelse i Marmor af nogle af 
de Arbejder, der kun fandtes i Gibs o. lign. 

I de følgende Aar var det hans kæreste Adspredelse at 
gaa en Tur lien i Museet og se, hvordan Arbejdet efter- 
haanden skred frem. En Dag saa han nogle Arbejdere i 
Færd med at mure et dybt Rum midt i Museets Gaard ; 
Arkitekten havde nemlig tænkt sig her at anbringe en de- 
korativ Brønd. Han stod længe og saa ned i det murede 
Rum; alvorlige Tanker faldt paa hans Sind, det Ønske op- 
stod hos ham, at han maatte blive bisat mellem alle sine 
Værker. Ogsaa dette Ønske fik han opfyldt. Allerede mens 
han endnu levede, opgav Bindesbøll den dekorative Brønd, 
og det murede Rum blev indrettet til Begravelse. 

Til Slut et Par SmaahistQrier fra Thorvaldsens Ophold 
i København, der belyser forskellige Sider af hans Karakter. 

Thorvaldsen blev indbudt saa mange Steder til Middag, at 
han tit ikke kunde huske, til hvem han først havde lovet 

sig, og saa hændte det ikke saa sjældent, at man ved et 
Selskab længe ventede forgæves paa ham og tilsidst maatte 
gaa til Bords uden ham. Det var ubehageligt. Saa ordnede 
han det saadan, at Wilckens tog mod alle Indbydelserne 



og skrev dem op, saa han virkelig kom til dem, han først 
havde lovet sig til. Naar nogen efter den Dag kom og ind- 
bød ham, svarede han altid: Ja, det maa De snakke med 
Wilckens om; jeg véd ikke, om jeg skal ud den Dag." En 
Dag kom Kongen og Dronningen — Kristian VIII og Ca- 
roline Amalie — hen i hans Studie For at se Modellen til 
en Statue af Kristian IV. Da de skulde til at gaa, sagde 

Kongen: „Dronningen vilde gerne se Dem til Taffel paa 
Torsdag sammen med hendes Brødre Hertugen og Prin- 
sen." „Kan jeg, Wilckens?" sagde Thorvaldsen til sin Tje- 
ner, der stod ved Døren. Wilckens blev forlegen og tav. 
„Naa, sig kun frem, hvis der er noget i Vejen," opmun- 
trede Thorvaldsen ham. „Ørsted!" hviskede Wilckens. „Det 
er rigtigt, det er Ørsteds Fødselsdag, og jeg har lovet at 
komme. Ja, Deres Majestæt! saa kan jeg desværre ikke," 
sagde Thorvaldsen. „Det var kedeligt," sagde Dronningen 
„mine Brødre vilde saa gerne være sammen med Dem." 
Saa gik Majestæterne. Da de var borte, sagde Wilckens: 
„Var det rigtigt, at Konferensraaden afslog Majestæternes 
Indbydelse? Efter Hofreglerne maa man ikke afslaa en 
Indbydelse fra Kongehuset, med mindre man er syg." „Det 
var en løjerlig Regel," sagde Thorvaldsen, „den gaar jeg 
ikke ind paa; jeg vil have min frie Villie og holde mine 
Løfter." 

En anden Dag lod Caroline Amalie forespørge, om hun, 
sammen med nogle Gæster, maatte bese hans Studie den 
næste Formiddag mellem 11 og 12. Thorvaldsen svarede: 
Ja, gerne!" Den næste Morgen var han træt, fordi han 
var kommet sent i Seng; han sendte Wilckens nogle Ærin- 
der i Byen og blev liggende. Men allerede Kl. 10 kom 
Dronningen og hendes Gæster; de havde først villet se 
Frue Kirke, men da de kom derhen, var der Gudstjeneste, 
derfor kom de nu til Thorvaldsen en Time for tidligt. Wil- 
ckens* Kone bad Dronningen gaa ind i Studiet og meldte 
Thorvaldsen hendes Ankomst. „Naa, saa maa jeg nok klæde 
mig paa i en Fart," sagde Thorvaldsen, „bed Deres Mand 
komme ind til mig, saasnart han kommer hjem." Da Wil- 
ckens en Stund efter kom ind i Studiet, saa han Thorvald- 
sen i en meget let Paaklædning: Underbenklæder, umage 

Sokker, gamle, udtraadte Morgensko, en lang graa Morgen- 
frakke og en gammel Kunstnerhiie paa det uredte Haar. 
Han stod netop og gjorde Dronningen Undskyldning for 
Sin Paaklædning, men Dronningen svarede venligt, at det 
var hende, der skulde gøre Undskyldning, fordi de kom en 
Time tidligere end aftalt. Ganske ugenert viste han derpaa 
Dronningen og hendes Damer rundt i Studiet og de tilstø- 
dende Værelser. Da de havde set alt, beundrede Dronnin- 
gen Udsigten fra hans Vinduer, der vendte ud mod botanisk 
Have, som dengang laa bag Charlottenborg. Thorvaldsen 
spurgte, om hun maaske havde Lyst til at gaa en Runde i 
Haven, og da hun svarede ja, bød han hende Haanden og 
førte hende ned ad Trappen. Nede i Haven bød han Dron- 
nirlgen Armen, og de spadserede rundt i Havens Gange. 
Et pragtfuldt Syn ! I Farten blæste hans lange Morgenfrakke 
til Side, saa man saa baade Underbenklæderne og Sokkerne, 
den ene ren, den anden snavset; man kunde se paa lang 
Afstand, at de var umåge; Nummeret, der var paasyet med 
rødt Garn, var temmelig stort. Tilsidst tog Dronningen Afsked 
med mange Taksigelser. Men Wilckens var rystet i sit In- 
derste. „Det var slemt," sagde han, „at jeg ikke var hjemme 
og fik Konferensraaden ordentlig klædt paa." „Naa hvad!" 
sagde Thorvaldsen, „jeg er jo ganske anstændigt paaklædt. 
Havde det stødt Dronningen, vilde hun vist ikke have 
spadseret med mig i Haven." 

Saadan var han, vanskelig at bringe ud af Ligevægt. 
Han kunde dog tabe Besindelsen, og det skete oftest, naar 
hans Mistro til Menneskene løb af med ham. 

Han havde hørt, at man kunde lade sine Klæder ven- 
de, og det var noget for ham, for han vilde gerne spare 
paa Smaaudgifterne; de store Udgifter derimod var han 
ikke bange for, især naar det gjaldt Kunsten. Da han kom 

hjem til København, sagde han til Wilckens, at han skul- 
de sende Bud efter Skrædderen, for at han kunde faa to 
gamle Frakker vendt. Wilckens anstillede bekymrede Be- 
tragtninger over, hvad Folk vilde sige, naar de saa Kon- 
ferensraaden gaa med vendt Frakke, men Thorvaldsen er- 
klærede kort, at han brød sig ikke om, hvad Folk sagde. 
Skrædderen kom, og han fraraadede ogsaa Thorvaldsen at 
lade Frakkerne vende; det vilde ikke komme til at se godt 
ud, og det vilde blive dyrt. Men Thorvaldsen holdt stædigt 
paa sin Villie. Kort efter bragte Skrædderen Frakkerne. 
Thorvaldseh prøvede dem og var meget tilfreds med dem. 
Men saa kom Skrædderen frem med Regningen. Da stod 
Thorvaldsens Ansigt paa Tordenvejr. Skrædderen mærkede 
det og sagde: „Ja, jeg sagde jo Konferensraaden, at det vilde 
blive dyrt; det koster ligesaa meget at vende en gammel 
Frakke som at sy en ny. a Ved de Ord brød Tordenvejret 
løs: „Jeg maatte jo være gal, om jeg vilde give ligesaa me- 
get for at faa vendt to gamle Frakker, som for at faa syet 
to ny. Det er Kæltringestreger." Men nu blev Skrædderen 
vred: „Det maa Konferensraaden ikke sige. Er jeg kun 
Skrædder, saa sidder mit Hjerte ligesaa højt som Deres." 
Thorvaldsen vftde nu betale, men Skrædderen sagde: „Nej, 
jeg skal ingen Penge have, De siger jo, det er Kæltringe- 
streger." Og dermed foer han ud af Døren. Nu kom Tu- 
ren til Wilckens at tale; han forklarede Thorvaldsen, at 
det var rigtigt nok, hvad Skrædderen havde sagt, der var 
mere Arbejde ved at vende en Frakke end ved at sy en 
ny; han glemte vist, at Tøjet til en ny Frakke kostede og- 
saa Penge. Den Forklaring slog koldt Vand paa Thorvald- 
sens Vrede; han sagde mere sagtmodig: „Det er ogsaa 
sandt, det tænkte jeg ikke paa. Men hvad blev Manden 
egentlig saa vred for?" „Konferensraaden kaldte ham jo 

en Kæltring," sagde Wilckens. „Ja, jeg har gjort ham Uret. 
De maa føre ham til mig, Wilckens! Bor han langt her- 
fra?" — „Nej, blot over Torvet, i Lille Grønnegade." — 
„Lad mig saa blive klædt paa, at jeg kan gøre min Uret 
god igen!" — Da de kom ud paa Kongens Nytorv, traf 
det sig saadan, at Skrædderen kom lige imod dem, men 
han saa til den anden Side. Da Thorvaldsen fik Øje paa 
ham, raabte han: „Møller, Møller!" Og da saa Skræd- 
deren kom derhen, trykkede han begge hans Hænder og 
sagde: Jeg maa bede Dem undskylde meget, jeg har gjort 
Dem Uret. Wilckens har forklaret mig Sagen, og nu maa 
De straks gaa hjem med mig." Skrædderen gik ind med, 
fik sine Penge og desuden en Bestilling paa en ny Dragt, 
som Thorvaldsen slet ikke trængte til, og han forlod Char- 
lottenborg med bevæget og glad Hjerte. Da han var gaaet, 
sagde Thorvaldsen: „Han maa dog være en ærlig Mand, 
siden han kunde blive saa vred, fordi jeg kaldte ham en 
Kæltring; det var godt, vi blev gode Venner." 

Naar man hører en saadan Historie, forstaar man den 
Folkeyndest, Thorvaldsen overalt nød. Alle, han kom i Be- 
røring med, saa op til ham og holdt af ham. Kunde han 
end til Tider være smaalig og mistænksom, saa ^glattedes 
hans Humør dog snart igen, og han bødede da altid villig 
paa den Uret, han havde gjort, enten det var mod en Fyr- 
ste eller en Skrædder. Hans Sind var uden Folder, og han 
kendte kun lidt til Frygt, hverken Menneskefrygt eller 
Dødsfrygt. Da han i 1843 arbejdede paa sin store Statue 
„Herkules", maatte han igen paa Stilladset. Hans Venner 
ængstedes ved at se den gamle Mand saa højt til Vejrs, 
men han svarede dem rolig: „Falder jeg ned, dør jeg paa 
Valpladsen." 

Det, han satte højest af Livets Goder, det, han haardest 

havde stridt for at bevare, var: Uafhængigheden, Friheden. 
Driften til Uafhængigheden sad ham dybt i Sjælen. Det ser 
man glimte frem bl. a. ved følgende Lejlighed: Han var blevet 
Storkors af Dannebrog, og saa skulde hans Vaaben og 
Valgsprog hænges op i Frederiksborg Slotskirke. Da han 
ikke havde noget Vaaben, maatte han lave et. Han valgte 
til Vaabenmærke „Thor med Hammeren", og nedenunder 
skrev han som Valgsprog: „Kærlighed til Fædrelandet". En 
Dag besøgte Øhlenschlæger ham, og Thorvaldsen spurgte 
ham, hvad han syntes om Vaabnet. „Vaabnet er godt nok, a 
svarede Øhlenschlæger, „men dit Valgsprog synes jeg ikke 
om." „Hvad er da din Mening?" spurgte Thorvaldsen. „Du 
er jo Frihedsmand," sagde Øhlenschlæger. „Dit Valgsprog 
burde hedde: Frihed og Kærlighed til Fædrelandet." Da 
lyste Thorvaldsens Ansigt. „Rigtigt!" sagde han. „Det Valg- 
sprog skal du have Tak for. Min Frihed har jeg altid holdt 
paa — det er derfor jeg aldrig har giftet mig," føjede han 
til med et skælmsk lille Smil. 

Det véd vi, at der laa mange ufredelige Timer og me- 
gen Strid og Splid bag denne skælmske lille Tilføjelse. Men 
nu var der Fred over hans Alderdom, og Friheden havde 
han bevaret. Han kunde se tilbage paa sit Liv og sige, i 
vemodig og stille Glæde: det er dog altsammen gaaet, som 
det helst skulde. 

20. THORVALDSENS SIDSTE DAGE. 

Sommeren 1843 tilbragte Thorvaldsen paa Nysø, og al- 
tid virksom og frugtbar som han var, skabte han i disse 
Sommermaaneder en Række Smaarelieffer. Det første af 
disse forestillede Amor, der flyver bort fra Jorden, idet han 
rører Lyrens Strenge. Under hans Fødder svømmer en Sva- 

ne. Han kaldte det „Amors Svanesang". Baade i dette Navn 
og i selve Arbejdet aander anelsesfuldt Tanken paa Døden. 

Hans Sind samlede sig i denne Sommer tilbageskuende 
om det, der havde været ham helligst og kærest: Kunsten. 
Efter Amorrelieffet fulgte tre Relieffer, der forestillede Digte- 
kunstens, Malerkunstens og Billedhuggerkunstens Genier 
(Skytsalfer). Billedhuggerkunstens Genie fremstillede han 
siddende paa en lille Søjle, i Færd med et Relief: Athenes 
Fødsel. Men det tilfredsstillede ham ikke ; det var ham ingen 
værdig Forherligelse af den Kunst, der havde været hans 
Livs Sjæl. Han stillede Relieffet til Side, med den Tanke, 
at han vilde gøre det om. 

Da- han kom tilbage til Charlottenborg, tog han fat paa 
den kolossale Herkulesstatue til Kristiansborg Slot. Den 
var seks Alen høj, et svært Arbejde for en gammel Mand. 
Da den i Midten af November stod færdig, kom Kongen 
og Dronningen hen for at se den. De brød ud i Beundring 
over, at han i den Alder kunde fuldføre saa mægtigt et 
Værk. Han svarede stilfærdig: Ja, jeg er ogsaa glad ved, 
at jeg er færdig med den, jeg mærker godt, at mine Kræf- 
ter tager af. Nu staar „Æskulap" (Lægedommens Gud) og 
venter paa mig, men jeg er bange for, at min Æskulap 
(min Sundhed) svigter mig." Han følte sig nemlig saa sam- 
menfalden og træt efter det maanedlange Arbejde, at han 
maatte tage nogle Uger til Nysø for at hvile ud. 

Mod Slutningen af December kom han hjem igen og 
begyndte nu paa Æskulap. Men det gik, som han havde 
spaaet: der var ingen Fremme i Arbejdet. Han følte sig 
træt og syg og havde ingen rigtig Arbejdslyst. En skønne 
Dag faldt Modellen til Æskulap sammen. Og det blev Dag 
for Dag værre med hans Helbred. Det var Benet, det var 
galt med; han havde saa stærke Smerter i det ene Ben, at 

Bertel Thorvaldsen 10 

han næsten ikke kunde støtte paa det. Naturligvis vilde 
han ikke søge Læge, det vil saadan raske gamle Folk al- 
drig. Men Wilckens — i Forening med Thorvaldsens Ven- 
ner — fik dog listet en Læge ind til ham, og da Dronnin- 
gen hørte om hans Tilstand, sendte hun ham sin Livlæge. 
Det var ikke noget behageligt, Lægerne havde at sige ham; 
de paalagde ham at holde sig i Ro paa Sofaen et godt 
Stykke Tid. Arbejde kunde der ikke være Tale om. Thor- 
valdsen brummede; han, der næsten aldrig havde været 
sengeliggende, skulde nu bindes til Sofaen i Ugevis! Men 
han maatte jo bøje sig. „Ja, Julen over vil jeg holde mig 
rolig, men heller ikke længer," sagde han. „Nytaarsdag maa 
jeg op og arbejde, for kommer jeg ikke til at arbejde paa 
den Dag, gaar det mig galt hele Aaret igennem." Ja, Lægen 
lovede da, at Nytaarsdag skulde han være rask igen. 

Men Nytaarsdag kom, og dét blev ikke til noget med 
Arbejdet. Wilckens havde stillet alt til rette, Staffeli og det 
hele, men da Lægen kom, sagde han, at før om et Par 
Dage maatte han paa ingen Maade tænke paa Arbejde. Den 
Nytaarsdag krøb langsomt hen i mismodige Tanker. Og de 
følgende Dage ligesaa. Først midt i Januar kunde han be- 
gynde at arbejde igen, og da modelerede han et Relief, som 
han kaldte „Fredens Genius". 

Ogsaa den næste Maaned sneg sig hen med Smaåarbej- 
der. Den 8. Marts — hans romerske Fødselsdag — var 
det ufravigelig Skik, at han samledes til Fest med sine 
gamle Venner fra Rom. Men dette Aar maatte han sige 
nej. Det satte ham i saa daarligt Humør, at han nægtede 
sig hjemme for alle Besøg, han gad ikke tale med nogen. 
Men han havde atter taget Billedhuggerkunstens Genius 
for. Denne Gang fremstillede han Genien siddende paa Ju- 
piters Ørn, i Færd med at udmejsle Jupiterstatuens Fødder. 

Dette Relief fuldendte han netop paa den romerske Fød- 
selsdag, men da det var færdigt, sagde han til Wilckens: 
Jeg er ikke tilfreds med det endnu; jeg tror, jeg maa have 
den Billedhugger højere op. a 

Den 20 Marts følte han stærke Smerter i Brystet og 
holdt sig inde. Wilckens vilde straks kalde Læge, men 
maatte naturligvis ikke. Alligevel kom Lægen den næste 
Morgen — ganske tilfældigt. Han raadede til en Aarelad- 
ning, men det vilde Thorvaldsen ikke høre Tale om; han 
fejlede ingenting, sagde han. Han befandt sig ogsaa bedre, 
og opad Formiddagen gav han sig i Lag med Arbejdet. Det 
var atter Billedhuggerkunstens Genius, som han med Kridt 
tegnede op paa Skifertavlen. Og denne Gang anbragte han 
Genien paa den olympiske Jupiters Skulder. Nu kunde 
„Billedhuggeren" ikke komme højere til Vejrs. 

Den næste Dag befandt han sig saa vel, at han tidlig 
om Morgenen tog fat paa Luthers Buste. Hen paa Formid- 
dagen kom Professor Thiele, Akademiets Sekretær, med 
et Brev fra Kronprinsen, hvori der stod Tale om Forde- 
lingen af nogle af Charlottenborgs Kunstnerboliger. „Hvem 
mon faar min Bolig, naar jeg dør?" sagde Thorvaldsen al- 
vorlig. Thiele svarede, at det var ikke værd at tænke paa 
det, for han kunde jo forhaabentlig leve længe endnu. „Sig 
ikke det!" sagde Thorvaldsen. „Med mig er det snart forbi 
— før nogen tænker det! Og jeg vilde ret ønske, at det 
maa ske snart, før jeg falder mig selv og andre til Byrde." 
Han trykkede de foldede Hænder mod sit Bryst, og en dyb 
Sindsbevægelse lyste ham ud af Øjnene. Thiele blev saa 
hjertegrebet ved dette Syn, at han længe intet kunde sige. 

Om Eftermiddagen aflagde Thorvaldsen et Besøg i Mu- 
seet, og om Aftenen var han i Selskab til sent paa Natten. 
Han kom først hjem langt over Midnat. 

10* 

Den næste Morgen allerede Klokken 5 ringede han paa 
Wilckens. Han havde slet ikke sovet, og nu vilde han op. 
Wilckens hjalp ham med Paaklædningen, og han satte sig 
i Sofaen med en Bog, men faldt straks efter i Søvn og sov 
til Klokken 8. Da han saa havde nydt sit sædvanlige Mor- 
genmaaltid: en Kop Mælk og et Par Tvebakker, befandt 
han sig ret vel og tog atter fat paa Luthers Buste. Ved 
Tolvtiden kom Baronesse Stampe og hentede ham til en 
Køretur, og saa skulde han tage med hende hjem til Mid- 
dag, hvor blandt andre Øhlenschlæger og H. C. Andersen 
kom. Ved Bordet var Thorvaldsen meget livlig. Blandt andet 
sagde han: „Ja, nu kan jeg gerne dø, for Bindesbøll har 
min Grav færdig. „ Da han havde hvilt lidt efter Middagen, 
gik han i Teatret. Tæppet var endnu ikke gaaet op, da han 
satte sig paa sin sædvanlige Plads. Straks efter bøjede han 
sig ned, som om han havde tabt noget paa Gulvet. Men 
han rejste sig ikke igen. „Thorvaldsen er besvimet," udbrød 
Øhlenschlægers Søn, der sad tætved. Men han var død 
En Hjertelammelse havde gjort Ende paa hans Liv. 

Det var den 24 Marts 1844. 

Den 30 Marts fandt Bisættelsen Sted. Den foregaaende 
Dag var Thorvaldsens Kiste bragt op i Akademiets Antik- 
sal. Unge Kunstnere stod hele det Døgn Sørge vagt i den 
florsmykkede Sal, og den trofaste Wilckens veg ikke fra 
Kisten. Nu samledes Følget i Antiksalen. En Tale blev 
holdt, og Kunstnerne sang en Sørgekantate. Fra Charlotten- 
borg drog derpaa Sørgetoget over Kongens Nytorv, gennem 
Østergade, Amagertorv, Vimmelskaftet og Nygade til Frue 
Kirke, 40 Kunstnere bar Kisten, og Wilckens gik ved dens 
højre Side. Den hele Sørgevej var smykket med Blomster 
og Flor, og de forskellige Haandvafcrkslav stod opstillet langs 
hele Vejen med floromvundne Bannere. Idet Følget forlod 

Charlottenborgs Port, lød Kunstnernes sidste Farvel fra 
Balkonen. Efterhaanden som Toget langsomt drog frem 
gennem Gaderne, sluttede Haandværkerne sig til med de- 
res floromvundne Bannere og Sørgemusik. Alle Københavns 
Kirkeklokker ringede, og fra nogle Kirketaame tonede Ko- 
ralmusik. Foran Frue Kirke stod 800 Studenter med deres 
Sangforening. Ved Indgangen til Kirken tog Kongen og 
Kronprinsen mod Sørgetoget og gik nu foran Kisten op 
gennem Kirkens Skib, mens Hartmanns gribende Sørge- 
march tonede fra Orglet. Da Sørgehøjtiden var endt, be- 
falede Kongen, at Kirken hele Eftermiddagen skulde holdes 
aaben, for at alle, som ønskede det, kunde sige Thorvald- 
sen det sidste Farvel. Og hele Eftermiddagen var der en 
sand Valfart til Kirken; Tusinder af Mennesker vandrede 
forbi Kisten, mens den utrættelige Wilckens stadig stod 
Vagt ved dens højre Side. 

Om Aftenen bragtes Kisten ind i Sakristiet. Senere blev 
den stillet ind i Kirkens Kapel. Først den 6 Septbr. 1848 
blev den bisat i Museets Gaard. I den tidlige Morgenstund 
mellem Klokken 4 og 5 kørte en Rustvogn, omgivet af 24 
Soldater, fra Kirken til Museet. Kisten blev bragt ind i 
Gaarden og sænket ned i den murede Begravelse sammen 
med en Marmorsten med en Indskrift, en Egekrans af Sølv 
og Skitsen til Thorvaldsens egen Portrætstatue. 

Og nu hviler Bertel Thorvaldsen dér mellem alle sine 
Værker. Et stoltere og skønnere Mindesmærke har ingen 
dødelig faaet. 

